GoWikipedia - އިނގިރޭސިވިލާތް\nއިނގިރޭސިވިލާތަކީ އެއްކޮށްލެވިފައިވާ ވިރާޘީ ރަސްކަމެއްގެ ދަށުގައި އޮންނަ ޤައުމެކެވެ. ޤައުމުގެ އިމުގެ ގޮތުން އިނގުރޭސިވިލާތް އުތުރުން ސްކޮޓްލޭންޑްސްއާއި އަދި ހުޅަނގުން ވޭލްސްއާއި ގުޅެއެވެ. އިނގިރޭސިވިލާތުގެ ހުޅަނގު ދެކުނުން ސެލްޓިކް ކަނޑު އޮންނައިރު އެޤައުމުގެ ހުޅަނގު އުތުރުން އޮންނަނީ އައިރިޝް ކަނޑެވެ. ނޯތް ކަނޑުވަނީ އިނގިރޭސިވިލާތުގެ އިރުމަތީ ފަރާތުގައެވެ. އަދި ދެކުނުގައި އޮންނަ އިނގިރޭސި ޗެނަލްގެ ސަބަބުން އެޤައުމު ކޮންޓިނެންޓަލް ޔޫރަޕުން ވަކިކޮށްދެއެވެ. އުރުތު އެޓްލާންޓިކްގެ ރަށެއްކަމަށްވާ ގްރޭޓް ބްރިޓެންގެ މެދުތެރެއާއި ދެކުނުފަރާތުގެ ބޮޑުބަޔަކީ އިނގިރޭސިވިލާތުގެ ތެރޭގައި ހިމެނޭ ބައެކެވެ. މީގެ އިތުރުންވެސް އިނގިރޭސިވިލާތުގެ ބިމުގެ ބައެއްގެ ގޮތުގައި ސަތޭކައަށް ވުރެ ގިނަ ރަށްތައް ހިމެނޭއިރު މީގެ ތެރޭގައި އައިސްލް އޮފް ވައިޓް އަދި އައިސްލްސް އޮފް ސްކިލީ ފާހަނގަކުރެވެއެވެ.\nއިނގިރޭސިވިލާތްކަމުގައި މިހާރުބެލެވޭ ސަރަހައްދުގައި ގާތްގަނޑަކަށް 35000 އަހަރުވަންދެން ތަފާތު އެކިއެކި ނަސްލުގެ ތަފާތު އެކިއެކި ޘަޤާފަތުގެ މީހުންވަނީ އާބާދުވެފައެވެ. އެހެންނަމަވެސް އިނގިރޭސިވިލާތުގެ ނަމުގެ އަސްލު އައިސްފައިވަނީ 5ވަނަ އަދި 6ވަނަ ޤަރުނުގެ ތެރޭގައި އެތާނގައި އާބާދުވި ޖަރުމަނުވިލާރުގެ ޤަބީލާއެއް ކަމަށްވާ އެންގްލްސްގެ ނަމުންނެވެ. އިނގިރޭސިވިލާތަކީ މީލާދުގެ 927ވަނަ އަހަރުއްސުރެން އަދި ޤައުމުތަކުގެ ޗާޓުކުރަހައި ހޯދައި ބަލައި އުޅުނު ދުވަސްވަރު ނުވަތަ އޭޖް އޮފް ޑިސްކަވަރީ ފެއްޓިގެންއައި 15ވަނަ ޤަރުނުއްސުރެންވެސް އެކުލެވި ދައުލަތެކެވެ. އިނގިރޭސިބަހާއި އެންޖެލިކަން ފައްޅިއާއި ދުނިޔޭގެ ގިނަ ޤައުމުތަކެއްގެ ޤާނޫނީ އާންމު އޮނިގަނޑު އެއަކުގެ މައްޗަށް ބިނާވެފައިވާ އިނގިރޭސި ޤާނޫނު އުފެދިގެން އައިސްފައިވަނީ ސީދާ އިނގިރޭސިވިލާތުން ކަމަށްވެފައި އެޤައުމުގެ ބަރުލަމާނީ ނިޒާމަކީ ގިނަ ޤައުމުތަކުން ޤަބޫލުކުރާ ނިޒާމަކަށްވަނީ ވެފައެވެ. 18ވަނަ ޤަރުނުގައި އިނގިރޭސިވިލާތުގައި ފެއްޓިގެން އައި ސިނާޢީ އިންޤިލާބުގެ ސަބަބުން އިނގިރޭސިވިލާތް ވެގެން ދިޔައީ ދުނިޔޭގައި އެންމެފުރަތަމަ ސިނާއީ ޤައުމަށެވެ. އަދި މިޒަމާނުގެ ތަހުޤީޤީ ސައިންސްގެ ބިންގާވެސް އެޅީ އިނގިރޭސިވިލާތުގެ ރޯޔަލް ސޮސައިޓީއިންނެވެ.\nއިނގިރޭސިވިލާތުގެ ޤުދުރަތީ ބިން އެކުލެވިގެންވަނީ މެދުމިނަކަށް އުފުލިފައިވާ ބިމާއި އަދި ފެތުރިގެންވާ ބޮޑަތި ބިންތަކުގެ މައްޗަށެވެ. މިގޮތަށް ބޮޑަށް ފާހަނގަ ކުރެވެނީ އިނގިރޭސިވިލާތުގެ ދެކުނާއި މެދުތެރޭގައެވެ. އެހެންނަމަވެސް، އިނގިރޭސިވިލާތުގެ އުތުރުން، މިސާލަކަށް ފަރުބަދަމަތީ ލޭކް ޑިސްޓްރިކްޓްސްއާއި ޕެނީސް އަދި ޔޯކްޝަޔާރ ޑޭލްސް، އަދި ހުޅަނގު ދެކުނުން މިސާލަކަށް ދާތްމޫރއާއި ކޮސްޓްވޮލްޑްސް އަކީ އުސް ބިންތަކެވެ. އިނގިރޭސިވިލާތުގެ ވެރިރަށް، ލަންޑަނަކީ އެކުލެވި ރަސްކަމުގައި ހިމެނޭ އެންމެ ބޮޑު ޝަހަރުގެ އިތުރުން ގިނަ މިންގަނޑުތަކުން ބަލާނަމަ ވިލާތުގައި ހިމެނޭ އެންމެ ރަށްވެހިކަން ބޮޑު ސަރަހައްދެވެ. އިނގިރޭސިވިލާތުގެ އާބާދީއަކީ 51 މިލިޔަންކަމަށްވާއިރު މިއަދަދަކީ އެކުލެވި ރަސްކަމުގެ އާބާދީގެ 84 އިންސައްތައެވެ. އިނގިރޭސިވިލާތުގެ މިއާބާދީ ބޮޑަށް ބެހިގެން އައިސްފައިވަނީ ލަންޑަނާއި އިރުދެކުނާއި އާބާދީ ބޮޑު މިޑްލޭންޑްސް އަދި ހުޅަނގު އުތުރާއި އިރު އުތުރާއި ޔޯކްޝަޔާރ ފަދަ 19ވަނަ ޤަރުނުގެ ތެރޭގައި ސިނާއީ ގޮތުން ކުރިއެރި ސަރަހައްދުތަކުގައެވެ. ތެތްބިމާއި ނައަމް ސޫފި ގެންގުޅޭބިންތައް އޮންނަނީ ބޮޑަތި ޝަހަރުތަކުން ބޭރުގައެވެ.\nމީލާދީގޮތުން 1284 ގައި ވޭލްސްއަކީ އިނގިރޭސި ރަސްކަމުގެ ބައެއްގެ ގޮތުގައި ހަމަޖެހިނގެން ދިޔުމުގެ ކުރީގައިވެސް އިނގިރޭސި ރަސްކަމަކީ މިނިވަން މުސްތަޤިއްލު ދައުލަތެކެވެ. މިގޮތުގައި 1 މެއި 1707 ވަންދެން އޮތުމަށްފަހު މިތާރީހުގައި އެކްޓްސް އޮފް ޔޫނިއަންއަށް އަމަލުކުރަން ފެށުމާއިއެކު އެއިގެ ކުރީއަހަރު އެއްބަސްވެފައިވާ ޓްރިޓީ އޮފް ޔޫނިއަންގައި ހިމެނޭ ނުކުތާތަށް ތަންފީޒުވުމުގެ ނަތީޖާއަކަށްވީ ސިޔާސީ އެކުލެވުމަކުން ސްކޮޓްލޭންޑްގެ ރަސްކަމާއި އިނގިރޭސި ރަސްކަން އެކުލެވި ކިންގްޑަމް އޮފް ގްރޭޓް ބްރިޓެންގެ ނަމުގައި އާރަސްކަމެއް އުފެދުމެވެ. އަދި 1800 ވަނަ އަހަރު އާ އެކްޓް އޮފް ޔޫނިއަން އެއްގެ ދަށުން ގްރޭޓް ބްރިޓެންއާއި އަޔަލޭންޑް ގުޅި ހަމަ އެއަހަރު ކިންގްޑަމް އޮފް ގްރޭޓް ބްރިޓެން އެންޑް އަޔަލޭންޑްގެ ނަމުގައި ރަސްކަން ފުޅާކުރެވުނެވެ. 1922 ވަނައަހަރު އައިރިޝް ފްރީ ސްޓޭޓްގެނަމުގައި ބައެއް ވަކިވިނަމަވެސް 1927 ވަނައަހަރުގެ ރޯޔަލް އެންޑް ޕާލިމެންޓަރީ އެކްޓްގެ ސަބަބުން އައިރިޝް ހަދައުލަތް އިނގިރޭސި ދައުލަތުގެ ތެރެއަށް އެކުލެވި މިހާރު މިފެންނަ ޔުނައިޓެޑް ކިންގްޑަމް އޮފް ގްރޭޓް ބްރިޓެން އެންޑް ނޮދާން އަޔަލޭންޑް ރަސްމީގޮތުން އުފެދުނީއެވެ.\nޤަދީމީ އަދި އެވޭލާ ދުވަސްވަރު\nއެންމެ ފުރަތަމަ އުޅުނު އިންސާނުންކަމަށް ބެލެވޭ މީހުންގެ 700000 އަހަރުވެފައިވާ ކަށިތަށް ހޯދިފައިވަނީ އިނގިރޭސިވިލާތުގެ ސަރަހައްދުތަކުންނެވެ. ހޯމޯ އިރެކްޓަސްގެ ކަށިތައްވަނީ މިޒަމާނުގެ ނޯފޯކް އަދި ސުފޯކް ސަރަހައްދުތަކުން ހޯދިފައެވެ. ތަހުޒީބީ އިނސާނުން މިސަރަހައްދުތަކަށް އައިސްފައިވަނީ މީގެ 35000 އަހަރު ކުރިން ކަމަށްވިޔަސް އެންމެ ފަހު އައިސް އޭޖް ނުވަތަ މިސަރަހައްދަށް ވަކިން ހާއްސަގޮތެއްގައި އައި ޑިވެންސިއަން ގްލޭސިއޭޝަންގެ ބުރަ ހާލާތުގެ ސަބަބުން މިމީހުންވަނީ ދެކުނު ޔޫރަޕްގެ ފަރުބަދަ މަތީ ސަރަހައްދުތަކަށް ބަދަލުވެފައެވެ. މިހާލާތުގައި އެތަނުގައި އުޅުނީ ހަމައެކަނި ބިޔަ ޖަނަވާރުތަކުގެ ތެރެއިން މެމޮތްއާއި ބައިސަން އަދި ވޫލީ ރައިނޯސަރަސް އެވެ. ގާތްގަނޑަކަށް މީގެ 11000 އަހަރުކުރިން މިގަނޑުފެންތަކުގެ އަސަރުމަޑުވާން ފެށުމާއިއެކު އަލުން މީހުން އާބާދުވާން ފެއްޓިއެވެ. ޖެނެޓިކް ތަހުލީލުތަކުން އެނގޭ ގޮތުގައި މިމީހުން އައިސްފައިވަނީ އައިބީރިއަން ޕެނިންސޫލާގެ އުތުރު ފަޅިންނެވެ. ކަނޑުގެ ލޮނުގަނޑު މިހާރަށްވުރެ ތިރިއެވެ. އަދި ބްރިޓެންވަނީ ބިމުގެގޮތުން އަޔަލޭންޑްއާއި ޔުރޭޝިއާއާއިވެސް ގުޅިފައެވެ. ވަށައިގެންވާ ކަނޑުތަކުގެ އުފުލުމާއިއެކު ބްރިޓެން ވަނީ މީގެ 9000 އަހަރުކުރިން އަޔަލޭންޑާއި ވަކިވެ އަދި މީގެ ބައި ޤަރުނުކުރިން ޔުރޭޝިއާއާއި ވަކިވެފައެވެ.\nColhõesގާތްގަނޑަކަށް މީލާދުގެ ކުރިން 2500 އަހަރުގައި ބީކާ ކަލްޗާރ އައުމާއި އެކު ލޮޔާއި މުށީގެ ކަންވާރުތައް ތައާރަފްވެގެން ދިޔައެވެ. މިދުވަސްވަރުގައި ނިއޯލެތިކް ދުވަސްވަރުގެ އާޘާރުތަކުގެ ތެރެއިން ބޮޑައި ތަންތަނުގެގޮތުގައި ހިމެނޭ ސްޓޯންހެންޖް އަދި އެވްބެރީ ބިނާކުރެވުނެވެ. އަދި އެސަރަހައްދުން ލިބެންނެތް ތަކެތީގެ ތެރެއިން ދަގަނޑާއި ލޮއި ހޫނުކޮށްގެން ބީކާ ކަލްޗާރގެ މީހުން ވަނީ ބްރޯންޒް އުފައްދާފައެވެ. އެއިގެ ފަހުން އެމީހުން އަޔަން އޯރ އިން ހަރުދަގަނޑު ހޯދިއެވެ


"Mid Term Holiday Fun"ge namugai MMI in kuru course thakeh kuriah gendhanee "Mid Term Holiday Fun"ge namugai MMI in kuru course thakeh kuriah gendhanee\n"މިޑް ޓާރމް ހޮލިޑޭ ފަން"ގެ ނަމުގައި އެމްއެމްއައިއިން ކުރު ކޯސްތަކެއް ކުރިއަށްގެންދަނީ\nޕަބްލިކް ސަރވިސް މީޑިއާގެ މޯލްޑިވްސް މީޑިއާ އިންސްޓިޓިއުޓް، އެމްއެމްއައިއިން މިއަހަރުގެ ފުރަތަމަ ޓާރމްގެ މިޑް ޓާރމް ބްރޭކްއާއި ދިމާކޮށް ޚާއްސަ ޕްރޮގްރާމްއެއް ކުރިއަށްގެންދިއުމަށް ނިންމައިފިއެވެ.\nޕަބްލިކް ސަރވިސް މީޑިއާގެ މޯލްޑިވްސް މީޑިއާ އިންސްޓިޓިއުޓް، އެމްއެމްއައިއަކީ، މީޑިއާގެ ދާއިރާއިން ފަންނުވެރިން ބިނާކުރުމުގެ މަޤުސަދުގައި ރާއްޖޭގައި ހިންގާ ފުރަތަމަ އިދާރާއެވެ. އެމްއެމްއައިން ވޭތުވެ ދިޔަ އަހަރުތަކުގައި ރާއްޖޭގައި މިދާއިރާއިން ފަންނުވެރިން ބިނާކުރުމަށް ތަފާތު ގިނަ ޕްރޮގްރާމްތަކެއް ހިންގާފައިވެއެވެ. އެގޮތުން މެލޭޝިއާގެ ލިމްކޮކްވިންގް ޔުނިވަރސިޓީއާއި ގުޅިގެންވެސް އެމްއެމްއައިންދަނީ ގިނަ ކޯސްތަކެއް ހިންގަމުންނެވެ.\nއެމްއެމްއައިއިން މިއަހަރުގެ ފުރަތަމަ ޓާރމްގެ މިޑް ޓާރމް ބްރޭކްއާއި ދިމާކޮށް ޚާއްސަ ޕްރޮގްރާމްއެއް ކުރިއަށްގެންދިއުމަށް ނިންމާ ވަނީ ނިންމައިފިއެވެ. މި ޕްރޮގްރާމްގެ މަޢުލޫމާތު ޕީއެސްއެމް ނިއުސްއާއި ހިއްސާކުރައްވަމުން އެމްއެމްއައިގެ ޑިރެކްޓަރ މުޙައްމަދު ޖިނާހު ވިދާޅުވީ މި ފަހަރުގެ ފުރުސަތުގެ ދަށުން ޖުމުލަ4ކޯހަކަށް ކުރިމަތިލުމުގެ ފުރުސަތު ހުޅުވާލާފައިވާކަމަށެވެ. އެގޮތުން އުމުރުން 10 އަހަރާއި 18 އަހަރާއި ދެމެދުގެ ކޮންމެ ކުއްޖަކަށްވެސް މި ކޯސްތަކުގައި ބައިވެރިވެވޭނެކަމަށ ޖިނާހު ވިދާޅުވިއެވެ.\n"އަޅުގަނޑުމެންނަކީ މީޑިއާގެ ދާއިރާއިން ފަންނުވެރިން ބިނާކުރުމުގެ މަޤުސަދުގައި ރާއްޖޭގައި ހިންގާ އިންސްޓިޓިއުޓެއް. އެގޮތުން މިފަހަރުގެ މިކޯސްތަކުންވެސް ބައިވެރިވާކުދިންނަށް ތަފާތު އައު ތަޖުރިބާތަކެއް ދާއިރާގެ ތަޖުރިބާކާރުންގެ ކިބައިން ލިބިގެންދާނެ." މުޙައްމަދު ޖިނާހު ވިދާޅުވިއެވެ.\nމިމަހުގެ 10ކުން 14 އަށް ކުރިއަށްގެންދާ "މިޑް ޓާރމް ހޮލިޑޭ ފަން" ޕްރޮގްރާމްގައި ހިމެނޭ ކޯސްތަކަކީ، ޓެލެވިޝަން ޕްރެސެންޓިން ވޯކްޝޮޕްއަކާއި، ނިއުސް ރައިޓިންގް އިން ދިވެހި އެންޑް އިންގްލިޝް، ބޭސިކް ޓްރެއިނިންގް އިން ވީޑިއޯ ޕްރޮޑަކްޝަން ފޯ ކިޑްސް ކޯހެވެ.\nއެމްއެމްއައިއިން ހިންގާ ކޯސްތަކާބެހޭ އިތުރު މަޢުލޫމާތު އެމްއެމްއައި ހިންގާ ދިވެހިރާއްޖޭގެ އަޑު ހުންނަ ޢިމާރާތުން ލިބޭނެކަމަށް އެ އިންސްޓިޓިއުޓުން މަޢުލޫމާތުދެއެވެ. އެމްއެމްއައިއިން މިހާރުވެސް މީޑިއާއާއި ކްރިއޭޓިވް އިންޑަސްޓްރީއަށް ބޭނުންވާ މީހުން ތަމްރީނުކުރުމަށް އެކި ލެވެލްތަކުގެ ކޯސްތައް ހިންގަމުން އަންނައިރު، ސްކޫލް ޗުއްޓީއާ ދިމާކޮށް އެމްއެމްއައިއިންވަނީ "ސްކޫލް ހޮލިޑޭ ކްރިއޭޓިވް އެކްސްޓްރަވަގެންޒާ"ގެ ނަމުގައި ޚާއްޞަ ކުރު ކޯސްތަކެއްވެސް ހިންގާފައެވެ.


World Cup2vana jaaga Iran kashavaru kohfi\nވޯލްޑް ކަޕް ދެވަނަ ޖާގަ އިރާން ކަށަވަރު ކޮށްފި\nއަންނަ އަހަރު ރަޝިޔާގައި ބާއްވާ ދުނިޔޭގެ ފުޓްބޯޅަ މުބާރާތުގެ ކޮލިފައިންގެ ދެވަނަ ޖާގަ އިރާން ކަށަވަރު ކޮށްފި އެވެ.\nއޭޝިއާގެ ފުރަތަމަ ގައުމުގެ ގޮތުގައި، އިރާން ވޯލްޑްކަޕްގެ ކޮލިފައިން ޖާގަ ކަށަވަރު ކުރީ، ރޭ އުޒްބެކިސްތާނާ ދެކޮޅަށް ކުޅުނު މެޗު 2-0 ކާމިޔާބު ކޮށް، އޭޝިއާ ޒޯންގެ ގުރޫޕް އޭގެ ގެ އެއް ވަނައިގެ ގޮތުގަ އެވެ.\nކޮލިފައިންގެ ޖާގަ އެންމެ ފުރަތަމަ ކަށަވަރު ކުރީ ދެކުނު އެމެރިކާ ޒޯންގެ އެއް ވަނަ ޓީމް ބްރެޒިލް އެވެ. އިރާނަކީ ކޮލިފައިވި ދެވަނަ ޓީމެވެ. މުބާރާތް ބާއްވާ ގައުމު ރަޝިޔާއަށް ލިބެނީ އޮޓަމެޓިކް ޖާގަ އެވެ.\nވެރިރަށް ތެހެރާންގެ އާޒާދީ ސްޓޭޑިއަމްގައި ކުޅުނު މެޗުގައި، އިރާންގެ ފުރަތަމަ ލަނޑު 23 ވަނަ މިނެޓްގައި ކާމިޔާބު ކޮށްދިނީ، ރަޝިޔާގެ އެފްސީ ރޮސްޓޯވްގެ ފޯވަޑް ސަރުދަރު އަޒުމޫން އެވެ.\nދެ ވަނަ ހާފުގައި، އިރާން އަށް ވަނީ ޕެނަލްޓީ އެއް ލިބިފަ އެވެ. ނަމަވެސް މަސްއޫދު ޝޮޖެއީ ފޮނުވާލި ޕެނަލްޓީ ދިޔައީ ގޯލް ހުރަސް ދަނޑި މަތިން ނެވެ. އިރާންގެ ދެ ވަނަ ލަނޑު 80 ވަނަ މިނެޓްގައި ކާމިޔާބު ކުރީ މެހްދީ ތަރީމީ އެވެ.\nމިހާރު ކުރިއަށްދަނީ ވޯލްޑްކަޕް ކޮލިފައިންގެ އޭޝިއާ ޒޯންގެ ތިން ވަނަ ބުރެވެ. ވޯލްޑް ކަޕް ޖާގަ ލިބޭނީ ބުރުގައި ހިމެނޭ، ދެ ގުރޫޕްގެ ގަދަ ދެ ޓީމަށެވެ.\nގުރޫޕް އޭ ގެ ދެ ވަނައިގައި އޮތީ ދެކުނު ކޮރެއާ އެވެ. އެ ޓީމު ދެ ވަނައިގައި އޮތީ 13 ޕޮއިންޓް ހޯދައިގެން ނެވެ. އެއް ޕޮއިންޓްގެ ތަފާތުން، އުޒްބެކިސްތާން އޮތީ، ތިން ވަނައިގަ އެވެ.\nގުރޫޕް ބީ ވާދަވެރިކަން މާބޮޑެވެ. އެ ގުރޫޕްގެ ގަދަ ތިން ޓީމު ކަމަށްވާ ޖަޕާނާއި ސައުދީ އަރަބިއްޔާ އާއި އޮސްޓްރޭލިއާއަށް ވެސް ޕޮއިންޓް ލިބިފައި ވަނީ އެއް އަދަކަށެވެ. ތިން ޓީމަށްވެސް ލިބިފައި ވަނީ 16 ޕޮއިންޓެވެ. ނަމަވެސް ލަނޑުގެ ތަފާތުން އެއް ވަނަ ލިބެނީ ޖަޕާނަށެވެ، ދެ ވަނަ ސައުދީ އަށެވެ. އޮސްޓްރޭލިއާ އަށް ތިން ވަނަ އެވެ.\nއީރާން ވޯލްޑް ކަޕް 2018


ކަރަންޓީނަށް ފަހު ރާއްޖެ އިން ފުރި އިޓަލީގެ ދެ މީހުން ޕޮޒިޓިވްވެއްޖެ – DhiDaily\nކަރަންޓީނަށް ފަހު ރާއްޖެ އިން ފުރި އިޓަލީގެ ދެ މީހުން ޕޮޒިޓިވްވެއްޖެ\nއޭޕްރިލް 7, 2020\n”ރާއްޖޭގައި އައިސޮލޭޝަނާއި ކަރަންޓީނުގައި ތިބި މީހުންގެ ތެރެއިން 14 ދުވަހުގެ ކަރަންޓީނު ނިންމާފައި ފުރައިގެންދިޔަ އިޓަލީގެ ދެ މީހަކު ޕޮޒިޓިވްވިކަން އަޅުގަނޑުމެންނަށް މިއަދު ފާހަގަކުރެވޭ. ކަރަންޓީން ނިންމާފައި ހައި ރިސްކު މީހުން ފުރައިގެން ދިއުމުގެ ކުރިން ވެސް އަޅުގަނޑުމެންގެ ރިސާޗަށް ސާމްޕަލް ނަގަން. އެގޮތުން ނެގި ސާމްޕަލްގެ ތެރެއިން ދެ މީހަކު ޕޮޒިޓިވްވިކަން މިއަދު އަޅުގަނޑުމެން ފާހަގަކުރަން. އެ ދެ މީހުން އިޓަލީ އަށް ދަތުރުކުރަމުން ދަނީ،“ މިނިސްޓަރު ވިދާޅުވިއެވެ.\nކޮވިޑް-19 އާ ގުޅޭ މައުލޫމާތު ދިނުމަށް ސަރުކާރުން ކަނޑައަޅާފައިވާ ތަރުޖަމާން މަބްރޫކް އަބްދުލް އަޒީޒް ”މިހާރަ“ށް މިއަދު ވިދާޅުވީ، ޕޮޒިޓިވްވި ދެ މީހުންނަކީ އައިލެންޑް ސަފާރީން ކަރަންޓީނު ކުރި ދެ މީހުން ކަމަށެވެ. އެއީ އައިލެންޑް ސަފާރީން ޕޮޒިޓިވްވި ދެ މީހުންނާ ޑައިރެކްޓް ކޮންޓެކްޓް ވެފައިވާތީ ކަރަންޓީން ކުރި ދެ މީހުން ކަމަށް މަބްރޫކް ވިދާޅުވި އެވެ.


SunOnline: Column: Aadheys mi kuranee, insaanee nazarakun ballavaa dhevvaa\nއާދޭސް މިކުރީ، އިންސާނީ ނަޒަރަކުން ބައްލަވާ ދެއްވާ\nއ 14 Nov 2019, 10:29\nމާލެ-ހުޅުމާލެ ހައިވޭގައި ހިނގާފައިވާ އެކްސިޑެންޓެއް --- ސަން ފޮޓޯ\nރާއްޖޭގައި ހިނގާ އެކްސިޑެންޓުތަކުގެ މައްސަލަތަކާ މެދު އިންސާނީ ނަޒަރަކުން ބަލަން ވެއްޖެ އެވެ. އެއީ އަޅުގަނޑުމެންގެ އެންމެންގެ އާދޭސް އެވެ. އިންސާނިއްޔަތަށް ލޯބި ކުރާ މީހުންގެ އާދޭހެވެ. އެއް ގޮތަކަށް އެއް ބަޔަކު ކުރާ އެކްސިޑެންޓުތައް ތަކުރާރުވަމުން ދާ ނަމަ، އެކަމުގައި، ކޮންމެވެސް މަސްއޫލު ފަރާތެއްގެ ޒިންމާ އެއް އެބައޮތެވެ. ރާއްޖޭގެ މަގުތައް ނުރައްކާތެރި އެވެ. މަގުމަތީގެ ޤާނޫނުތައް ޒަމާނާ އެއްގޮތަށް ބަދަލު ކުރެވިފައެއް ނެތެވެ. މަގުމައްޗާ ބެހޭ ނުވަތަ ޓުރެފިކް އާ ބެހޭ ޤާނޫނުތައް ތަންފީޒު ކުރުމުގައި ދޯހަޅި ކަމެއް އެބަހުއްޓެވެ. މަގުމަތީގައި ކުށް ކުރާ މީހުންނަށް ދެވޭ އަދަބު ޒަމާނާ އެއްގޮތަށް ބަދަލު ވެފަައެއް ނުވެ އެވެ. މަގުމަތީގައި ކުށް ކުރާ މީހުންގެ މައްސަލަތައް ބަލާ ފަރާތްތަކުން ކަން ކަން ނިންމޭ އިރު "ޒަޚްމީ" އަށް ލިބުނު ދާއިމީ އަނިޔާ އަށް ރިޢާޔަތް ކުރެވެންވީ ވަރަށް ރިޢާޔަތް ކުރެވޭ ކަމަކަށް ނުފެނެ އެވެ. ކުށް ކުރާ މީހާ އެ ކުށް ކުރުމަށް ފަހު މަގުމައްޗަށް ދޫކުރެވިފައި ހުންނާތީވެ އެވެ. އެ ކުށުން އަނިޔާ ލިބުނު މީހާ އެތަކެއް މަހެއް ހޭދަކުރަންޖެހެނީ، ލިބުނު އަނިޔާ އަށް ފަރުވާ ހޯދުމުގައި ހޮސްޕިޓަލު ގައެވެ. ނޫން ނަމަ އުމުރު ދުވަހަށް އޮންނަން ޖެހެނީ އެދުމަތި ވެފަ އެވެ. ނުވަތަ އިންނަން ޖެހެނީ ފުރޮޅުލީ ގޮނޑި އެއްގަ އެވެ. ނޫން ނަމަ އޭނާ އޮންނަނީ މަރުވެގެން ގަބުރުސްތާނުގައި ވަޅުލެވިފަ އެވެ. މަގު މަތީގައި ހިނގާ އެކްސިޑެންޓުތައް ހުއްޓުވުމަށް ނުވަތަ މަދު ކުރުމަށް ނުވަތަ އެއްވައްތަރަކަށް ހިނގާ އެކްސިޑެންޓުތައް ތަކުރާރު ވިޔަ ނުދިނުމުގެ ޒިންމާ ހަމައެކަނި ޓުރެފިކް ބަލަހައްޓާ ފުލުހުން ނާއި ހަމައަށް ފޮނުވާލުން އިންޞާފްވެރި ނުވެދާނެ އެވެ. ހަމައެކަނި ޓުރާންސްޕޯރޓު މިނިސްޓުރީ އާ ހަމަ އަށް ފޮނުވާލުން ވެސް އުނދަގުލެވެ. ހަމައެކަނި މުނިސިޕަލް ކައުންސިލާ ހަމައަށް ފޮނުވާލުން ވެސް ރަނގަޅެއް ނުވާނެ އެވެ. މިއީ ހުރިހާ ފަރާތްތަކެއް ގުޅިގެން ފަންނީ އެހީއާ އެކު ކުރަން ޖެހޭ ކަމެކެވެ.\nމާލޭގެ މަގުތަކުގެ ނުރައްކާތެރިކަމުގެ ވާހަކަ ދައްކަން ފެށުމާ އެކު އެއް ތަނަކުން ހަފްތާއެއްގެ ތެރޭގައި އެތައް ސަތޭކަ އިސްޓިކާ ޖެހި ވާހަކަ ބުނެފާނެ އެވެ. ޤަވައިދާ ޚިލާފަށް ޕާކް ކޮށްގެން ނެވެ. އަނެއްތަނަކުން ޕާކިން ކުރާނެ އިތުރު ތަނެއް ހެދި ވާހަކަ ބުނެފާނެ އެވެ. އަނެއް ތަނަކުން ޓުރެފިކާ ބެހޭ ޤާނޫނެއް ނުވަތަ ޤަވައިދެއް ހަދަނީ ކަމަށް ބުނެފާނެ އެވެ. ކަން ކަން ނުކުރެވުމުން ބަހަނާ ދައްކަން ބޭނުންވާ މީހުން ބުނަނީ މާލޭގައި ދުއްވާ އެއްޗެތި މާ ގިނައީ ކަމަށެވެ. ދުއްވާ އެއްޗެތި އެތެރެ ކުުރުމުގައި އެއްވެސް ކަންޓުރޯލެއް ނުއޮންނާތީވެ ކަމުގަ އެވެ. ގަރާޖެއް ނެތި ކާރު އެތެރެ ކުރުމަށް ހުއްދަ ދެވޭތީވެ ކަމުގަ އެވެ. ބައެއް ގަރާޖުގެ ނަމުގައި ސަތޭކަ އަށް ވުރެ ގިނަ ކާރު ވެސް ރަޖިސްޓުރީ ކުރެވިފައިވާ ކަމުގަ އެެވެ. މި ކަން ކަން ހަމައަކަށް ނެއެޅުވެނީ ކީއްވެތޯ އެވެ. ހަމައަކަށް އަޅުވަން ތިބީ ކޮން ބައެއްތޯ އެވެ. ބަހަނާ ދައްކާ ފަރާތްތަކެވެ. އެ ބުނާ ކަންތައް ތައް އެ ބުނާ ގޮތަށް ކުރެވެން އޮތީ ވެސް އެ ފަރާތްތަކުން ފިޔަވަޅު އެޅުމުން ނެވެ. ޤާނޫނެއް ހެެދޭނީ އެ ޤާނޫނެއް ފާސް ކުރުމަށް ރައްޔިތުންގެ މަޖިލީހަށް ފޮނުވިގެން ނެވެ. ޤަވައިދަކަށް އަމަލު ކުރެވޭނީ ކަމާ ބެހޭ ހުރިހާ ފަރާތްތަކެއްގެ އާ ބަސް ލިބެގެން އެ ޤަވައިދެއް ގެޒެޓް ކުރެވިގެން ނެވެ. ނޫސްވެރިން ސުވާލު ކުރުމުން ކޮންމެ ދުވަހަކު "ބަދު ނަސީބު" ވާހަކަ ކިޔައިދީ ގެން ނުފުދޭނެ އެވެ. އެޅޭ ފިޔަވަޅު ދެކެން ބޭނުން ވާނެ އެވެ.\nމަގުމަތި ތައްޔާރު ކުރެވިފައި އޮންނަން ވާނީ ދުއްވާ އެއްޗެއްސަށް ރައްކާތެރި ގޮތަށެވެ. ދުއްވާ މީހުންގެ ސަލާމަތަށް ބެލެވިގެން ނެވެ. ހުޅުމާލޭގެ މައި މަގުތައް ހުޅުވާ ލެވިފައި ވަނީ މިފަދަ ކަންތައް ތަކަށް ބެލެވިގެން ކަމަކަށް ނުފެނެ އެވެ. ނިޝާންތަކާއި ވައްބުރުތަކާއި ރާސްތާ ދައްކައި ދީފައި އޮންނަން ވާނީ ދުއްވާ މީހުންނަށް ރައްކާތެރިކަން ލިބޭނެ ފަސޭހަ ގޮތަކަށެވެ.\nއައްޑު އަތޮޅު ގައްޔާއި ލ. އަތޮޅުގައި ހިނގާ އެކްސިޑެންޓުގެ ވާހަކަ ފާއިތު ވި އަހަރުތަކުގައި ތަކުރާރުކޮށް އަޅުގަނޑުމެން އަޑު އަހަމުން ގެންދިޔައީމެވެ. އެ އެކްސިޑެންޓުތައް މަދު ވާނެ ގޮތެއް ނުވަތަ ނުވާނެ ގޮތެއް ކަމާ ބެހޭ ފަރާތްތަކުން ހަމަނުޖެހެ އެވެ. އެކްސިޑެންޓުތަކުގައި މީހުން މަރުވަމުން ދިޔަ އެވެ. ބައެއް މީހުން ނުކުޅެދޭ މީހުންނަށް ވެގެން ދިޔަ އެވެ. މިއީ ކޮންމެ ސަބަބަކާ ހުރެ ވެސް މިކަން އޮންނަން ވީ ގޮތެއް ނޫނެވެ.\nމަގުމަތީގެ ރައްކާތެރި ކަމާ ބެހޭ ގޮތުން ފިޔަވަޅު އަޅަން ވާނީ އެންމެ ފަރާތަކުން ނެއް ނޫނެވެ. ކަމާ ބެހޭ ހުރިހާ ފަރާތެެއް މަަޝްވަރާ ކޮށްގެން ނެވެ. މިހާރު ވެސް މަޝްވަރާ ކުރެވޭ ކަމުގައި ވެދާނެ އެވެ. މަގު މަތީގެ ޙާލަތަށް ބަލާ އިރު އެއީ ނަމެއްގައި ކުރެވޭ މަޝްވަރާއެއް ކަމުގައި ބެލުމުގެ ފުރުޞަތު އެބައޮތެވެ.\nފަރުވާ ކުޑަކަމުން ހިނގާ އެކްސިޑެންޓުގައި ކުށްވެރިވާ ފަރާތްތަކަށް ހަރުކަށި އަދަބު ލިބެން ވާނެ އެވެ. އަދަބު ނުދެވޭ ކަމުގައި ވަނީ ނަމަ އެފަދަ ކުށަށް އެހެން މީހުން ވެސް އަރައިގަތުމުގެ ފުރުޞަތު އޮންނާނެ އެވެ. އިނގިރޭސި ވިލާތުގެ ފުޓްބޯޅަ ކުލަބެއް ކަމުގައިވާ އާސެނަލްގެ ދެ ކުޅުންތެރި އަކު ދާދިފަހުން ކާރުގައި ދަނިކޮށް މަގު މަތިން ކާރު ހުއްޓުވާ ފައި ދެ މީހަކު ހަމަލާ ދިނެވެ. އެ މީހުންގެ އަތުކުރީ ގަޑި އާއި ބައެއް އަގު ބޮޑު އެއްޗެތި އަތުލައި ގަތުމަށެވެ. އެ ދެ ކުޅުންތެރިން އެމީހުންގެ ފޭރުން ނާކާމިޔާބު ކުރި އެވެ. އަދި ފުލުހަށް ރިޕޯޓު ކޮށްގެެން އެމީހުން އަތުލައިގަތެވެ. މީގެ ހަފްތާ އެއް ހާ ދުވަހުގެ ކުރިން އޭގެ ތެރެއިން އެކެއްގެ ކުށަށް ޙުކުމް ކުރެވުނެވެ. ދިހަ އަހަރު ދުވަހުގެ ޖަލު ޙުކުމެކެވެ. އެފަދަ ކަންތަކުން އެހެން މީހުން ދުރުކުރުމުގެ ގޮތުން ކަމުގައިވެ އެވެ.\nމަގު މަތި ޓުރެފިކުން ސަލާމަތް ކުރެވޭނީ ބައިވަރު ކަންތައް ކޮށްގެން ނެވެ. ކަމުގެ ތަޖުރިބާާކާރުންގެ އެހީ ވެސް ހޯދައިގެންނެވެ. ކޮންމެ އަހަރަކު ވެސް ހައްޖު މޫސުމަށް ފަހު ސަޢޫދީ ޢަރަބިއްޔާގައި ޓުރެފިކް ކަންޓުރޯލު ކުރުމާ ބެހޭ ގޮތުން އެތެރޭގެ ބައްދަލުވުމެއް އޮންނަ ކަމުގައިވެ އެވެ. ބޭރުގެ ކަމުގެ ތަޖުރިބާކާރުންނާ ވެސް އެކުގަ އެވެ. ވަރަށް ފަހަކާ ޖެހެންދެން ހުޅުމާލޭގައި ދިރިއުޅޭ މީހުން އުޅުނީ ވަރަށް އަރާމު ގަ އެވެ. (އަޅުގަނޑު ދިރިއުޅެނީ ހުޅުމާލެ އަކު ނޫން) ފާލަން އެޅުމާ އެކު އެ މީހުންގެ ހިތްފަސޭހަ ދިރިއުޅުން ހަލަބޮލި ދިރިއުޅުމަކަށް ބަދަލުވެގެން ހިނގައްޖެ އެވެ. ހުޅުމާލޭގެ ޓުރެފިކް އެންމެ ބޮޑުވަނީ މާލެ އިން ދަތުރުކުރާ ދުއްވާ އެއްޗެތީގެ ސަބަބުން ނެވެ. ހުޅުމާލެ އަށް ފާލަމުން ދަތުރު ކުރާ އުޅަނދުތަކުން ކުޑަ ނަމަ ވެސް ފީއެއް ނުނެގެންވީ ކީއްވެތޯ އެވެ. އެ ތަން މަރާމާތު ކުރުމަށް ޚަރަދު ކުރަނީ އަޅުގަނޑުމެން ޓެކްސަށް ދައްކާ ފައިސާ އިން ނެވެ. އެ ފާލަން ދުވާލަކު އެތައް ފަހަރަކު ބޭނުން ކުރާ މީހުންގެ އަތުން ކުޑަ ނަމަވެސް އެއްޗެއް ނުނެގެން ވީ ކީއްވެތޯ އެވެ؟ ފެރީގައި ހުޅުމާލެ އަށް ދިއުމަށް ވެސް އަޅުގަނޑުމެން ފައިސާ ދެމެވެ. ކިތަންމެ ގިނަ ދަތުރެއް ކުރިއަސް ދަތުރު ހިލޭ ނުކުރެވެ އެވެ. ފާލަމުން ދަތުރު ކުރުން ހިލޭ ވާންވި ސަބަބެއް ނޭނގެ އެވެ.\nއަޅުގަނޑު ދުޢާ ކުރަނީ މާލޭގެ ޓުރެފިކްގެ މައްސަލަ ކުއްލި މައްސަލަ އެއްގެ ގޮތުގައި އަވަހަށް ނޫނީ ލަހުން މަޖިލީހުގެ މެމްބަރަކު ރައްޔިތުންގެ މަޖިލީހަށް ހުށައަޅުއްވާނެ ކަމަށެވެ. އަޅުގަނޑު ޤަބޫލު ކުރާ ގޮތުގައި މަޖިލީހަށް ހުށައެޅޭ ކުއްލި މައްސަލަތަކުން ރައްޔިތުން ނަށް ކަމާ ބެހޭ ގޮތުން ހޭލުންތެރިކަން ގެނެސް ދެއެވެ. އަދި ނިދިޖެހިފައި ތިބި ކަމާ ބެހޭ ފަރާތްތައް ސިއްސުވާލަ އެވެ. ނަތީޖާ އަކީ ހައްލެއް ހޯދުމަށް އަވަހަށް މަސައްކަތް ކުރަން ފެށުމެވެ.


COVID-19: Maruvi meehun ge adhadhu 16000 ah – Iru\nކޮވިޑް-19: މަރުވި މީހުންގެ އަދަދު 16000 އަށް\nހަލުވިކަމާއެކު ފެތުރެމުންދާ ކޮރޯނާވައިރަސް ޑިޒީޒް (ކޮވިޑް-19)ގެ ޝިކާރައަކަށްވެ، މަރުވި މީހުންގެ އަދަދު 16514 އަށް އަރައިފިއެވެ.\nދުނިޔޭގެ އެކި ކަންކޮޅުތަކުން 195 ގައުމަކުން ކޮވިޑަ-19 ފެނިފައިވާއިރު މި ބައްޔަށް ޕޮޒިޓިވްވި މީހުންގެ އަދަދު މިހާރު ވަނީ 378859 އަށް އަރާފައެވެ. މީގެ ތެރެއިން 102069 މީހަކު ފަރުވާ ހޯދައިގެން ރަނގަޅުވެފައިވާއިރު 12062 މީހެއްގެ ހާލު ސީރިއަސް/ކްރިޓިކަލް ކަމަށް ރެކޯޑްތަކުން ދައްކައެވެ.\nވަކިވަކި ގައުމުތަކަށް ބަލާއިރު ކޮވިޑް-19ގެ ނުރައްކާ އެންމެ ބޮޑުވެފައިވާ އިޓަލީވިލާތުން 63927 މީހަކު މި ވައިރަހަށް ޕޮޒިޓިވްވެފައިވާއިރު 6077 މީހެއްގެ ފުރާނަވަނީ ގެއްލިފައެވެ. އިޓަލީވިލާތުގެ އާބާދީއަށް ބަލާއިރު ކޮންމެ 1 މިލިއަން މީހަކުން 1057 މީހަކީ ކޮވިޑް-19ގެ ޕޭޝަންޓްއެކެވެ. ޕޮޒިޓިވްވި ކޮންމެ 10 މީހަކުން 1 އަކީ ސިއްހީ ދާއިރާގެ ޚިދުމަތްތެރިއެކެވެ. އެގައުމުން ކޮވިޑް-19އަށް ޕޮޒިޓިވްވި މީހުންގެ ތެރެއިން 7432 މީހަކު ވަނީ ފަރުވާ ހޯދައިގެން ރަނގަޅުވެފައެވެ.\nކޮވިޑް-19ގެ ކޭސްތައް އެންމެ ފުރަތަމަ ފެންނަން ފެށި ޗައިނާއަށް ބަލާއިރު އެގައުމުން މިހާތަނަށް 81171 މީހަކު މި ވައިރަހަށް ޕޮޒިޓިވްވެފައިވާއިރު 3277 މީހެއްގެ ފުރާނަ ވަނީ ގެއްލިފައެވެ.\nއެމެރިކާއަށް ބަލާއިރު 43734 މީހަކު ކޮވިޑް-19އަށް ޕޮޒިޓިވްވެފައިވާއިރު 553 މީހެއްގެ ފުރާނަވަނީ ގެއްލިފައެވެ. އެމެރިކާއިން ޕޮޒިޓިވްވި މީހުންގެ ތެރެއިން 295 މީހަކު ވަނީ ފަރުވާ ހޯދައިގެން ރަނގަޅުވެފައެވެ.\nމެދުއިރުމަތީގެ މަސްރަހުން އީރާނަށް ބަލާއިރު 23049 މީހަކު ކޮވިޑް-19އަށް ޕޮޒިޓިވްވެފައިވާއިރު 1812 މީހެއްގެ ފުރާނަވަނީ ގެއްލިފައެވެ. 8376 މީހަކު އީރާނުން ފަރުވާ ހޯދައިގެން ރަނގަޅުވެފައިވާއިރު އެގައުމުގައި މިވަގުތު އެކްޓިވް ކޭސްތަކުގެ ގޮތުގައި ރެކޯޑްކޮށްފައިވަނީ 12861 ކޭހެކެވެ.\nކޮލެޖް/ޔުނިވާސިޓީތަކުގައި ކިޔަަވައިދޭނީ އޮންލައިންކޮށް\nރާއްޖެ ހިމެނޭ ދެކުނު އޭޝިއާ ސަރަހައްދުގައި ކޮވިޑް-19ގެ ނުރައްކާ އެންމެ ބޮޑުވެފައިވަނީ ޕާކިސްތާނުގައެވެ. އެގައުމުން 875 މީހަކު ޕޮޒިޓިވްވެފައިވާއިރު5މީހެއްގެ ފުރާނަވަނީ ގެއްލިފައެވެ. އިންޑިއާއިން 499 މީހަކު ޕޮޒިޓިވްވެފައިވާއިރު މަރުވި މީހުންގެ އަދަދު މިހާރު ވަނީ 10 އަކަށް އަރާފައެވެ. ސްރީލަންކާއިން 97 މީހަކު ޕޮޒިޓިވްވެފައިވާއިރު2މީހަކު ވަނީ ފަރުވާ ހޯދައިގެން ރަނގަޅުވެފައެވެ. މި ބަލީގައި އެގައުމުން މީހަކު މަރުވިކަމަކަށް އަދި ރިޕޯޓްކޮށްފައެއް ނުވެއެވެ.\nގިނަ އަދަދަކަށް ދިވެހިން ދިރިއުޅެމުންދާ މެލޭޝިއާއަށް ބަލާއިރު 1518 މީހަކު ވަނީ ކޮވިޑް-19އަށް ޕޮޒިޓިވްވެފައެވެ. މީގެ ތެރެއިން 159 މީހަކު ފަރުވާ ހޯދައިގެން ރަނގަޅުވެފައިވާއިރު މަރުވި މީހުންގެ އަދަދު 14 އަށް ވަނީ އަރާފައެވެ.\nކޮރޯނާވައިރަސް ޑިޒީޒް ފެތުރުން ކޮންޓްރޯލް ކުރުމަށް ގައުމުތަކުން ހަރުކަށި ފިޔަވަޅުތަކެއް އަޅަމުން ދިޔަ ކަމުގައި ވީ ނަމަވެސް، ބަލީގެ ނުރައްކާ ކުޑަވެ، ފެތުރުން ކޮންޓްރޯލްވެފައިވާކަމަށް ރެކޯޑްތަތަކުން ނުދައްކައެވެ.


ޝައްކު އުފެދޭ މަރުގެ މައްސަލަތައް ތަހުޤީޤުކުރުން - Mahfooz's Blog\nadmin 25/08/2018\tޚިޔާލު اضف تعليق 1,527 ފަހަރު ކިޔާފައި\nމިއީ މި ވާހަކަ އަޑުއައްސަވާ ބޭފުޅަކަށް އަލަށް އަޑުއިވޭ ވާހަކައަކަށް ނުވާނެއެވެ. ގޮތް ނޭނގޭ މަރުތައް ގިނަވެ، އެ މައްސަލަތައް ތަޙުޤީޤު ނުކުރެވޭ ވާހަކައަކީ އާންމު، އަދި ވަރަށްވެސް އާދައިގެ މައުޟޫޢުއަކަށް މިހާރު ވެއްޖެއެވެ. އެ މަރުތަކާމެދު ފުންކޮށް ވިސްނާ މީހަކަށް އެކަމުގެ އަޑީގައި ފޮރުވިފައިވާ ސިއްރުތަކެއް ވާކަން ރޭކާލާނެއެވެ. އެކަމާމެދު ވިސްނި ވަރަކަށް ޝައްކުތަކާއި ބިރުވެރިކަން ވަނީ އިތުރެވެ.\nގޮތް ނޭނގޭ މަރުތަކުގެ ސިލްސިލާ ފެށުނީ މަޝްހޫރު ދީނީ ޢިލްމުވެރިޔާ، އަޅުގަނޑުގެ އުސްތާޛް، ޑރ.އަފްރާޝީމް ޢަލީ ރަޙުމު ކުޑަ ޤަތުލާ ހިސާބުންނެވެ. އެ މަރުގެ ފަހަތުގައިވާ ކަންކަން ސިއްރުކުރުމަށް ތަޙުޤީޤީ އިދާރާތަކުން މަސައްކަތްކުރި މަންޒަރު އެއޮތީ ހާމަކަން ބޮޑުކޮށް ފެންނާށެވެ. އިއްޔެ މެންދުރު ވިހެއި ކުޑަކުއްޖަކު އެ ޤަތުލަށް ޖާމިނުކުރުވައި، އެ ޤަތުލުގެ ސިއްރު އޮތީ އަދިއަދަށްވެސް ފޮރުވާފައެވެ. އިޢުތިރާފުން ސާބިތުވި މައްސަލައިގެ، ޝަރީޢަތުގެ މަރުޙަލާގައި އޭނާގެ ބަޔާން ބަދަލުވަމުން ގެންދިޔައީ އެނބުރޭ ވަހުތާނެއްހެނެވެ. ހުރިހާ މަރުޙަލާއަކުން މައްސަލަ ސާބިތުކޮށް، އާޢިލާއިން އިޢުތިރާޟްކޮށްފައިވަނިކޮށްވެސް، ސުޕްރީމް ކޯޓުން އެވަނީ މަރުގެ ޙުކުމް ދަމަހައްޓާފައެވެ. އެ މައްސަލައިގެ ދަޢުވާ ލިބޭ މީހާގެ މައްޗަށް، ރައީސް ޔާމީން އެ ވިދާޅުވާ މަރުގެ ޙުކުމް ތަންފީޛްކުރެވުނު ދުވަހަކުން، އޭނާގެ މަރާއެކު އެ ޤަތުލުގެ ސިއްރުވެސް ވަޅުލެވުނީއެވެ.\nދެން ރިޟްވާންއެވެ. ރިޟްވާންއަކީ ޑރ.އަފްރަޝީމްގެ މަރާއި، އެފަދަ އަނިޔާވެރި ޢަމަލުތައް ތަޙުޤީޤުކުރުމަށް ގޮވާލައި، އެފަދަ މައްސަލަތަކުގައި ތަޙުޤީޤީ ނޫސްވެރިކަމެއް ކުރަމުން ގެންދިޔަ ޒުވާން ނޫސްވެރިއެކެވެ. މީހަކާ ހަސަދަވެރިކަމެއް ރުޅިވެރިކަމެއް ނެތް، މީހުންނާ ގުޅޭ އެކުވެރިންގެ އެކުވެރިއެކެވެ. ގަދަކަމުން ރަހީނުކޮށްގެން ގެންގޮސް ރިޟްވާން ގެއްލުވާލީ ކޮންބަޔަކު، ކޮން މަޤުސަދެއްގައިތޯ އެއީ ބޮޑު ސިއްރެކެވެ.\nއިންޑިޔާގައި ކިޔަވަންހުރި ދިވެހި ފުލުހަކު ދަންޖެހިގެން މަރުވެފައި ހުއްޓާ ފެނުމަކީ ހައިރާންވާ ވަރުގެ ހާދިސާއެކެވެ. އެމައްސަލަ ރިޟްވާން ގެއްލުމުގެ ހާދިސާގެ ތަޙުޤީޤުގާ ގުޅުވާ މީހުންގެ ބުނާގޮތުން، ރިޟްވާންގެ މަރުގެ މައްސަލައާ ޑރ.އަފްރާޝީމްގެ މަރުގެ މައްސަލައިގައިވެސް އޭނާ ހަރަކާތްތެރިވެފައިވެއެވެ. އަދި އެ ތަޙުޤީޤުތައް ކުރިއަށްދާ ގޮތާ ބެހޭގޮތުން ހިތްހަމަނުޖެހިގެން ބައެއް ފަރާތްތަކާ ވާހަކަ ދައްކާފައިވާކަމަށްވެސް ވާހަކަ ދެކެވުނެވެ. އެ މަރުގެ ޙަޤީޤަތް އޮތީ އަދިވެސް ސިއްރެއްގެ ގޮތުގައެވެ. އޭނާ މަރުވީ އަމިއްލައަށް ކަމުގައިވާނަމަ އެކަމުގައި ސަބަބުތަކެއް ހުންނާނެއެވެ. އަމިއްލައަށް މަރުވުމަކީ ގިނަ ހާދިސާތަކަށް ބަލާއިރު އެ ހިނދުން އެހިނދަށް ނިންމާ ކުއްލި ނިންމުމެއް ނޫނެވެ. އަމިއްލައަށް މަރުވާ މީހާގެ ކިބައިން އެފަދަ ކަމެއް ކޮށްފާނޭކަމުގެ ނިޝާންތައް ގިނަ ފަހަރު ފެނެއެވެ. އެހެންނަމަވެސް އެ މަރުގައި އެފަދަ އެއްވެސް ނިޝާނެއް ނެތެވެ. ރިޟްވާން އަދި ޑރ.އަފްރާޝީމްގެ މަރާ، އެ ހާދިސާއާ ގުޅުމެއް ހުރިކަމަށް ވާހަކަދެކެވޭއިރު، ދިވެހިރައްޔިތުންގެ ހިތްތަކުން ބިރުވެރިކަން ފިލުވޭނީ ފުލުހުންގެ ތަޙުޤީޤުން ސާފު ޖަވާބެއް ލިބިގެންނެވެ. އެހެންނަމަވެސް މަރުވި މީހާގެ ހަށިގަނޑާއެކު، އެ މަރުގެ ސިއްރުވެސް ވަޅުލީއެވެ.\nއަނިބިމީހާއާއެކު ކެއުމަކަށް ގޮސް، މަޖާކޮށް، އެކުވެރިކޮށް އުޅެފައި ގެއަށްދިޔަ ފަހުން، ލޯންޗް ކެޕްޓަނެއްގެ ވަޒީފާ އަދާކުރި މީހަކާއި، އޭނާގެ އަނބިމީހާ މިދުނިޔެ ދޫކުރަން މެދުވެރިވީ ކޮންފަދަ ހާދިސާއެއްތޯ ވިސްނަންޖެހެއެވެ. ދެމަފިރިން މަރުވެފައި ތިއްބާ ފެނުނީ ޚަބަރެއް ނުވެގެން ބެލުމުންނެވެ. ފެނުނިއިރު ދެމަފިރިންގެ އަނގައިން ފޮނު ނުކުމެފައި ހުރިކަމާއި، ދެމަފިރިންގެ ހަށިގަނޑުން ސާމްޕަލް ނަގައި ތަޙުލީލު ކުރުމަށް ރާއްޖެއިން ބޭރަށް ފޮނުވުނުކަމަށް ބުނީ ފުލުހުންނެވެ. ފޮނުވުނު ސާމްޕަލް ތަކުގެ ތަޙުލީލު ރިޕޯޓު އަދިވެސް ލިބުނުކަމެއް ނޭނގެއެވެ. އެ ދެމަފިރިންގެ މަރަކީ ރީތި ލޯބީގެ ވާހަކައަކަށް ހަދައި، ދެމަފިރިން އެއް ވަޅެއްގައި ވަޅުލައި، އެ މަރުގެ ސިއްރަށްވެސް ފަސްއަޅައި ފޮރުވީއެވެ.\nއޭގެ ދުވަސްކޮޅެއް ފަހުން، ޏ.ފުވައްމުލަކުން ޒުވާނަކު ގެއްލުނެވެ. ހަމަ އެއްރެޔަކު ކުއްލި ގޮތަކަށް ބޭރަށް ދަނީކަމަށްބުނެ އެ ދިޔަ ގޮތަށް އޭނާއަށް ވީގޮތެއް އަދި މިހާތަނަށްވެސް އެނގިފައެއް ނުވެއެވެ. ހައިރާންކަން އިތުރުކުރުވީ، އެ ޒުވާނާއަކީ ކުރިން ބުނެވުނު ލޯންޗު ކެޕްޓަންއާއެކު އެ ލޯންޗުގައި ފަޅުވެރިއެއް ގޮތަށް މަސައްކަތްކުރަމުން ގެންދިޔަ މީހެއްކަން އެނގުމުންނެވެ. ލޯންޗް ކެޕްޓަންގެ ކުއްލި މަރާއި، ހަމަ އެލޯންޗުގެ ފަޅުވެރިޔަކު ގެއްލުން ގުޅިފައި ވަނީ އެ ލޯންޗު ހިމެނޭ ހާދިސާއަކާ ކަމާމެދު ވަރަށް ފާޅުގައި ވާހަކަ ދެކެވެއެވެ. މި މައްސަލައިގައިވެސް ފުލުހުންގެ ބަހެއް ނެތެވެ.\nމިއީ ޑރ.އަފްރާޝީމްގެ މަރަށްފަހު ހިނގި ބައެއް ހާދިސާތަކެވެ. ހުރިހާ ހާދިސާއަކަށް ބަލާނަމަ، އެފަދަ ކޮންމެ މަރެއްގެ ފަހަތުގައި އޮތީ ޝައްކުން އުފައްދާ ބިރުވެރިކަމުގެ ޖަވާބު ނެތް ސުވާލުތަކެވެ.\nޝައްކު އުފެދޭ މަރުތަކާމެދު ވާހަކަ ނުދައްކައި ތިބުމަކީ އެކަމަށް އޮތް ހައްލެއް ނޫނެވެ. ފުލުހުން މައްސަލައެއް ތަޙުޤީޤުކުރަނީ އާންމު ރައްޔިތުން އެކަމުގައި ކަންބޮޑުވެ، ފުލުހުންނަށް ބާރުއެޅި މިންވަރަކަށެވެ. ރައްޔިތުންގެ ހިތުގައި އުފެދިފައިވާ ބިރުވެރިކަމާއި، ޝައްކުތަކުގެ އަލިފާނަށް ދަރު އަޅަނީ ފުލުހުންގެ ހަނުތިބުމެވެ.\nމިފަދަ މައްސަލަތައް ތަޙުޤީޤުކުރެވި، ރައްޔިތުންގެ ހިތުގައި އުފެދިފައިވާ ސުވާލުތަކަށް ޖަވާބު ލިބެންޖެހެއެވެ. މި މުޖުތަމަޢުގެ ރައްކާތެރިކަމާމެދު ކަށަވަރުކަމެއް އެބަ އުފެދެންޖެހެއެވެ. އެކަން ކުރެވޭނީ މައްސަލަތައް ތަޙުޤީޤުކުރެވޭނޭ މާޙައުލެއް އުފެއްދުމަށް ރައްޔިތުން މަސައްކަތްކޮށްގެންނެވެ. ރައްޔިތުންގެ ކަންބޮޑުވުންތަކަށް މުއައްސަސާތަކުން ފުރަގަސްދީފިކަން ސާބިތުވެއްޖެއެވެ. ދެން އޮތީ މިމައްސަލަތައް ތަޙުޤީޤުކުރާނޭ ބަޔަކަށް ޒިންމާ އުފުލޭނޭ މާޙައުލެއް ފަހިކޮށްދިނުމަށް ރައްޔިތުން ބަސްބުނުމެވެ. އެކަން ކުރަންޖެހެނޭ އަޅުގަނޑާއި، ތިބޭފުޅުންގެވެސް ސަލާމަތާއި، ރައްކާތެރިކަމަށްޓަކައެވެ.\nކުރިއަށް އިންސާފުވެރި އިންތިޚާބަކަށް މަސައްކަތްކުރުން\nފަހަތަށް އިންސާނީ ޙައްޤުތައް ލިބިދިނުމުގައި ދަރަނީގެ ރެކޯޑަށް ބެލުމުގެ ފަލްސަލާ


ކާށިދޫގެ ކުރިމަގަށް: ނަޝާގެ ތަސައްވުރު\nއައިޝަތު ހަނާ9މާރިޗު 2020 12:09\nކ.ކާށިދޫ ރަށު ކައުންސިލުން އަންހެނުންނަށް ޚާއްޞާކުރެވިފައިވާ ގޮނޑިތަކުގެ ތެރެއިން އެއް ގޮނޑިއަށް ކުރިމަތިލައްވާ، ފާޠިމަތު ނަޝާއަކީ އާދައިގެ ދިރިއުޅުމަކަށް ލޯބިކުރައްވާ ބޭކަނބަލެކެވެ. މަންމާފުޅަކީ ކާށިދޫ އެންމެންވެސް ދަންނަ ފޫޅުމައި ސައިދާއެވެ. ބައްޕާފުޅަކީ ޙުސައިން ޢުމަރެވެ. ނަޝާގެ ޢާއިލާއަކީ މުޅި ކާށިދޫއަށް މަޝްހޫރު ބޮޑު ޢާއިލާއެއް ކަމުގައިވާ ގަބުޅި ޢާއިލާއެވެ.\nނަޝާއަކީ ތަޢުލީމަށް ލޯބިކުރައްވާ ތަޢުލީމީ ބޭކަނބަލެކެވެ. އޭނާގެ ތަޢުލީމީ ޙަޔާތް ފެށިގެން އައީ ކ.އަތޮޅު މަދުރަސާއިންނެވެ. އުފަން ރަށް ކާށިދޫއިން ސާނަވީ ތަޢުލީމާއި މަތީ ސާނަވީ ތަޢުލީމު ފުރިހަމަކުރެއްވުމަށްފަހު އޭނާ މަތީ ތަޢުލީމު ޙާޞިލުކުރެއްވީ މާލެއިންނެވެ. އުނގެނުމާއި އުނގަންނައިދިނުމަށް ލޯބިކުރައްވާ ނަޝާ މަތީ ތަޢުލީމު ޙާޞިލުކުރައްވަން އިޚުތިޔާރުކުރެއްވި ދާއިރާއަކީ އުނގަންނައިދިނުމުގެ ދާއިރާއެވެ. އެގޮތުން ޕްރައިމަރީ ޓީޗިންގެ ދާއިރާއިން އެޑްވާންސް ޑިޕްލޮމާ ޙާޞިލުކުރެއްވުމަށް ފަހު، ކ.އަތޮޅު މަދުރަސާގައި ކިޔަވައިދެއްވުމުގެ ދާއިރާއިން ހީވާގި ކަމާއެކު ޚިދުމަތް ކޮށްދެއްވިއެވެ.\nރަށުގެ ރައްޔިތުންނަށް އަތޮޅު މަދުރަސާގައި ޚިދުމަތްކުރެއްވުމުގައި ދެއަހަރު ދެމިހުންނެވުމަށްފަހު، އިތުރަށް ތަޢުލީމު ޙާޞިލުކުރެއްވުމަށް ނަޝާ މާލެއަށް ވަޑައިގެންނެވިއެވެ. ތަޢުލީމީ ދާއިރާރިން ފުރަތަމަ ޑިގުރީ ޙާޞިލުކުރެއްވުމުގެ ފެއްޓެވިއެވެ. ވަރަށް ކާމިޔާބުކަމާއެކު ފުރަތަމަ ޑިގުރީ ޙާޞިލުކުރެއްވިއެވެ. އަދި އެއަށްފަހު ހަމައެހާމެ ކާމިޔާބު ކަމާއެކު، ފަހި ނަތީޖާއާއެކު މާސްޓާރސް ޑިގުރީވެސް ނިންމަވައިލެއްވިއެވެ.\nތަޢުލީމީ ޙަރުފަތްތަކުގެ މުހިއްމު މަރުހަލާތައް ކަޑައްތުކުރެއްވުމަށްފަހު ނަޝާ ރަށަށް އެބުރި ވަޑައިގެން ރަށުގެ ދަރިންނަށް ޚިދުމަތްކުރެއްވުމުގެ ގޮތުން ޓިއުޝަން ކިލާހެއް ހުޅުއްވިއެވެ. މިހާރުވެސް އެކިލާހުގެ ޚިދުމަތްތައް ފޯރުކޮށްދެވެމުން އެބަދެއެވެ.\nޚިދުމަތުގެ މާޒީއާއި ލިބިލައްވާފައިވާ ޢިލްމާއި ޙާޞިލުކުރެވިފައިވާ ތަޖުރިބާއާއެކު ނަޝާ މިހާރު ކުރިމަތިލައްވަނީ ކާށިދޫއަށް ޚިދުމަތްކޮށްދެއްވުމުގެ އައު ދައުރަކާއެވެ. އެދިވަޑައިގަންނަވަނީ ކާށިދޫ ރައްޔިތުންގެ ތާއީދާއެކު ކާށިދޫ ރަށު ކައުންސިލަށް އިންތިޚާބުކޮށްދެއްވުމެވެ.\nކާށިދޫ ކައުންސިލުގެ މެންބަރުކަމަށް އޭނާ ކުރިމަތިލައްވަނީ ތަޞައްވުރަކާއެކުއެވެ. އޭނާ ކާށިދޫގެ ކުރިމަގަށް ގެންގުޅުއްވަނީ ވަރަށް ފުޅާ ތަޞައްވުރެކެވެ. އަދި މިތަޞައްވުރުގައި ހިމެނޭ ކޮންމެ ބަޔަކީ ކާށިދޫ ރައްޔިތުންނަށް ބޭނުންތެރި މުހިއްމު ބަޔެކެވެ. އެގޮތުން މުޅި ތަޞައްވުރުގެ އަސާސަކީ އިސްލާމްސދީނެވެ. ކާށިދޫ ރައްޔިތުންނަކީ ދީނަށް ލޯބިކުރާ ދީނީ ކަންކަމަށް ލޯހުޅުވިފައިވާ ރައްޔިތެއް ކަމުގައި ހެދުމަކީ އޭނާގެ އުންމީދެކެވެ. ހަމައެހެންމެ މާދަމާގެ ގޮންޖެހުންތަކަށް މާދަމޭގެ ޖީލު ބިނާކުރުމުގެ ގޮތުން ތަރުބަވީ ތަޢުލީމު ފޯރުކޯށްދީ ތަހުޒީބު މުޖުތަމަޢެއްގެ ބިނާ އެޅުއްވުމަކީ ނަޝާ އެދިވަޑައިގަންނަވާ ގޮތެވެ. އަދި ރަށުގެ ރައްޔިތުންނަށް ދުޅަހެޔޮ ދިރިއުޅުމެއް ކަށަވަރުކޮށްދިނުމަށް ކުރަންޖެހޭ ކަންކަން ކުރައްވާނެ ކަމުގައި ނަޝާ ވިދާޅުވެއެވެ. އަދި ރަށު ރައްޔިތުން ބަލިތަކުން ސަލާމަތްކުރެވޭ ގޮތަށް ރަށުގެ ޞިއްޙީ ނިޒާމު ބައްޓަންކުރައްވަން ނަޝާ އެދިވަޑައިގަންނަވައެވެ.\nއަދި ހަމައެހެންމެ ރަށުގައި ދަނޑުވެރިކަމުގެ ޞިނާޢަތު ފުޅާކުރުމަށް ހުރި މަގުތަކަކީ ކޮބައިތޯ ބަލާނެއެވެ. އަދި ރައްޔިތުންނަށް އެންމެ ބޮޑު ފައިދާއެއް ލިބޭ ގޮތަށް ދަނޑުވެރިކަމުގެ ޞިނާޢަތު ބައްޓަންކުރައްވަން ނަޝާ ވިސްނުންފުޅު ގެންގުޅުއްވައެވެ. އަދި ފަތުރުވެރިކަމުގެ ޞިނާޢަތް ކާށިދޫގައި ފުޅާކުރުމަށް އެތެރެއިންނާއި ބޭރުން ކުރެވެން ހުރީ ކޮން ކަންތައްތަކެއްތޯ ބަލައި އެކަންކަން ކުރައްވަން ނަޝާވަނީ ނިންމަވާފައެވެ.\nރަށުގެ ނޫކަށި ފުރައިގެ ޒުވާނުންނާއި އަންހެން ކަނބަލުންގެ މުހުތާދުތައް ދެނެގެނެ އެމީހުންނަށް ބޭނުންވާ ފުރުޞަތުތައް ފަހިކުރުމަށް ނަޝާ މަސައްކަތްކުރައްވާނެއެވެ. އަދި ރަށު ފެންވަރާއި އަތޮޅު ފެންވަރުގައި ކުޅިވަރު ކުރިއެރުވުމާއެކު، ޤައުމީ ފެންވަރުގައި ކާށިދޫއަށް ތަމްސީލުކުރެވޭނެ ގޮތްތައް އިންތިޒާމުކުރައްވާނެއެވެ.\nފާތިމަތު ނަޝާގެ ތަސައްވުރުގައި ރަށުގެ ޒުވާންޖީލު މަސްތުވާތަކެތީގެ ވަބާއިން ސަލާމަތްކުރުމަށް މަސައްކަތްކުރުމާއި ރަށުގެ އިޖްތިމާއީ ފޭރާން ރަނގަޅުކުރުމަށް ތަފާތު ޕްރޮގްރާމްތަކާއި އިވެންޓްތައް ގުޅުންހުރި އިދާރާތަކާ އެކު ކުރިއަށް ގެންދަވާނެއެވެ. ދޮށީ އުމުރުފުރާގެ މީހުންގެ އިހްސާސްތައް ދެނެގަނެ އެމީހުންނަށް އަޅާލާ ރައްޔިތެއް ދިރިއުޅޭ ރަށަކަށް މިރަށް ހެދުމުގެ އުންމީދު ނަޝާގެ އެބައޮތެވެ. ރައްޔިތުންގެ ޚިޔާލާ ފިކުރާއި އެއްގޮތަށް ލާމަރުކަޒީ ސިޔާސަތުގެ ތެރެއިން ކައުންސިލަށް ލިބިދޭ ވަސީލަތްތައް އެންމެ ރަނގަޅުގޮތުގައި ބޭނުންހިފައި ރަށުގެ ކުރިއެރުމާއި ތަރައްގީއަށް ކުރެވޭ ކޮންމެ މަސައްކަތެއްގައި ރަށުގައި ތިބި މޭސްތިރިންގެ ބޭނުން ހިފުމަށް ޝައުގުވެރިވެވަޑައިގަންނަވެއެވެ.\nފާތިމަތު ނަޝާ ގެންގުޅުއްވާ މިފަދަ ދެވަނައެއްނެތް ތަސައްވުރަކީ ރައްޔިތުންނަށް އެއްގޮތަށް ވުރެގިނަގޮތްގޮތުން ކާމިޔާބާއި އަރުތަ ލިބިގެންދާނެ ތަސައްވުރެކެވެ. އެހެންކަމުން އެތަޞައްވުރަށް ކާށިދޫ ދާއިރާގެ ރައްޔިތުން ވޯޓުދެއްވައި އޭނާއަށް ކައުންސިލްގެ ގޮނޑިއެއް ރަށު ރައްޔިތުން ދެއްވާނެ ކަމުގައެވެ. އެފުރުޞަތު ރަށުގެ ރައްޔިތުން ދެއްވައިފިނަމަ، މާތްﷲގެ ވާގިފުޅާއެކު ކާށިދޫގެ މުސްތަޤުބަލު ކުރިއެރުވުމަށް ކުރަންޖެހޭ ހުރިހާ ކަމެއް ކުރައްވާނެ ކަމުގައި ނަޝާ ވަޢުދުވެވަޑައިގަންނަވައެވެ.\n3 % ދެރަވި\n15 % ރުޅިއައި\nލޯކަލް ކައުންސިލް އިންތިހާބް ނަޝާ ކާށިދޫ\nނުހޮވޭހާ އިރު ތި ހުރިހާ ވާހަކައެއް ދައްކާނެ\nއެދެނީ ވަރަށްވެސް ފުރިހަމަ ކާމިޔާބީއަކަށް . ނަޝާއަށް ވާނެ އަހަރެންގެ ވޯޓު ނަޝާއަށް\nމީ އެންމެރީތި އަންހެނާ\nނަޝާ ހުހަށް ހުރިއްޔަާާ އިންނަން ބޭނުން\nރައީސް ޔާމީން އެދިވަޑައިގަންނަވަނީ ރައްޔިތުންގެ ހެޔޮ ދުޢާއަށް: ޒޭން ޢަބްދުﷲ ޔާމީން\nNovember 28, 2020 22:03:23\nޖިންސީ ގޯނާގެ މައްސަލަތަކުގައި ހައި ކޯޓުން ހެކި ވަޒަންކުރި ގޮތް ގޯސް ކަމަށް ކަނޑައަޅައިފި\nNovember 28, 2020 21:52:54\nމިނިސްޓަރ މާރިޔާ ރާޖަޕަކްސާ އާއި ބައްދަލުކުރައްވައިފި\nNovember 28, 2020 20:34:20\nރައްޔިތުންނަށްޓަކައި ވާންޖެހުނު ޤުރުބާނީއެއް ވާނަން، ޤައުމު ދޫކޮށް ނުފިލާނަން: ރައީސް ޔާމީން\nNovember 28, 2020 17:53:04\nޤައުމު ވެއްޓިފައިވާ އަނދަވަޅުން ސަލާމަތްކުރެއްވޭނީ ރައީސް ޔާމީނަށް އެކަނި: ޑރ.މުޢިއްޒު\nNovember 28, 2020 17:40:10


Addu tertiary hospital ge ummeedh hageegathakah vaane: Ameen | Mihaaru\nޚަބަރު / އައްޑޫ 100 އެނދުގެ ހޮސްޕިޓަލް\nއައްޑޫ ޓާޝަރީ ހޮސްޕިޓަލްގެ އުންމީދު ހަގީގަތަކަށް ވާނެ: އަމީން\nއާ ހޮސްޕިޓަލްގެ މަސައްކަތް ކުރިއަށް ދާ ގޮތް ހެލްތު މިނިސްޓަރު އަމީން ބައްލަވާލައްވަނީ\n07 ޑިސެމްބަރ 2018\nއައްޑޫ ރައްޔިތުން ޓާޝަރީ ހޮސްޕިޓަލަކަށް ކުރާ އުންމީދު މި ސަރުކާރުން ހަގީގަތަކަށް ހަދައި ދޭނެ ކަމަށާއި މިހާރުގެ އެންމެ ބޮޑު އަމާޒަކީ ހިތަދޫގައި ކުރިއަށް ގެންދާ 100 އެނދުގެ ހޮސްޕިޓަލްގެ މަސައްކަތް ނިންމައި ހިދުމަތް ދޭން ފެށުން ކަމަށް ހެލްތު މިނިސްޓަރު އަބްދުﷲ އަމީން މިއަދު ވިދާޅުވެއްޖެ އެވެ.\nކުރީގެ ރައީސް މުހައްމަދު ނަޝީދުގެ ވެރިކަމުގައި ހިތަދޫގައި އިމާރާތްކޮށްފައިވާ އިކްޓޯރިއަލް ކޮންވެންޝަން ސެންޓަރު (އީސީސީ) ހޮސްޕިޓަލަކަށް ބަދަލު ކުރަން ކުރިއަށް ގެންދާ މަސައްކަތްތައް ބައްލަވާލެއްވުމަށް ފަހު މިނިސްޓަރު މީޑިއާތަކަށް ވިދާޅުވީ އައްޑޫގެ އާ ހޮސްޕިޓަލަކީ ރައްޔިތުންގެ އުންމީދާ ވަރަށް ބޮޑަށް ގުޅިފައިވާ މަޝްރޫއެއް ކަމަށެވެ.\nއެހެންވެ އެތަނުގެ މަސައްކަތް ނިންމައި ވީހާ އަވަހަކަށް ހިދުމަތް ދެވޭނެ ގޮތްތަކެއް ސަރުކާރުން ވަރަށް ހަމަޖައްސައިދޭން މަސައްކަތް ކުރައްވާނެ ކަމަށް މިނިސްޓަރު ވިދާޅުވި އެވެ.\nއީސީސީ ހޮސްޕިޓަލަކަށް ބަދަލު ކުރުމުގެ މަސައްކަތް ކުރަމުން އަންނަނީ މިދިޔަ އަހަރުން ފެށިގެންނެވެ.\nއައްޑޫގެ ކޮންވެންޝަން ސެންޓަރު ހޮސްޕިޓަލަށް ބަދަލުކުރަން ހިންގާ މަސައްކަތްތައް ހެލްތު މިނިސްޓަރު އަމީން ބައްލަވާލައްވަނީ\nކުރީގެ ރައީސް އަބްދުﷲ ޔާމީންގެ ސަރުކާރުން އެތަން ހޮސްޕިޓަލަކަށް ބަދަލުކުރަން ހަވާލުކޮށްފައި ވަނީ އެލިއާ ކޮންސްޓްރަކްޝަނާ އެވެ. އެގޮތުން މަސައްކަތް ނިންމައި މި އަހަރުގެ ޖުލައި މަހު ހޮސްޕިޓަލް ހުޅުވައި ހިދުމަތް ދޭން ފަށާނެ ކަމަށް ކުރިން ބުނެފައިވެ އެވެ.\nއިމާރާތަށް ގެންނަން ޖެހޭ ބޮޑެތި ބަދަލުތައް މިހާރު ވަނީ ނިންމައިފަ އެވެ. ދެން މައިގަނޑު ކަމަކަށް ކުރަން އޮތީ ހޮސްޕިޓަލަށް ބޭނުންވާ ސާމާނު ހޯދައި، އިންސްޓޯލް ކުރުމެވެ. އެތަނަށް ބޭނުންވާ ސާމާނު ހޯދަން ފިނޭންސް މިނިސްޓްރީން ބީލަމަށް ލީ މިދިޔަ އަހަރުގެ އޮކްޓޯބަރު މަހު އެވެ.\nއާ ހޮސްޕިޓަލްގެ މަސައްކަތްތައް ބައްލަވާލެއްވި ނަމަވެސް، އެތަނުގައި ހިދުމަތް ދޭން ފެށޭނެ އިރެއް އަމީން ވިދާޅެއް ނުވެ އެވެ. އެކަމަކު މިނިސްޓަރު ވިދާޅުވީ އާ ހޮސްޕިޓަލް ހިންގާނެ ގޮތަކާ ދޭތެރޭ ތަފާތު ވިސްނުންތަކެއް އެބަހުރި ކަމަށެވެ. އެގޮތުން ސަރުކާރުން އެ ހޮސްޕިޓަލް ހިންގާނީތޯ ނޫނީ އެހެން ބަޔަކާ ހަވާލުކޮށްގެން ހިންގާނީތޯ އަދި ނުނިންމާ ކަމަށް ވިދާޅުވި އެވެ.\n"އައްޑޫގެ ސިއްހީ ހާލަތު ރަނގަޅު ކުރުމަށްޓަކައި ޓާޝަރީ ހޮސްޕިޓަލެއްގެ މުހިއްމުކަން ބޮޑު. އެހެންވެ މި އުންމީދު ހަގީގަތަކަށް ހަދައިދޭން މި ސަރުކާރުން މަސައްކަތް ކުރާނެ،" އަމީން ވިދާޅުވި އެވެ.\nހެލްތު މިނިސްޓްރީން ކުރިން ބުނެފައިވާ ގޮތުގައި އައްޑޫގެ އާ ހޮސްޕިޓަލް ވެގެން ދާނީ މާލޭން ވެސް ނުލިބޭ ހިދުމަތްތައް ލިބޭ އަދި ކަށީގެ މައްސަލަތަކަށް ހާއްސަ ތަނަކަށެވެ.\nއާ ހޮސްޕިޓަލްގެ މަސައްކަތްތައް ބައްލަވާލެއްވުމަށް ފަހު އަމީން ނޫސްވެރިންނާ ވާހަކަ ދައްކަވަނީ\nއަމީން އިއްޔެ އައްޑު އަށް ފެއްޓެވި ދަތުރުގައި މިއަދު ވަނީ އައްޑޫ ސިޓީ ކައުންސިލާ ވެސް ބައްދަލުކުރައްވައިފަ އެވެ. އެގޮތުން ސިއްހީ ހިދުމަތް ދިނުމުގައި ކައުންސިލާ ގުޅިގެން މިނިސްޓްރީން މަސައްކަތްތަކެއް ކުރައްވާނެ ކަމަށް ވިދާޅުވި އެވެ.\nސިއްހަތު ސ. ހިތަދޫ އައްޑޫ އަބްދުﷲ އަމީން، ހެލްތު މިނިސްޓަރު އައްޑޫ 100 އެނދުގެ ހޮސްޕިޓަލް ޝާހް އަބްދުﷲ މާހިރު\n23 ކޮމެންޓް, 44 ރިއެކްޝަންސް\nއައްޑޫއިން އެންމެ އަކައިންޗިއެއްވެސް ބޭރުބަޔަކަށް ދޭން ނުވިސްނާތި ވަރައްގޯސްވާނެ، މީވަރައްވާހަކަ؟؟؟؟؟؟؟؟\nއައްޑޫނޫނަސް ދެންހުރި ރައްރަށުގެ އުންމީދަކީވެސްތީ ކޮންމެހެން އައްޑޫ މީހުންގެ އެކަނި އުންމީދެއް އެކަނި ހާސިލުވުމަކުން އަދިނުފުދޭ އެކަން މިނިސްޓަރު ހަނދުމަބަހައްޓާތި\nބުނަން އައަޑުޓާޝަރީ ހޯސަޕިޓަލަކީ ރައިސްޔާމިންގެ ބުރަމަސަތްކަތް ކަލޯ އަލއަލަޔަށް ނަންބޯޑުޖަހަންނޫޅޭ އެއަރޕޯޓް އިންޓްނޭޝަނަލްކޮށް ސައތުއެފްރިކާއިން ބޯކޮންމީހުން އަންނަނީ އައްޑު އަތޮޅުގެ ތަރަށްގީ އަށް ރައިސް ޔާމިން ސަރުކާރުން ހަރަދުކުރި އެއްހާސް ހަތްސަތޭކަމިލިއަން ރުފިޔާ ރައްވެހި ތަރައްގީ ޑޮޓްކޮމްގަ އެހުރީ ހުރިހާ އެއްޗެއްފެއްނަށް.\nއައްޑު އަތުޅު މީހުންކާރި ބުނަންބޭނުން ކަލޭމެން ތިޔަށްވުރެ ހޭލުންތެރިވާން އެބަޖެހޭ ކަލޭމެން ލޯމަތީ ތިކޮންވެންޝަންޝެންޓަރަ 900 ސަތޭކަ މިލިޔަން ހަރަދުކުރީ އެއްމެ300 މިލިޔަންނުން ނިއްމާލެވޭނެ، އަދި ސިފައިންނާއި ފުލުހުން ލައްވާއި މަސަތްކަތް ކޮށްގެން ވީވަރު ބުނަން މިއުޅެނީ ތިތަން ވީރާނަވަނިކޮށް ރައިސްޔާމިން ތިތަން ޓާޝަރީ ހޮސްޕިޓަލަކަށް ހަދާ ހުރިހާކަމެއް ނިއްމާ އެތަނަށް ބޭނުންވާ އިކިއުޕްމެންޓްވެސް ހޯދާނިއްމާފަވަނިކޮށް ރައިސްޔާމިން ސަރުކާރު ބަދަލުވީ .\nބޭރު ބަޔަކަށް ތި ހޮސްޕިޓަލް ވިއްކާލައިގެން ނުވާނެ. ޢަމުދުން މިލިޓަރީ ބަޔަކަށް ދީގެން ނުވާނެ.. ސަރުކާރަށް ނުވަންޏާ އޭޑީކޭ ކަހަލަ ބަޔަކު ރަނގަޅުވާނެ\nސާބަހޭ އަމީން. ވަރަށް މަސައްކަތް ކުރާ މިނިސްޓަރެއް. ކައިރީގަ ރަނގޅު ޓީމެއް އޮތްހެންވެސް ހީވޭ.\nއައްޑޫއަކީ މާލެފިޔަވައި އާބާދީގެ ގޮތުން އެންމެ ބޮޑު ތަނަށްވާތީ، މިނިސްޓަރުގެ ފުރަތަމަ ދަތުރުފުޅުގައި އައްޑޫއަށް ދިޔުމަކީ އެއްވެސް މައްސަލައެއް ނޫން. މައްސަލައަކަށްވާން ވާނީ އައްޑޫއަށް ވަޑައިގެން އެހެން ރަށްރަށަށް ވަޑައިނުގެންފިއްޔާ. އެހެންވީމާ ދެންވެސް އަމަލުތައް ބަހައްޓަވާ ގޮތަށް ނަޒަރު ހިންގަވާލުމަށްފަހުގައި ނޫނީ ގުދޯ ގުދޯ ގޮވަން ފަށަންވާނީ. ވީމާ އެންމެ ބޭފުޅުން ކެތްތެރިވެވަޑައިގަންނަވާ! މި ސަރުކާރު ދާނީ ބާރަށް ކުރިއަށް!\nއަނެއްކާވެސް އެވާހަކަ. މިދިޔަ3ދައުރުތެރޭ އެތަކެއް މިލިއަންޑޮލަރު ތިތަނަށް އަޅާފައި މިހާރު ތިބުނަނީ ސަރުކާރަކަށް ވާނެ ކަމެއްކަން އަދި ޔަގީނެއް ނޫނޭ؟ ވިއްކާލަން ރެޑީކުރީ ދޯ ތިތަންވެސް؟\nތެދެއް އައްޑޫގެ މީހުން އެކަނި ފޮނިހުވަފެން ދެކެނީ. ޢެހެން ރަށެއްގެ ބައެއްގެ ފޮނި އުއްމީދެއް ވެސް ނެތް. އަބަދުވެސް އައްޑޫ މީހުންނަށް ކަން ނުކޮށްދެވޭ ވާހަކަ ދައްކާނީ. ރަނގަޅުވަޒީފައެއް ވިޔަސް އެމީހުންނަށް.\nސަމީހާ، އައްޑޫ މަރަދޫ


މައިންބަފައިންގެ ލޮލުން އޮހޮރުނު ކަރުނައަކީ “ރައްޔިތުންގެ ދަރިފުޅު”ގެ މިންނަތް މަސައްކަތް! – Dhen.mv\nޢާލިމް އަބްދުއްލަތީފް April 20, 2021 - 4:43 am\nއަހަރެމެންގެ މުޖުތަމައުގައި އަންހެން ކުދިންގެ އަގަކީ ކޮބައި ހެއްޔެވެ. އަންހެން ކުދިންގެ ފެންވަރު އަހަރެމެން މިން ކުރަނީ ކޮން ތަރާދަކުން ހެއްޔެވެ. އަންހެން ކުދިންނަށް ނުވާނޭ ކަަމަށް އަހަރެމެން ހީކުރަނީ ކީއްވެގެން ހެއްޔެވެ. އަންހެން ކުއްޖަކަށް ވެއްޖެ ނަމަ ހަމައެކަނި ކުރެވޭނީ ފިހާރައެއްގެ ސޭޓެއްގެ ވަޒީފާ ކަން ނުވަތަ ކައުންޓަރުގައި ކަސްޓަމަރ ސާވިސްގެ މަސައްކަތް ކަމުގައި ދެކެނީ ކީއްވެގެން ހެއްޔެވެ. މިއީ މިއަދު އަހަރެމެން ބަދަލު ކުރަން ޖެހޭ ވިސްނުމެކެވެ.\nއެމްޓީސީސީ އިން ނެރެފައިވާ "ރައްޔިތުންގެ ދަރިން" ވީޑިއޯ އަހަރެން ވެސް ބަލާލީމެވެ. ވީޑިއޯ ބަލަމުން ދިޔަ ވަރަކަށް އަހަރެންގެ ގައިން ހީބިހި ނަގަމުން ދިޔައެވެ. ސަބަބެއް ނެތިއެއް ވެސް ނޫނެވެ. އެ ވީޑިއޯގައި ދައްކުވައިދީފައިވަނީ އަންހެން ކުދިންނަށް ކުރެވޭނެ ކަމެވެ. އަންހެން ކުދިންނަށް ނުކުރެވޭނޭ މަސައްކަތެއް ނޯންނާނެ ކަމެވެ. އަންހެން ކުއްޖަކަށް ވެސް އާއިލާ ބެލެހެއްޓޭނެ ކަމެވެ.\nވީޑިއޯގައި ފެންނަނީ ފިލްމީ ދާއިރާގައި ބެލުންތެރިންގެ ބޮޑު މަގުބޫލުކަމެއް ހޯދައިފައިވާ ޒުވާން ފަންނާނު ވާޝިޔާ މުހައްމަދު (ޝިޔާ) އެވެ. ޝިޔާގެ އެކްޓިންގއާ ދޭތެރޭ ބުނާނެ އެއްޗެއް ނެތެވެ. ކުރާނެ ތައުރީފެއް ވެސް ދުލަކަށް ނައެވެ. ކުރުކޮށް ފޮނިކޮށް ބުނާ ނަމަ ޝިޔާގެ އެކްޓިން މި ވީޑިއޯގަައި "ފުރިހަމަ"އެވެ.\nވީޑިއޯގައި ފެންނަނީ ކުޑަކުޑަ އާއިލާއެކެެވެ. ދެމަފިރިއަކާއި އެ ދެމަފިރިންގެ ދެ ދަރިންނެވެ. އަންހެން ކުއްޖަކާ ފިރިހެން ކުއްޖެކެވެ. އެ ކުދިންގެ ބައްޕަގެ ވަޒީފާ ގެއްލިގެން އެ ކުދިން ތިބީ ހަދާނެ ގޮތް ހުސްވެފައެވެ. ކުރިއަށް އޮތީ ރޯދަ މަސް ކަމަށް ވާތީ އެ މަހުގައި ހަރަދުބަރަދު ބަލަހައްޓާނޭ ގޮތަކާ މެދު ހާސްވެ ކަންބޮޑުވެފައެވެ.\nއެ ހާސްކަން މަތީގައި ތިއްބާ ފިިރިހެން ދަރިފުޅު، އޭނާ ވަޒީފާއެއް ހޯދަން މަސައްކަތް ކުރާ ކަމަށާއި އަދި ދޮންތަ ވެސް ވަޒީފާއެއް ހޯދާނެ ކަމަށް ބުނެއެވެ. އެހެން ބުނުމުން އެކުދިންގެ ބައްޕަ ބުނަނީ މި ޒަމާނުގައި ހަމަ ގިނަ މައިންބަފައިން ވެސް އާންމުކޮށް ބުނާ ފަދަ ބަހެކެވެ. އަންހެން ކުއްޖަކަށް ލިބޭނީ ކައުންޓަރުގައި އިންނަ ވަޒީފާއެކޭ އެެވެ. އަދި އެ ވަޒީފާއަކުން މާ ބޮޑު އާމްދަނީއެއް ނުލިބޭނެއޭ އެވެ.\nބައްޕަ އެހެން ބުނުމުން ވާޝިޔާގެ މޫނުމައްޗަށް ވެރިވީ މާޔޫސްކަމުގެ ކުލަވަރެކެވެ. ބައްޕައާ ދިމާއަށް މާޔޫސީ ނަޒަރަކުން ބަލާލުމަށްފަހު ވާޝިޔާ ދިޔައީ އޭނާގެ ކޮޓަރިއަށެވެ. މޫނުމަތިން ފެންނަނީ ހިތާމަވެރިކަމެވެ، އެ ގޮތުގައި އޭނާ ވިސްނަން އިނީ ފޯނާ ކުޅެމުންނެވެ. އެހެން އިންދާ އޭނާއަށް ފެނުނީ އިއުލާނެކެވެ. އޭނާގެ މޫނުމައްޗަށް އުފާވެރިކަން ގެނުވި އިއުލާނެކެވެ. ރައްޔިތުންގެ ކުންފުނި، އެމްޓީސީސީއިން ދިވެހި ރައްޔިތުންނަށް 250 ވަޒީފާ ހުޅުވާލަައިފައިވާ ކަމުގެ އިއުލާނެވެ.\nވާޝިޔާ ނިންމީ އެ ވަޒީފާއަށް ކުރިމަތިލާށެވެ. ދެން ފެންނަނީ ވާޝިޔާ އިންޓަވިއުގައި އިންނަ މަންޒަރެވެ. އިންޓަވިއުގައި ވާޝިޔާ ބުނަނީ ޖޯޝުން ފުރިފައިވާ ޖުމުލައެކެވެ. އޭނާގެ ބައްޕައަށް އޭނާ ދައްކުވައިދޭން ބޭނުން ވަނީ އަންހެން ކުދިންނަށް ވެސް ވާނޭ ކަމެވެ. ވާޝިޔާ ބުނީ ކައުންޓަރެއްގެ ފަހަތުގައި އިންނަން ނުޖެހޭ ނަމަ އޭނާއަށް އެންމެ ރަނގަޅު ކަމަށެވެ.\nއެ ވީޑިއޯގައި ދެން ފެންނަނީ މި މުޖުތަމައުން އެހާ އާންމު މަންޒަރެއް ނޫނެވެ. ނަމަވެސް އެ ވީޑިއޯ ބެލި ކޮންމެ އަންހެން ދަރިއަކަށްމެ އެތައް މެސެޖުތަކެއް ލިބޭނެ މަންޒަރު ތަކެކެވެ. އެންމެ ފުރަތަމަ ދައްކުވައިދެނީ ވާޝިޔާ އެމްޓިސީސީ ފެރީގައި މަސައްކަތް ކުރާ މަންޒަރެވެ. ވިލިމާލެ އާއި މާލެއާ ދެމެދު ދުއްވާ ފެރީގައި އޭނާ އެކި ފަރާތްތަކަށް އެހީތެރިވެ ނަމޫނާ ދައްކާ މަންޒަރެެވެ.\nއެ މަންޒަރަށް ފަހު ފެންނަނީ ވާޝިޔާ އެމްޓީސީސީ ބަހުގައި މަސައްކަތް ކުރާ ތަނެވެ. އެ މަސައްކަތް ވެސް އަންހެން ކުއްޖަކަށް ވީތީ ނުވާނޭއޭ ބުނެ އޭނާ ހުއްޓާ ނުލާކަން ވީޑިއޯ އިން ދައްކުވައިދެއެވެ. އެއަށް ފަހު ފެންނަނީ އަދި މާ ތަފާތު މަންޒަރެކެވެ. އެމްޓީސީސީ ބޯޓު ޔާޑުގައި ވާޝިޔާ މަސައްކަތް ކުރާ މަންޒަރެެވެ. އެތަނުގައި އުޅުމުގެ ތެރޭގައި ވާޝިޔާއާއެކު މަސައްކަތް ކުރާ މުވައްޒަފަކު ވާޝިޔާއަށް ދައުވަތު ދިނީ އަންހެން ކުދިން އެކަމެއްގެ ތެރޭގައި އެހާ ބޮޑަށް ޝާމިލުވެ ނޫޅޭ ކަމަކަށެވެ. ކަނޑު އަޑީގެ ވެލްޑިން ކޯހެއްގައި ބައިވެރި ވުމަށެވެ.\nއަހަރެމެންގެ ރީތި ރާއްޖޭގެ ކަނޑުއަޑީގެ މަންޒަރުތައް އެ ވީޑިއޯގައި ދައްކުވައިދޭ އިރު ފުޅި އަޅައިގެން ކަނޑުއަޑީގައި ވާޝިޔާ ވެލްޑިން ކުރަން އުޅުނު މަންޒަރު ދައްކުވައިދެއެވެ. އެއީ އެފަދަ ދާއިރާއަކުން ކުރިއަށް ދާން ބޭނުންވެފައި ހުރި އަންހެން ކުއްޖަކަށް ނަމަ ނަމޫނާ މަންޒަރުތަކެކެވެ. އެކަން ވެސް އަންހެން ކުއްޖަކަަށް ވިޔަސް ވާނޭކަން ވާޝިޔާ ހާމަ ކޮށްދިނެވެ.\nއެއަށްފަހު ދެން ފެންނަނީ ވާޝިޔާ އެމްޓީސީސީގެ ބިން ހިއްކުމާއި ބަނދަރު ހެދުމުގެ މަސައްކަތް ތަކުގައި ޝާމިލުވެ އުޅޭ މަންޒަރެވެ. ސުޕަވައިޒަރެއްގެ ގޮތުގައި އޭނާގެ ދަށުން މަސައްކަތް ކުރާ މުވައްޒަފުންގެ މަސައްކަތްތައް ޒިންމާދާރު ކަމާއެކު ބަލަހައްޓާ ތަނެވެ. އަދި އެއަށްފަހު ވާޝިޔާ މަސައްކަތް ކުރާ ތަން ދައްކުވައިދެނީ ރަށެއްގެ ނަރުދަމާ ހެދުމުގެ ތެރެއިންނެވެ.\nއެތަނުގެ މަސައްކަތް ކުރިއަށް ދާ ގޮތާ ބެހޭ ގޮތުން އޭނާ ޓީވީއަކަށް އިންޓަވިއުއެއް ދޭ މަންޒަރު އެ ވީޑިއޯގައި ދައްކުވައިދެއެވެ. އެއަށްފަހު ފެންނަނީ ވީޑިއޯގައި އަންނަ އެންމެ އަސަރުގަދަ މަންޒަރުތަކެވެ. ވާޝިޔާ ކުރި މަސައްކަތުން ރޯދައަށް އޭނާ ގެއަށް އެއްޗެހި ފޮނުވާ މަންޒަރެވެ. އެ އުފާވެރި ޚަބަރު ފޯނުން ގުޅައި ކޮއްކޮއަށް ދޭ މަންޒަރެވެ. ފިހާރައިގެ މުވައްޒަފުން ގެއަށް ކާޑުގެ ބާވަތްތައް ވެއްދުމުން ވާޝިޔާގެ މަންމަގެ މޫނުމައްޗަށް ގެނުވީ ހިނިތުންވުމެވެ.\nއެއަށްފަހު ވާޝިޔާއަށް އޭނާގެ ކޮއްކޮ ވީޑިއޯ ކޯލެއް ކުރެއެވެ. އޭނާގެ މައިންބަފައިން ގޭގެ ސޯފާގައި ފަޚުރުވެރިކަމާއެކު ތިބީ ވާޝިޔާ ޓީވީއަށް ދިން އިންޓަވިއު ބަލާށެވެ. އެވަގުތު އޭނާގެ ބައްޕަ ގިސްލާ ރޮމުން ދިޔައިރު ވާޝިޔާގެ މަންމަގެ ލޮލުން ވެސް ފާއްދާލީ އުފާވެރިކަމާއި ފަޚުރުވެރިކަމުގެ ކަރުނައެވެ. އެ މަންޒަރު ބެލުން އޭނާއަށް ފަސޭހަ ކަމަކަށް ނުވިއެވެ.\nއަމިއްލަ މަސައްކަތާމެދު ވާޝިޔާ ފަޚުރުވެރި ވިއެވެ. އުފަލުން ގޮސް އޭނާއަށް ވެސް ރޮވުނީއެވެ. އޭނާ އެ ސާބިތު ކޮށްދިނީ އަންހެން ކުދިންނަށް ވެސް ވާނޭ ކަމެވެ. އަންހެން ކުދިންނަށް\nވެސް ކުރެވޭނެ ކަމެވެ. އާއިލާގެ ހަރަދުތައް ބެލެހެއްޓޭނެ ކަމެވެ. އަންހެން ކުއްޖަކަށް ވީމާ ކުރެވޭނީ ކައުންޓަރު ފަހަތުގައި އިނދެގެން އަދާ ކުރާ ވަޒީފާއެއް އެކަނި ނޫން ކަމެވެ.\nމައިންބަފައިން ފަޚުރުވެރިވާ ދަރިއަކަށް ކޮންމެ ކުއްޖަކަށް ވެސް ވެވިދާނެކަމުގެ ޔަގީން ކަމުގައި “ރައްޔިތުންގެ ދަރީންނަށް” އެމްޓީސީސީން އެ ހުޅުވާލީ ތަނަވަސް ދޮރެކެވެ. އަންހެން ކުދީން ތިބެން ޖެހޭނީ ހަމައެކަނި ކައުންޓަރުތަކުގައި ނޫން ކަމާއި ހިންމަތާއި މިންނަތުން މާ މަތީ މަގާމުތަކެއް ހާސިލް ކުރެވިދާނެކަން ދައްކުވައިދެމުން ވާޝިޔާގެ އެކްޓިން ވެސް ބުނެދިނީ ވާހަކަތަކެކެވެ. ރައްޔިތުންގެ ކުންފުނީން ރައްޔިތުންނަށް ދިން ފުރުސަތު އާންމުންގެ ހިތްތަކާ އެ ކުޅެލީ އަންހެން ދަރިއެއްގެ މޮޅު އެކްޓުންނެވެ. އަންހެނުންނަށް ވާނެއެވެ.\nއެމްޓީސީސީ މައިންބަފައިން ދަރިން\nތީއަސްލެއްވެސް ނޫނެއްނު. އަދި ވީޑިޔޯ ބެލުމުން ހީބިހި ނަގަންޖެހޭ ވަރު ކަމެއް ފާހަގަ ނުކުރެވޭ.\nޢެކްޓްކޮށްފަ ކޮންމެ ކަމެއްވެސް ކުރެވިދާނެ ކަމަކާ ދިމާވީމަ އިގޭނީ ވާަނެކަން\nތީ އޭ މައްސަލަ އަކީ. އަންހެން ކުދިން ކަންކަމުގަ ބާރުވެރިކުރަން އެެއްބަޔަކު މަސައްކަތް ކުރާއިރު އަނެއްބަޔަކު އަދިވެސް ކުރީ ޒަމާނުގެ ފީކަޅާ ވިސްނުމުގަ. މި ވީޑިއޯ ބަލައިގެންވެސް އަމިއްލައަށް މިފަދަ މަސައްކަތް ތަކައިގެން ކުރިއަށް ދާނެ އަންހެން ކުދިންވެސް އުޅޭނެ.\nއަމިއްލަ އަށް މި ކަމާމެދު ވިސްނާލުން މުހިންމު.\nވަރަށްވެސް ފުރިހަމަ ވީޑިއޯ ކޮޅެއް، ހިއްފަޅައިގެން ގޮއްސިހަމަ. ވީޑިއޯގެ އެންމެހާ ބައިވެރިން އަދި ތައްޔާރުކުރި ފަރާތަށް އައްސަރ ބަހާއި ސާބަސް. ހާއްސަކޮން ސްކްރިޕްޓް އަދިކޮންސެޕްޓް ތައްޔާރު ކުރި ފަރާތް/ފަރާތްތަކަށް. ބްރާވޯ\nތިޔާ 250 މުވައްޒަފުން ނުވެސް ނަގާ\nލޮބުވެތި އިސްލާމްދީނުގައި އެ އަންގަވަނީ އަންހެނުން ގޭގައި މަޑު ކުރަން، އެއާ ދެކޮޅު ހަދަން އަހަރެމެން މީ ކޮން ބައެއް؟\nމައިންބަފައިންގެ މައްޗަށް ގިނަގިނައިން މިދުޢާ ކުރައްވާ!\nހޯރަފުށި، ހިންނަވަރު، ތިނަދޫގެ މަގުތައް ޒަމާނީ ފެންވަރަށް ތަރައްޤީ ކުރަނީ\nމީމު އެއަރޕޯޓްގެ އަމަލީ މަސައްކަތް ފަށައިފި\nފަސް ރަށެއްގެ ގޮނޑުދޮށް ހިމާޔަތް ކުރުމަށް އެމްޓީސީސީއާ ހަވާލުކޮށްފި\nމާލެއިން ޓެސްޓު ކުރާ ކޮންމެ5މީހަކުން3މީހަކު ކޮވިޑަށް ފައްސިވޭ\nޚާއްސަ ފިޔަވަޅުތަކާއެކު މި އަހަރުގެ ޙައްޖުގެ އަޅުކަން އޮންނާނެ


Hama Nujehumehgge Thereygai Bidheysee Ehgge Gayah Thoonu Ehcheh Heri Zakham Vejje - Vaguthu\nހަމަނުޖެހުމެއްގެ ތެރޭގައި ބިދޭސީއެއްގެ ގަޔަށް ތޫނު އެއްޗެއް ހެރި ޒަހަމްވެއްޖެ\nބިދޭސީންތަކެއްގެ ދެމެދުގައި ހިނގި ހަމަނުޖެހުމެއްގެ ތެރޭގައި އެކެއްގެ ގަޔަށް ވަޅި ހެރި ޒަހަމްވެއްޖެއެވެ.\nމި ހާދިސާއާ ގުޅިގެން ފުލުހުން ބުނީ މި ހާދިސާ ހިނގީ ހެންވޭރުގައި ކަމަށެވެ. އަދި މި ހާދިސާ ހިނގަން މެދުވެރިވީ ރަށްޓެހިވެގެން އުޅުނު ބިދޭސީ އަންހެނަކާއި ފިރިހެނަކު ރުޅިވުމުން އެކަމުގެ ތެރެއިން ކަމަށެވެ.\nއަދި މި މައްސަލާގައި އަންހެން މީހާ އޭނާގެ އަމިއްލަ އަތުގައި ވަޅި އަޅަން އުޅުމުން އެކަން ހުއްޓުވުމަށް ފިރިހެން މީހާ އުޅުނު ކަމަށާއި އެވަގުތު އެ ވަޅި ފިރިހެން މީހާގެ ގަޔަށް ހެރި ޒަހަމްވީ ކަމަށް ފުލުހުން ބުންޏެވެ. ނަމަވެސް އެ މީހާއަށް ލިބުނު ޒަހަމްތަކަކީ އެހާ ފުން ޒަހަމްތަކެއް ނޫނެވެ.\nފުލުހުން އަންނަނީ މައްސަލަ ތަހުގީގު ކުރަމުންނެވެ.\nއޭޕްރީލް 11, 2020 16:26\nތިކަމަށް ފިލްމެއް ހަދާނަން.. ތިދެމީހުން ލައްވާ ކުޅުވަން ބޭނުމީވެސް..\nއޭޕްރީލް 11, 2020 17:25\nތިޔަވާހަކތައް ކޮންމެ ދިވަހަކު ފަލަ ސުރުޙީޔައް އެރުވީމަ މިމުޖުތަމައު ހަލާކް ވުން ނޫން ކަމެއް ނުވޭ ޓީވީތަކައް އަރާ އަޑައް ބާރުލާފައި ދައްކާ ވާހަކަޔަކީ 60000 ހާސް 70000 ހާސް ބިދޭސީން އެބައުޅެޔޭ ވަގައް އައިސްގެން މިހެން ވިދާޅުވީއިރު މިހީވަނީ ބަނގުލާދޭޝް އަކީ މިއޮއް ވިލިމާލެ ނޫނޫ ހުޅުމާލެހެން ފަތާފަ ވަގައް އަންނަން ބިލަ45 ގަޑިއިރު މަތިންދާބޯޓެއްގަ އެއްގައުމުން އަނެއް ގައުމުން ދަތުރުކޮއްފައި އަންނަ ބަޔެއްމީ ދެން ކިހިނެއް ބުނެވޭނީ ވަގަށާ ދިގަށޭ އެމީހުން އައީ އަދި ގާނޫނު އަސާސީގައި އެބުނާ ސާފު ކަޅާ ހުދުން ލިޔެފަ ނެތީތޯ ބޭރުމީހުންނާ ބެހޭ އެއްވެސް ވާހަކައެއް ކޮންމެ ދުވަހަކު ފަލަ ސުރުހީގައި ތިޔާ ކަހަލަގެ ވާހަކައެއް ލަދުން ބޯހަލާކް\nއޭޕްރީލް 11, 2020 19:42\nމާކަބޮޑު ކަމެއް ނޫން، އެމީހުންގެ ޤައުމުގައި މިކަހަލަ ކަންކަން އެމީހުންކުރާނެ! ދިވެހިން މަޑުންތިބެބަލަ ޤައުމެއް ލިބެންދެން! މިއޮށްހާދުވަހުވެސް ތިބި ގޮތަށް މައިތިރިވެގެން! ކަމެއް ނުވާ ކަޑަ ދިވެހިން! (މަވެސް ހިމެނޭގޮތުން)


Hamalaa aa gulhun huri gina meehun vanee maruvefai noonee hayyarukoffai: Ranil | Mihaaru\nބޮމުގެ ހަމަލާ ރޭވި ތަނުން ހޯދި އައިއެސްގެ ދިދައެއް ސިފައިން ދައްކާލަނީ. --ފޮޓޯ:އޭއެފްޕީ\nހަމަލާއާ ގުޅުން ހުރި ގިނަ މީހުން ވަނީ މަރުވެފައި ނޫނީ ހައްޔަރުކޮށްފައި: ރަނިލް\n29 އެޕްރީލް 2019 - 16:159comments\nކޮލަމްބޯ (އެޕްރީލް 29) - މިދިޔަ ހަފުތާގެ އާދިއްތަ ދުވަހު ސްރީ ލަންކާގައި ޖާނުންފިދާވުމުގެ ބޮމުގެ ހަމަލާއާ ގުޅުން ހުރި ގިނަ އަދަދެއްގެ ޓެރަރިސްޓުން ވަނީ މަރާލާފައި ނުވަތަ ހައްޔަރުކޮށްފައި ކަމަށް ބޮޑު ވަޒީރު ރަނިލް ވިކްރަމަސިންހަ ވިދާޅުވެއްޖެ އެވެ.\nރަނިލް ވިދާޅުވީ އާދައިގެ ހާލަތަކަށް ބަދަލުވުމަށް ލަންކާ މިހާރު އޮތީ ތައްޔާރަށް ކަމަށެވެ. ނަމަވެސް ބޮމުގެ ހަމަލާތަކާ ގުޅިގެން ލަންކާގައި މިހާރު ވެސް ވަނީ ކުއްލި ނުރައްކަލުގެ ހާލަތު އިއުލާންކޮށްފަ އެވެ. ސަލާމަތީ ފަރާތްތަކަށް ލިބިދީފައިވާ ބާރުގެ ދަށުން ތަންތަން ބަލައި ފާސްކޮށް ގިނަ އަދަދެއްގެ މީހުން ވަނީ ހައްޔަރުކޮށްފަ އެވެ. ފުލުހުން ބުނީ މިހާތަނަށް 150 މީހުން ހައްޔަރުކޮށްފައިވާ ކަމަށެވެ.\nރަނިލް ވިދާޅުވީ ޓެރަރިޒަމާ ދެކޮޅަށް ހަރުކަށި ގާނޫނުތަކެއް ފާސްކުރާނެ ކަމަށެވެ. ބޭރުން ގެނެސްފައިވާ، ގަވާއިދާޚިލާފަށް ލަންކާގައި އުޅޭ ދީނީ ޓީޗަރުން އަނބުރާ ފޮނުވާލާނެ ކަމަށް ވިދާޅުވި އެވެ.\nރަނިލް ވިދާޅުވީ އީސްޓާ ސަންޑޭގައި ބޮމުގެ ހަމަލާތައް ދިނީ ކުޑަ ގްރޫޕަކުން ކަމަށް ވިޔަސް އެއީ ވަރަށް އިންތިޒާމްކޮށްގެން ދިން ހަމަލާއެއް ކަމަށެވެ.\n"ހަމަލާ ދިން އެންމެންހެން ވަނީ މަރުވެފައި. އަދި އެ ހަމަލާއާ ގުޅުން ހުރި ގިނަ ބަޔަކު ވަނީ ހައްޔަރުކޮށްފައި. ގައުމު މިހާރު އޮތީ އާދައިގެ ހާލަތަކަށް ދާން ތައްޔާރުވެފައި،" ރަނިލް ނެރުއްވި ބަޔާނުގައި ވިދާޅުވި އެވެ.\nރަނިލް ވިދާޅުވީ ބޮމުގެ ހަމަލާދޭން ތައްޔާރަށް ތިބި އިތުރު މީހުން ވެސް ވަނީ ސިފައިންނާ އެކު ހިންގި ކުރިމަތިލުންތަކުގައި މަރުވެފައި ކަމަށެވެ. ހަމަލާއާ ގުޅުން ހުރި މީހުން އުޅޭ ކަމަށް ބެލެވޭ ތަނެއް ޗެކް ކުރަން ސަލާމަތީ ފަރާތްތަކުން ހޮނިހިރު ދުވަހު ދިއުމުން ހިންގި ކުރިމަތިލުންތަކެއްގައި ވަނީ 15 މީހުން މަރުވެފަ އެވެ.\n"ޓެރަރިޒަމް ވަގުތުން ހުއްޓުވަން ޖެހޭ. އެކަމަށްޓަކައި ހަރުކަށި ގާނޫނުތައް ފާސްކުރާނަން. ވިސާ ނެތި އުޅޭ ބޭރުގެ ޓީޗަރުން ވެސް އެބައުޅޭ. މުސްލިމް ރިލިޖަސް އެފެއާޒް މިނިސްޓްރީއާ ވާހަކަ ދެއްކުމަށް ފަހު އެ އެންމެން ފޮނުވާލާނަން،" ރަނިލް ވިދާޅުވި އެވެ.


ACC ah ah5beyfulhakah Majileehun ruhun dheefi\nމަޖިލީހުގެ ޖަލްސާއެއްގެ ތެރެއިން.-- ފޮޓޯ: މަޖިލިސް\nއޭސީސީ އަށް ފަސް ބޭފުޅަކަށް މަޖިލީހުން ރުހުން ދީފި\nއެންޓި ކޮރަޕްޝަން ކޮމިޝަން (އޭސީސީ) އަށް އައްޔަން ކުރުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރައްޔިތުންގެ މަޖިލީހަށް ފޮނުއްވި ނަންތަކުގެ ތެރެއިން ފަސް ބޭފުލަކަށް މަޖިލީހުން މިއަދު ރުހުން ދީފި އެވެ.\nމަޖިލީހުން އޭސީސީގެ މެމްބަރު ކަމަށް ރުހުން ދިނީ އެންމެ މަތިން މާކްސް ލިބުނު ހަތަރު ބޭފުޅުންގެ އިތުރުން ހަތް ވަނަ އަށް އެންމެ މަތިން މާކްސް ލިބުނު ބޭފުޅާ އަށެވެ. ދެ ވަނަ އަށް އެންމެ މަތިން މާކްސް ލިބުނު އާދަމް ޝާމިލަށް ރުހުން ލިބޭ ވަރަށް މެމްބަރުންގެ ވޯޓް ނުލިބުމުން އޭސީސީ އަށް އާދެވޭ ގޮތް ވަނީ ނުވެފަ އެވެ.\nއެންމެ ގިނަ ވޯޓާއި އެކު އޭސީސީގެ މެމްބަރު ކަމަށް ހޮވުނީ 70 މެމްބަރުންގެ ރުހުން ލިބުނު އަލީ އަޝްރަފެވެ. ދެ ވަނަ އަށް އެންމެ ގިނަ ވޯޓް ލިބުނީ އިބްރާހިމް ޝަކީލް އާއި ފާތިމަތު އަނޫލާ އަދި މަރިޔަމް ޝިއުނާ އަށެވެ. އެ ތިން ބޭފުޅުން އޭސީސީ އަށް ހޮވުނީ ކޮންމެ ބޭފުޅަކަށް ވެސް 69 ވޯޓް ލިބިގެންނެވެ. ފަސް ވަނަ އަށް ހޮވުނު އައިޝަތު އަބްދުﷲ އޭސީސީ އަށް ހޮވުނީ 68 ވޯޓާއި އެކުގަ އެވެ.\nފަސް މެމްބަރުންގެ މައްޗަށް އެކުލެވޭ އެންޓި ކޮރަޕްޝަން ކޮމިޝަނަށް މިއަދު މެމްބަރުން ހޮވީ، މިހާރު އެ ކޮމިޝަނުގައި ތިއްބެވި ބޭފުޅުންގެ މަގާމުގެ މުއްދަތު އަންނަ މަހު ހަމަވާތީ އެވެ. އަދި މިއަދު ހޮވި މެމްބަރުންނަކީ، ތައުލީމާއި ތަމްރީނުގެ އިތުރުން މަސައްކަތުގެ ތަޖުރިބާ އަށް ބެލމަށް ފަހު، މަޖިލީހުގެ ކޮމިޓީން އިންޓަވިއު ކޮށްފައިވާ ބޭފުޅުންނެވެ.


HDC Park Volley mubaaraathugai Volley ge veterans himeney gadha dhe team eh kulhenee!\nއެޗްޑީސީގެ ޕާކްވޮލީ މުބާރާތުގައި ވޮލީގެ ވެޓެރަންސް ހިމެނޭ ގަދަ ދެ ޓީމެއް ކުޅެނީ!\nހައުސިންގ ޑިވެލޮޕްމެންޓް ކޯޕަރޭޝަން (އެޗްޑީސީ)ގެ ފަރާތުން ހުޅުމާލޭގައި އިންތިޒާމްކޮށްގެން ބާއްވާ "މައި ހުޅުމާލެ ޕާކްވޮލީ ޗެމްޕިއަންޝިޕް"ގައި ދިވެހި ވޮލީބޯޅައިގެ ދުނިޔޭގެ ކުރީގެ މަޝްހޫރު ކުޅުންތެރިންތަކެއް ހިމެނޭ ދެ ޓީމެއް ނެރުމަށް ނިންމައިފިއެވެ.\nމިމަހުގެ 21 އިން 23 އަށް ހުޅުމާލޭ ޕާކް ބީޗް ވޮލީ ބޯޅަ ކޯޓުގައި އޮންނަ މި މުބާރާތުގައި ވާދަކުރާ ކުރީގެ މަޝްހޫރު ވޮލީ ކުޅުންތެރިން ހިމެނޭ ދެ ޓީމްވެސް ވާދަކުރަނީ ސަނީ ސުއިޓްސް މޯލްޑިވްސް ކުންފުނީގެ މެނޭޖްމެންޓްގެ ދަށުންނެވެ. އެއީ ސަނީ ސުއިޓް އިންގެ ނަމުގައި ވާދަކުރާ ޓީމަކާއި ސަނީ ޓްރީޓް ކެފޭގެ ނަމުގައި ވާދަކުރާ ޓީމެކެވެ.\nސަނީ ޓްރީޓް ކެފޭގެ ކޯޗަކީ އަހުމަދު ޝަރީފް (ކަފަ)އެވެ. ސަނީ ސުއިޓްސް އިންގެ ކޯޗަކީ މުހައްމަދު އިބްރާހިމް މަނިކެވެ. އެބޭފުޅާއަކީ ވެމްކޯގެ ޗެއާމަނެވެ.\nދެ ޓީމްގެ މެނޭޖްމަންޓުންވެސް ވަނީ މި މުބާރާތަށް ތައްޔާރުވުމުގެ ގޮތުން ޕްރެކްޓިސްތައް ބާއްވަން ފަށާފައެވެ. .މި ދެޓީމްގެ ތެރެއިން ސަނީ ޓްރީޓް ކެފޭގެ މެއިން ސްޕޮންސަރަކީ ކާލި އިންވެސްޓްމަންޓް އެވެ. ސަނީ ސުއިޓް އިންގެ މެއިން ސްޕޮންސަރަކީ "ވޮއިސް" އެވެ\nމިމުބާރާތް ކުރިއަށްދާނީ ވޮލީބޯލް އެސޯސިއޭޝަން އޮފް މޯލްޑިވްސްގެ އެހީތެރިކަމާއެކު، ފެޑެރޭޝަން އޮފް އިންޓަރނޭޝަނަލް ވޮލީބޯލް (އެފްއައިވީބީ) ގެ ޕާކްވޮލީ ޤަވާއިދާ އެއްގޮތަށެވެ. މި މުބާރާތުގެ މެޗްތަކުގެ ޚަބަރުތައް ވޮއިސްގެ ފަރާތުން ގެނެސްދޭނެއެވެ


Ukraine Ge Verirah Kyiv Kairee Dhiriulhunu Dhivehi Aailaa Hungary Ah Etherevehjje ޔޫކްރެއިންގެ ވެރިރަށް ކިއޭވް ކައިރީ ދިރިއުޅުނު ދިވެހި އާއިލާ ހަންގޭރީއަށް އެތެރެވެއްޖެ – Huvadhoo News Ukraine Ge Verirah Kyiv Kairee Dhiriulhunu Dhivehi Aailaa Hungary Ah Etherevehjje Huvadhoo News\nޔޫކްރެއިންގެ ވެރިރަށް ކިއޭވް ކައިރީ ދިރިއުޅުނު ދިވެހި އާއިލާ ހަންގޭރީއަށް އެތެރެވެއްޖެ\nޔޫކްރެއިންގެ ވެރިރަށް ކިއޭވް ކައިރީގައި ދިރިއުޅެމުދިޔަ ދިވެހި އާއިލާ ބޯޑަރު ހުރަސްކޮށް، ހަންގޭރީއަށް އެތެރެވެފައިވާ ކަމަށް ފޮރިން މިނިސްޓްރީން ވިދާޅުވެއްޖެއެވެ.\nފޮރިން މިނިސްޓްރީން ވިދާޅުވީ ޔޫކްރެއިންގެ ވެރިރަށް ކިއޭވް ކައިރީގައި ދިރިއުޅެމުން ދިޔަ ދެމަފިރިންނާއި އެމީހުންގެ ކުޑަ ދެކުދިން މިހާރު ބޯޑަރު ހުރަސްކޮށް، ހަންގޭރީއަށް އެތެރެވެފައިވާކަމަށެވެ. އަދި ޚަރްކީވްގައި ތާށިވެފައި ތިބި ކުދިން ރައްކާތެރި ހިސާބުތަކަށް ގެންދިޔުމަށް އިތުރު ޤައުމުތަކާ ގުޅިގެން މަސައްކަތް ކުރަމުންދާ ކަމަށް ފޮރިން މިނިސްޓްރީން ވިދާޅުވެއެވެ. ފޮރިން މިނިސްޓަރ ޢަބްދުﷲ ޝާހިދުވަނީ ޚަރްކީވްގައި ތިބި ދިވެހި ދަރިވަރުންނަށް އިއްޔެ ފޯނުން ގުޅުއްވައި، އެކުދިންގެ ޙާލު ބައްލަވާފައެވެ. ފޮރިން މިނިސްޓްރީން ވިދާޅުވީ މިވަގުތު ޔޫކްރެއިންގައި ތިބީ9ދިވެހިން ކަމަށެވެ. އެއީ ޚަރްކީވްގައި ތިބި 8 މީހުންނާއި ނީފްރޯގައި ހުރި މީހެކެވެ.\nބެލަރޫސްގައި ކިޔަވަމުންދާ ދަރިވަރުންގެ ތެރެއިން އަނބުރާ ރާއްޖެ އަންނަން ބޭނުންވާ ދަރިވަރުންނަށް މާލެ އައުމަށް މާލީ އެހީތެރިކަން ފޯރުކޮށްދިނުމަށް ނިންމައި، ދަރިވަރުންނަށް ވަނީ އެކަން އަންގާފައެވެ. އަދި ކްލާސްތައް މެދުނުކެނޑި ހުރިހާ ޔުނިވަރސިޓީއެއްގައި ކުރިއަށްދާކަމަށާއި އާއްމު ހާލަތު ރަނގަޅު ކަމަށް ފޮރިން މިނިސްޓްރީން ވިދާޅުވެއެވެ.\nމީގެ އިތުރުން ރަޝިޔާގައި ކިޔަވަމުންދާ ދަރިވަރުންގެ ތެރެއިން އަނބުރާ ރާއްޖެ އަންނަން ބޭނުންވާ ދަރިވަރުންނަށް މާލެ އައުމަށް މާލީ އެހީތެރިކަން ފޯރުކޮށްދިނުމަށް ނިންމައި، ދަރިވަރުންނަށް އެކަން އަންގާފައިވާ ކަމަށް ފޮރިން މިނިސްޓްރީން ވިދާޅުވެއެވެ. އަދި ކްލާސްތައް މެދުނުކެނޑި ހުރިހާ ޔުނިވަރސިޓީއެއްގައި ކުރިއަށްދާ ކަމަށާއި ކްލާސްތައް އޮންލައިން ކްލާސްތަކަށް ބަދަލުކުރެވޭތޯ ދަރިވަރުން ދަނީ ޔުނިވަރސިޓީއާއެކު މަޝްވަރާކުރަމުންކަމަށް ފޮރިން މިނިސްޓްރީން ވިދާޅުވެއެވެ. އަދި ދަރިވަރުންނަށް މިކަމުގައި ބޭނުންވާ އެހީތެރިކަން ބަރލިންގައި ހުންނަ ދިވެހި ރާއްޖޭގެ އެމްބަސީން ފޯރުކޮށްދެމުންދާކަމަށް ފޮރިން މިނިސްޓްރީން ވިދާޅުވެއެވެ.\nޔުކްރެއިންގެ އިވަނޯ-ފްރެންކިވްސްކްގައި ތިބި ދިވެހިންގެ ތެރެއިން ހަންގޭރީއަށް ގެންދިޔަ 15 ދިވެހިން މިހާރު ވަނީ މާލެ އައިސްފައެވެ.


Minister ge lafa aa eku PS ayyankuraa islaahu committeen faaskoffi | Mihaaru\nސަރުކާރުގެ ގިނަ އޮފީސްތަކެއް ހުންނަ ވެލާނާގޭ ބިލްޑިންގުން ސިވިލް ސާވިސް މުވައްޒަފުންތަކެއް ނުކުންނަނީ.---ފޮޓޯ: ނިޝާން އަލީ/މިހާރު\nމިނިސްޓަރުންގެ ލަފައާއެކު ޕާމަނަންޓް ސެކްރެޓަރީން އައްޔަންކުރާ އިސްލާހު ކޮމިޓީން ފާސްކޮށްފި\n20 ޖޫން 2016 - 12:58 16 comments\nމިނިސްޓަރުންގެ ލަފައާ އެކު، މިނިސްޓްރީތަކުގެ ޕާމަނަންޓް ސެކްރެޓަރީ (ޕީއެސް) އައްޔަން ކުރަންޖެހޭ ގޮތަށް، ސިވިލް ސާވިސްގެ ގާނޫނަށް ހުށަހެޅި އިސްލާހު، ރައްޔިތުންގެ މަޖިލިހުގެ ކަމާއި ގުޅޭ ކޮމިޓީން މިއަދު ފާސްކޮށްފި އެވެ.\nދިއްދޫ ދާއިރާގެ ޕީޕީއެމްގެ މެމްބަރު އަބްދުއްލަތީފް މުހައްމަދު ހުށަހެޅުއްވި އިސްލާހަށް ބަދަލެއް ނުގެނެސް ފާސްކުރަން، މިނިވަން މުއައްސަސާތަކާ ބެހޭ ކޮމިޓީން ނިންމީ ފަސް މެމްބަރުންގެ އަޣުލަބިއްޔަތުންނެވެ. އެގޮތަށް ފާސްކުރަން ވޯޓު ނުދެއްވާ އިންނެވީ އައްޑޫ މީދޫ ދާއިރާގެ އެމްޑީޕީގެ މެމްބަރު ރޮޒެއިނާ އާދަމް އެކަންޏެވެ.\nމިނިސްޓަރުންގެ ލަފައާ އެކު، ޕީއެސް އިން އައްޔަން ކުރުމުގެ އިސްލާހު ފާސްކުރަން ކޮމިޓީން ވޯޓު ދެއްވީ ސަރުކާރު ހިންގާ ޕާޓީ، ޕީޕީއެމްގެ ހަތަރު މެމްބަރަކާއި ޖުމްހޫރީ ޕާޓީގެ މެމްބަރު އިލްހާމް އަހުމަދެވެ.\nޕީއެސް އައްޔަން ކުރުމާ ގުޅޭ އިސްލާހު ކޮމިޓީން ފާސްކުރި ނަމަވެސް، އެ އިސްލާހާ މެދު ގޮތެއް ނިންމާނީ ރައްޔިތުންގެ މަޖިލިހުގެ ތަޅުމުންނެވެ.\nމިއަދުގެ ކޮމިޓީގެ ބައްދަލުވުމުގައި ރޮޒެއިނާ ވަނީ، އިސްލާހާ މެދު ކޮމިޓީން ގޮތެއް ނިންމުމުގެ ކުރިން ސިވިލް ސާވިސް ކޮމިޝަން (ސީއެސްސީ) ގެ މެމްބަރުންނާއި މިހާރު ތިއްބެވި ޕީއެސް އިން ހާޒިރުކޮށް، އެބޭފުޅުން މި އިސްލާހާ މެދު ދެކޭ ގޮތް ބެލުމަށް ހުށަހަޅުއްވައިފަ އެވެ. އެކަމަކު ސަރުކާރަށް ތާއީދު ކުރައްވާ މެމްބަރުންގެ ތާއީދެއް އެ ހުށަހެޅުމަށް ނުލިބުނެވެ. ސަރުކާރުގެ ފަޅީގެ މެމްބަރުން މައިގަނޑު ގޮތެއްގައި ވިދާޅުވީ މިނިސްޓަރުގެ ލަފާގެ މަތިން ޕީއެސް އައްޔަން ކުރުމަކީ ލިބޭ ފަސޭހައެއް ކަމަށެވެ. އަދި އެއީ ސީއެސްސީ އަށް އުނދަގުލަކަށް ނުވާއިރު އެ ކޮމިޝަންގެ މެމްބަރުންގެ ހިޔާލު ކޮންމެހެން ބޭނުން ނުވާ ކަމަށް އެ މެމްބަރުން ވިދާޅުވި އެވެ.\nނަމަވެސް ކޮމިޓީގައި އިންނެވި އިދިކޮޅު ހަމައެކަނި މެމްބަރު ރޮޒެއިނާ ވިދާޅުވީ އިސްލާހުގެ ސަބަބުން ވަރަށް ބޮޑެތި ބަދަލުތަކެއް އަންނާނެ ކަމަށާއި އެހެންވެ ތަޖުރިބާކާރުންގެ ލަފާ މުހިންމު ކަމަށެވެ.\nސިވިލް ސާވިސްގެ ގާނޫނުގައި މިހާރުވާ ގޮތުން ޕާމަނަންޓް ސެކްރެޓަރީން އައްޔަން ކުރާނީ ސިވިލް ސާވިސް ކޮމިޝަނުންނެވެ. މި އިސްލާހު މަޖިލިހުން ފާސްވެއްޖެ ނަމަ މިނިސްޓްރީތަކުގައި މިހާރު ތިއްބެވި ޕާމަނަންޓް ސެކްރެޓަރީން އައްޔަންކޮށް، ވަކި ކުރުމުގެ ބާރު މިނިސްޓަރަށް ލިބޭނެ އެވެ. ޕާމަނަންޓް ސެކްރެޓަރީންގެ ޒިންމާއަކީ އޭނާ ވަޒީފާ އަދާކުރާ މިނިސްޓްރީގެ، މިނިސްޓަރުގެ ލަފާ އާއި އިރުޝާދުގެ ދަށުން އެ މިނިސްޓްރީއެއް ހިންގުމާއި ބެލެހެއްޓުމެވެ. އެ ތަނެއްގައި މަސައްކަތް ކުރާ ސިވިލް ސާވެންޓުންގެ އެންމެ އިސް ފަރާތަކީ ޕާމަނަންޓް ސެކްރެޓަރީ އެވެ.


Ras Online - އާރިޔަންގެ ބަންދާއެކު ޝާހް ރުކް ޚާނާ ވައްތަރު މީހުންނަށް ބޮޑެތި ގެއްލުންތަކެއް\nއާރިޔަންގެ ބަންދާއެކު ޝާހް ރުކް ޚާނާ ވައްތަރު މީހުންނަށް ބޮޑެތި ގެއްލުންތަކެއް\nމާޝާ މިދުހަތު 12 އޮކްޓޯބަރު 2021 - 11:37\nޝާހްރުކްޚާންގެ ދޮށީ ދަރި އާރިޔަން ޚާން ހައްޔަރުކުރުން.\nބޮލީވުޑްގެ ސްޕަރ ސްޓާރ، ޝާހްރުކްޚާންގެ ދޮށީ ދަރި އާރިޔަން ޚާންގެ ބަންދާއެކު ޝާހްރުކްޚާނާއި ވައްތަރު މީހުންނަށް ބޮޑެތި ގެއްލުންތަކެއް ކުރިމަތިވަމުންދާކަމަށް ހާމަކޮށްފިއެވެ.\nއާރިޔަން ޚާން ހައްޔަރުކޮށްފައިވަނީ އިންޑިއާގެ ނާކޮޓިކްސް ކޮންޓްރޯލް ބިއުރޯއިން ބަލަމުންދާ މަސްތުވާތަކެތީގެ މައްސަލައެއްގައި މިހިނގާ އޮކްޓޫބަރު މަހުގެ ތިން ވަނަ ދުވަހުއެވެ.\nއާރިޔަންގެ ހައްޔަރާއި ގުޅިގެން ޝާހް ރުކް ޚާނާއި ވައްތަރު މީހެއް ކަމަށްވާ، ރާޖޫ ޚާން ބުނެފައިވަނީ އޭނާއަށް މަސައްކަތް ހަވާލު ކުރާ މީހުން ކުރިއަށް ރާވާފައިވާ ދެ ހަފްލާއެއް ކެންސަލްކޮށްފައިވާ ކަމަށެވެ. އުމުރުން 45 އަހަރުގެ ރާޖޫ ޚާން ނުވަތަ އަސްލު ނަމުން ނަމަ، ދުރްގާ ރަހިކްވާރަކީ ޝާހް ރުކް ޚާނާއި ވައްތަރުކަމުން، އެކި ހަފްލާތަކަށް ގޮސް މީހުން މުނި ފޫހި ފިލުވައި ދިނުމަށް މަސައްކަތް ކުރާ މީހެކެވެ.\nރާޖޫ ހާމަ ކޮށްފައިވާ ގޮތުގައި އޭނާގެ ކުރިއަށް އޮތް ގިނަ ހަފްލާތަކެއް ކެންސަލް ކޮށްފައިވަނީ އާރިޔަންގެ ހައްޔަރާއެކު ޝާހުގެ މަގުބޫލުކަން ގެއްލި އެހަފްލާތަކަށް ލިބޭނެކަމަށް ލަފާކުރާ ތަރުހީބު ކުޑަވެގެންދާނެކަމަށް ބުނެ އެހަފްލާތައް ރާވާ ހިންގާ މީހުންނެވެ. މިކަމުގެ ސަބަބުން އިތުރު މާލީ ގޮންޖެހުންތަކެއް އޭނާއަށް ކުރިމަތިވުން އެކަށީގެންވިޔަސް، ޝާހް ރުކް ޚާނަށް އޮތް ލޯބި ކުޑަ ނުވާކަމަށް އޭނާ ހާމަކޮށްފައިވެއެވެ.\nރާޖޫ ގެ އިތުރުން، ޝާހް ރުކް ޚާނާއި ވައްތަރު އެހެން މީހެއް ކަމަށްވާ، ހައިދަރް މަގްބޫލް ވެސް ވަނީ އާރިޔަންގެ ހައްޔަރާއި ގުޅިގެން އޭނާގެ މަސައްކަތަށް ބުރޫއަރަމުންދާކަން ހާމަކޮށްފައެވެ. ހައިދަރަކީވެސް ޝާހާއި ވައްތަރުކަމުން، އެކި ހަފްލާތަކަށް ގޮސް މީހުން މުނި ފޫހި ފިލުވައި ދިނުމަށް މަސައްކަތް ކުރާ މީހެކެވެ. ނަމަވެސް އޭނާގެވެސް ކުރިއަށް ރާވާފައިވާ ގިނަ ހަފްލާތަކެއް ކެންސަލްވެފައިވާކަމަށް ހާމަކޮށްފައިވެއެވެ.\nރާޖޫ އަދި ހައިދަރުވެސް ވަނީ އެދެމީހުންނަށް ލިބެމުންދާ ކާމިޔާބީއަކީ ޝާހް ރުކް ޚާނާއި ވައްތަރުކަމުން ލިބެމުންދާ ކާމިޔާބީކަން ފާހަގަކޮށް، މިވަގުތުގެ ހާލަތާއި މެދު އެއްވެސް ހިތްބުރަކަމެއް ނެތްކަން ހާމަކޮށްފައެވެ. އަދި އުއްމީދަކީ ޝާހް ރުކް ޚާންގެ ދޮށީ ދަރިފުޅު އާރިޔަން ޚާން އަނބުރާ ގެއަށް ދޫކޮށްލުންކަމަށްވެސް މިދެމީހުން ވަނީ ބުނެފައެވެ.\nބޮލީވުޑް އަދި ހޮލީވުޑަށް ނިސްބަތްވާ ކާމިޔާބު ތަރިންނާއި ވައްތަރު މީހުން، އޭގެފައިދާ ނުވަތަ އެޑްވާންޓޭޖް ނަގައިގެން ކުރާ މަސައްކަތުން އާމްދަނީ ހޯދުމަކީ އާންމުކަމެކެވެ. މިފަދަ މީހުންގެ ތެރެއިން ގިނަ މީހުންނަކީ، އެމީހުންނާ ވައްތަރު އެކްޓަރުން ދައްކުވައިދޭ އެކްޓިންނާއި އެކި ނެޝުންތައް، އެކިހަފްލާތަކުގައި ނުވަތަ މީސްމީޑިއާ މެދުވެރިކޮށް ދައްކައިގެން ފައިސާހޯދާ މީހުންނެވެ.


Villa Ah Dhookuri Rahthah Athuli Mahssalaige Adu Ehumeh Maadhamaa - Vaguthu\nވިލާއަށް ދޫކުރި ރަށްތައް އަތުލި މައްސަލައިގެ އަޑުއެހުމެއް މާދަމާ\nޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ވިލާ ކުންފުންޏަށް ސަރުކާރުން ބައެއް ރަށްތަކާއި ފަޅުތަށް ދޫކުރުމަށް ވި އެއްބަސްވުން ބާތިލްކޮށް، އެ ރަށްތަކާއި ފަޅުތައް ސަރުކާރުން އަތުލި މައްސަލައިގެ އަޑުއެހުމެއް މާދަމާ ބާއްވަން ސުޕްރީމް ކޯޓުން ތާވަލުކޮށްފި އެވެ.\nރަށްތަކާއި ފަޅުތަކެއް ދޫކުރުމަށް ވި އެއްބަސްވުން 2015 ގައި ބާތިލްކޮށް، އެ ތަންތަން އަތުލީ ދެ ފަރާތުގެ ދެމެދުގައި އޮތް ސެޓްލްމަންޓް އެގްރިމެންޓް ބާތިލް ކުރުމަށް ފަހު އެވެ.\nއެ އެގްރީމެންޓް ބާތިލު ކޮށްފައި ވަނީ، ވިލާގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއުއެލްޓީ) އިން 129 މިލިއަން ޑޮލަރު ހޯދަން ދައުލަތާ ދެކޮޅަށް ދައުވާ ކުރުމުން، ޑަބްލިއުއެލްޓީން ދައުލަތާ ދެކޮޅަށް ދައުވާ ކުރުމަކީ ދެ ފަރާތުގެ ދެމެދުގައި އޮތް ސެޓްލްމަންޓް އެގްރިމެންޓާ ވިލާ އިން ޚިލާފްވުން ކަމަށް ދައުލަތުން ބުނެ އެވެ.\nއެ މައްސަލަ ވިލާއިން ސިވިލް ކޯޓަށް ހުށަހެޅި އިރު އެ ތަންތަން އަތުލީ ގާނޫނާ ޚިލާފަށް ކަމަށް ކަނޑައަޅައި، ވިލާއާ އެއްކޮޅަށް ސިވިލް ކޯޓުން ހުކުމް ކުރި ނަމަވެސް ހައި ކޯޓުން ވަނީ މިދިޔަ އަހަރު އެ ހުކުމް ބާތިލު ކޮށްފައެވެ. އެހެން ކަމުން ވިލާއިން ވަނީ ހައިކޯޓުގެ އެ ހުކުމް ސުޕްރީމް ކޯޓުގައި އިސްތިއުނާފު ކޮށްފައެވެ.\nއެ މައްސަލައިގެ އަޑުއެހުންތައް މިދިޔަ މަހު ސުޕްރީމް ކޯޓުން ވަނީ ނިންމާލައިފަ އެވެ. އެހެން ކަމުން ބެލެވިފައި ވަނީ މާދަމާގެ އަޑުއެހުމަކީ މި މައްސަލައިގައި ހުކުމް ކުރުމަށް ބާއްވާ އަޑުއެހެމެއް ކަމަށެވެ.\nވިލާގެ ވަކީލުން ބުނާގޮތުން ޑަބްލިއުއެލްޓީ އަކީ ސެޓްލްމަންޓް އެއްބަސްވުމުގެ ބައިވެރިއެއް ނޫނެވެ. އަދި ޑަބްލިއެލްޓީން ދައުލަތާ ދެކޮޅަށް ދައުވާއެއް ކުރުމަކީ ރަށްތަކާއި ފަޅުތަކުގެ އެއްބަސްވުން ބާތިލް ކުރަންޖެހޭ ސަބަބެއް ނޫނެވެ. އަދި ޑަބްލިއުއެލްޓީން ކުރާ ދައުވާ އަކީ ސެޓްލްމަންޓް އެއްބަސްވުން ހެދިއިރު ވެސް ކޯޓުގައި ހިނގަމުންދިޔަ މައްސަލައެއް ކަން ވިލާއިން މީގެ ކުރިން ވަނީ ފާހަގަ ކޮށްފައެވެ.\nވިލާގެ އަތުން އަތުލި އެ ރަށްތަކުގެ ކުއްޔާއި ޖޫރިމަނާގެ ގޮތުގައި 188 މިލިއަން ޑޮލަރު (2.9 ބިލިއަން ރުފިޔާ) ހޯދަން ވިލާގެ އެކި ކުންފުނިތަކާ ދެކޮޅަށް ދައުލަތުން ދައުވާ ކޮށްފައިވާއިރު އެ މައްސަލަ މިިހާރުވެސް އޮތީ ސިވިލް ކޯޓުގައެވެ.


ފާފަތަކާ އުރެދުންތަކުގެ އަސަރުތައް: ވަގުތުގެ ބޭނުން ހެޔޮގޮތުގައި ހިއްޕަވާ! | Sandhaanu\nފާފަތަކާ އުރެދުންތަކުގެ އަސަރުތައް: ވަގުތުގެ ބޭނުން ހެޔޮގޮތުގައި ހިއްޕަވާ!\nހަމަކަށަވަރުން ފާފަޔާއި އަދި އުރެދުންތައް އެކަންތަކާ ގުޅިގެން އަދި އާޚިރަތުގެ ކުރިން ދުނިޔޭގައި އެކަމުގެ އަސަރުތައް ފެނެއެވެ.\nއަދި އޭގެ އަސަރުތަކުގެ ތެރެއިން އަހަރުމެންގެ ރަސޫލާ އަގަވާފައިވާ ޙަދީޘުފުޅުގައިވަނީ މިފަދައިންނެވެ. إِنَّ الصُبْحَةَ تَمْنَعُ الرِّزْقَ وَإِنَّ الْعَبْدَ لَيُحْرَمُ الرِّزْقَ بِالذَّنْبِ يُصِيْبُه (فيض القدير: 2/455)\nމާނައީ: ހަމަކަށަވަރުން ހެނދުނުގެ ވަޤުތުގައި ނިދުމަކީ ރިޒުޤު ބަންދުވާކަމެކެވެ. އަދި ހަމަކަށަވަރުން އަޅާ ކުރާ ފާފައިގެ ސަބަބުން ވެސް އޭނާ ރިޒުގުން މަޙްރޫމްވެއެވެ.\nއިބްނުލް ޤައްޔިމު رحمه الله تعالى ވިދާޅުވިއެވެ. ހަމަކަށަވަރުން ރަނގަޅުގޮތް މެދުވެރިވުން މަދު އަދި ޚިޔާލު ފަސާދަވުމާއި، އަދި ހިތްތައް ފަސާދަވުމާއި، ޒިކުރުކުރުމުން އެއްކިބާވުމާއި ވަގުުތުތައް ބޭކާރުކޮއްލުމާއި، އަދި އަޚްލާޤު ނެތިދިއުމާއި، އަދި އަޅާއާ ހެއްދެވިފަރާތާ ދެމެދު އޮންނަންޖެހޭ ގުޅުން ގޯސްވުމާއި، އަދި ދުޢާ އިޖާބަ ނުކުރެއްވުމާއި، އަދި ހިތް ހަރުކަމާއި އަދި ރިޒްޤުގައްޔާއި ޢުމުރުގެ ބަރަކާތް ކެނޑުމާއި އަދި ޢިލްމު އުނގެނުމުން އެއްކިބާވުމާއި، އަދި ހިތް ނުތަނަވަސް ވުމާ އަދި ވަގުތުތައް ނަގާލާ ހިތްތައް ފަސާދަވެފައިވާ ނުބައި އެކުވެރީންގެ މަޅީގައި ޖެހި އިމްތިޙާނުވުމާއި އަދި ދަތިއުނދަގޫ ދިރިއުޅުން މެދުވެރިވަނީ ފާފަކުޅައުމާ މާތް الله ހަނދުމަ ކުޅައުމުން އެއްކިބާވުމުގެ ސަބަބުތަކުގެ ތެރެއިންނެވެ.\nއެކަމުގެ މިސާލަކީ ގޮވާންކުރާ ގަސްތައް ފެނުން ހެދޭފަދައިން އަދި އަލިފާނުން އަނދާ ފަދައިންނެވެ. އަދި މިހުރިހާ ކަންތައްތަކުގެ އިދިކޮޅަކީ ކިޔަމަންތެރިކަން މާތްالله އަށް އަދާކުޅައުމެވެ. (الفوائد ص: 60)\nއަދި ފަހަރެއްގައި ފާފަކުޅައުމާއި އުރެދުމުގެ އަސަރުތައް މާނަވީ އެއްޗަކަށް ވެދާނެއެވެ. އަދި އެއީ ޙިއްސީއެއްޗަކަށް ނުވެދާނެއެވެ. ފަހެ، އުރެދޭ މީހާއަށް އަދި ފާފަކުރާ މީހާ އެކަމުގެ އިޙްސާސް ނުވެދާނެއެވެ.\nއިބުނުލް ޖަވްޒީ رحمه الله تعالى ވިދާޅުވިއެވެ. ފަހަރެއްގައި الله އަށް އުރެދޭމީހާ އޭނަގެ މުދަލާ އަދި ސިއްޙަތު ސަލާމަތުން ހުރުމުން ފަހެ، އޭނަޔަށް ހީކުރެވެނީ އޭނަގެ މައްޗަށް ޢުޤޫބާތެއް ނުވާކަމެވެ. (ޔަޢުނީ: ދަތިއުނދަގޫކަމެއް ނުވާކަމެވެ. އަދި އޭނަޔަށް ޢުޤޫބާތް އަތުވެދާނެކަމުން ޣާފިލުވެގެން ހުރުމީ ޢުޤޫބާތެކެވެ. އަދި ފަހަރެއްގައި ވެދާނެއެވެ. މާނަވީ ގޮތެއްގައި ވަރަށް އަވަހަށް ކުރިމަތިވާ ޢުޤޫބާތަކައްވެސް،، ބަނީ އިސްރާއީލުންގެ ތެރޭގައި ހިމެނޭ ބައެއް އަޙްބާރުން (ދީނީ ޢިލްމުވެރީން) ބުނާފަދައިންނެވެ. “އޭ! ހަދަވައި ގެންގުޅުއްވާ އިލާހުއެވެ! އިބަ اللهއަށް އަހަރެން ކިހާވަރަކަށް އުރެދެފިންތޯއެވެ؟ އަދި އިބަ الله އެކަމަކުން ޢުޤޫބާތް ނުދައްކަވާ؟ ފަހެ، އޭނާޔަށް ބުނެވުނެވެ. ތިމަން الله ކަލެޔަށް ނޭގި ކިތައް ޢުޤޫބާތް ދެއްކެވިންތޯއެވެ؟ ކަލޭނުވޭހޭ ތިމަން اللهއަށް ދެންނެވުމާއި އަދި ތިމަން اللهއަށް ކިޔަމަންތެރިކަން އަދާކުޅައުމުން މަޙްރޫމްވެފައި؟ މީސްތަކުންގެ މިވައްތަރު ޢުޤޫބާތްތަކަށް ވިސްނުން ހިންގާލާފި ކޮންމެ މީހަކަށް ފާރަވެރިކަމުގެ މަގު ފެނިއްޖެއެވެ.\nوهب بن الوردފަދަ ބޭފުޅުން ވިދާޅުވެފައި ވަނީ މިހެންނެވެ. އަދި އޭނަޔާ ސުވާލުކުރެވުނެވެ: ތިމަން الله އަށް އުރެދޭމީހާ ކިޔަމަންތެރިކަމުގެ ފޮނިކަން ދެކި ބަލާށެވެ؟ ފަހެ، ވިދާޅުވިއެވެ. ފާފައެއްކުޅައުމަށް ހިތަށް އެރުވިޔަސްތޯއެވެ؟ ފަހެ ޢުޤޫބާތް އެއީ މާނަވީ އެއްޗަކަށް ވެފައި އަދި ޙިއްސީ އެއްޗަކަށް ނުވެއްޖެއްޔާ އެއީ ޢުޤޫބާތްތަކުގެ ތެރެއިން އެންމެ ވަރުގަދަ ޢުޤޫބާތެވެ. އޭގެ ސަބަބެއް ކަމުގައިވާ އަޅާ އޭނާ ހެއްދެވިފަރާތާ ދުރުވުމާ އަދި އޭނާ ޢަފްލަތުތެރިކަން އިތުރުވުމާ މަތިވެރި إله ގެ ރަޙްމަތުން އޭނާ ދުރަށް ދާތީއެވެ.\nއަދިވެސް އިބްނުލްޖަވްޒީ ވިދާޅުވިއެވެ. ބުއްދިވެރިއަކަށް އެކަށީގެންވަނީ އޭނާކުރާ ފާފައިގެ މައްޗަށް ބިރުވެތިވެ، އަދި އެފާފަޔަށް ތައުބާވެއްޖެއްޔާ އެފާފަކުރެވުނު ކަމުގެ މައްޗަށް ރުއިމެވެ. އަދި ތައުބާއަށްފަހު ބިރުވެތިވުމަށް ބާރުއެޅުމެވެ.\nބުޚާރީގައި ވާރިދުވެގެން އައިސްފާވާފަދައިން: ހަމަކަށަވަރުން މީސްތަކުން (އާދަމުގެ ދަރީން) އައިސް އާދަމުގެފާނުގެ އަރިހުގައި ދަންނަވާނެތެވެ. އަޅަމެންނަށް ޝަފާޢަތްތެރިވެދެއްވާށެވެ! ފަހެ އާދަމުގެފާނު ދަންނަވާނެތެވެ. މިއަޅާގެ ފާފައެވެ، އަދި ހަމަ އެގޮތަށް ނޫޙްގެފާނާއި އަދި އިބްރާހީމްގެފާނާ އަދި މޫސާގެފާނު ވެސް ދަންނަވާނެތެ އަޅަމެންގެ ފާފައެވެ. ޔަޢުނީ ކުށެއް ކުރެވިފައިވާތީ މާތް اللهގެ ޙަޟްރަތުގައި ޝަފާޢާތްތެރިވުމަށް ދަންނަވަން ނުކެރޭނެއެވެ. ފަހެ، މިބޭބޭކަލުން ފާފައޭ ވިދާޅުވުމުން އެބޭކަލުންގެ ކުއްތައްބެލެވެނީ ޙަޤީޤަތުގައި ގިނަފާފައެއްގެ ގޮތުގައެއް ނޫނެވެ! ދެން އެހެންވިޔަސް އެބޭކަލުން އެކަމުގެ ސަބަބުން ޢުޛުރުޤަބޫލުކޮށް ހަމަކަށަވަރުންވަނީ ތައުބާވެފައެވެ. އަދި އެބޭކަލުން ވަނީ އެކަމުގެ މައްޗަށް ބިރުވެތިވުން ދުރުނޫން ބައެއްގޮތުގައެވެ. (صيدالخاطر لإبن الجوزى 321)\nތައުބާއާއި އަދި ފާފަތައް ނިގުޅައިގަތުން\nހަމަކަށަވަރުން ފާފަ ހުށަހެޅިގެން އަންނަނީ އަޅާގެ ކިބައިންނެވެ. އަދި އެކަމަކީ ވަރަށް ބޮޑަށް ދިމާވުން އެކަށީގެންވާ ކަމެކެވެ. މާތްالله ރުއްސުންލެއްވި އަބޫހުރައިރާ ކީރިތި ރަސޫލާ صلى الله عليه وسلم ކިބައިން ޙަދީޘްފުޅުކުރެއްވި ކަމަށް ވިދާޅުވެއެވެ. وَالَّذِي نَفْسِى بِيَدِهِ، لَوْلَمْ تَذْنَبُوا لَذَ هَبَ اللهُ بِكُمْ ، وَلَجَاءَ بِقَوْمِ يَذْنِبُوْنَ، فَيَسْتَغْفِرُونَ اللهُ ، فَيَغْفِرُ اللهُ لَهُمْ (صحيح مسلم باب التوبه 2749) މާނައީ: ތިމަންކަލޭގެފާނުގެ ނަފްސު އެފަރާތެއްގެ ބާރުގެ ދަށުގައިވާ ފަރާތް ގަންދެއްވަމެވެ. ތިޔަބައިމީހުން ފާފަނުކުރާނަމަ، ހަމަކަށަވަރުން ތިޔަބައިމީހުން الله ގެންދަވާފާހުއްޓެވެ. އަދި ހަމަކަށަވަރުން ފާފަކުރާނޭ އެހެންބަޔަކު ގެންނަވާފާނެތެވެ. ފަހެ، އެމީހުން الله ފާފަފުއްސެވުން އެދި ދަންނަވާނެއެވެ. ފަހެ، އެމީހުންނަށް ފާފަ ފުއްސަވާނެތެވެ.\nއަދި އެދެބޭކަލެއްގެ މައްޗަށް الله ރުސުންލެއްވި އިބްނު ޢައްބާސުގެ އަރިއަހުން ކީރިތި ރަސޫލާ صلى الله عليه وسلم ޙަދީޘްކުރެއްވިކަމަށް ރިވާކުރައްވަތެވެ. مَامِنْ عَبْدٍ مُؤمِنٍ إِلاَّوَلَدَ ذَنبٌ يَعْتادَهُ الْفَينَةُ بعد الْفَينَةِ أَو ذَنبٌ هُوَ مُقِيمٌ عليه لا يُفَارِقُه حَتى يُفَارق الدُّنيَا ، وإن المؤمن خَلْقٌ مُفْتِنًا، تَوَّابًا نَسَّاءً ، إِذَكَّرَ ذَكَر (رواه الطبرانى وقال الألباني رحمه الله تعالى- إسناده صحيح السلسلة الصحيحة: 2276)\nމާނައީ: އެއްވެސް މުއުމިނު އަޅަކުނުވޭ އޭނާ ހިނދުކޮޅަކަށް ފަހު ހިނދުކޮޅެއްގައި އޭނާ ފާފަ ކުޅައުމަށް އާދަނުވާ، ނުވަތަ ފާފައެއް އޭނާ އޭގެ މައްޗަށް ދެމިހުންނަ، އޭނަޔާ އެފާފައެއް ވަކިވެގެންނުދާނެއެވެ. ދުނިޔެއިން އޭނާ ވަކިވުމަށް ދާންދެން، އަދި ހަމަކަށަވަރުން މުއުމިނާ އުފެދުނީ އިމްތިހާނުކުރެވޭ މީހެއްގެ ގޮތުގައެވެ؛ ހަނދާން ނެތޭ ގިނަގިނައިން ތައުބާވާ، ހަނދުމަކޮށްދެވިއްޖެއްޔާ ހަނދާންވާ މީހެއްގެ ގޮތުގައެވެ.\nފަހެ، އެންމެ މޮޅަށް ޙިިކްމަތް ދެނެވޮޑިގެންވާ ފަރާތަކީ الله سبحانه وتعالى އެވެ. ހަމަކަށަވަރުން އިންސާނާއަކީ ކުށަށްހުށަހެޅިދާނެ އަދި މަގުން އެއްކިބާވެދާނެ ފަދަ މީހެކެވެ. އަދި ފާފަކުޅައުމުގެ މައްޗަށް ލެނބުމާ އަދި އެކަމުގެ ތެރެއަށް ވެއްޓުންފަދަ ކަންކަން ހިމެނެއެވެ. އަދި އެހެންކަމުން އެފާފަތަކާ އުރެދުންތަކުން ޖެހޭނީ ތައުބާވެގަންނާށެވެ. ” كُلٌّ إبْنِ آدَم خَطَّاء وخير الخَطَّائين التوابون ” (رواه الترمذى وأحمد وإبن ماجه وهو حديث حسن) މާނައީ: ކޮންމެ އާދަމުގެ ދަރިޔަކީ ކުށްކުރާމީހެކެވެ. އަދި އެކުށްކުރާމީހުންގެ ތެރެއިން ރަގަޅު މީހުންނީ ތައުބާވާމީހުންނެވެ.\nއަދި އެހެނެއްކަމަކު، އަޅާގެ މައްޗަށް ވާޖިބުވެގެންވަނީ ފާފަޔާ އަދި އުރެދުންތަކުގެ ތެރެއަށް ނަފްސު ނުވެއްޓުމަށްޓަކާ ގަދައަޅާ މަސައްކަތްކުރުމެވެ. ފަހެ، އެފަދަކަމެއްގެ ތެރެއަށް ވެއްޓިއްޖެއްޔާ ފަހެ، އޭނާގެ މައްޗަށް އޮތީ الله سبحانه وتعالىގެ ޙަޟްރަތަށް ރުޖޫޢަވެ އެކަމަށް ތައުބާވުމެވެ.\nއިބްނުލް ޤައްޔި رحمه الله ވިދާޅުވިއެވެ.: އާދަމް عليه السلام މައްޗަށް ހިނގި މައްސަލަ، ގަހުން ފަރިއްކުޅުއްވުމާއި އަދި ސުވަރުގެއިން ބޭރުވުމާ، އޭގެ މުރާދަކީ لَوْ لَمْ تَذنِبُوا (الفوائد63) މާނައީ: ތިޔަބައިމީހުން ފާފަނުކުޅަނަމައެވެ.\nހަމަކަށަވަރުން ބަހުގައި ތައުބާ މިލަފްޛުގެ މާނައީ: އެނބުރިއައުބެމެވެ. އެ ބުނެވެނީ تَابَ واَبَ وأنَابَ – މި3ލަފްޛުގެ މާނައަކީވެސް އެނބުރިއަތުވެއްޖެ، މިހެންނެވެ. އަދި ތައުބާގެ މުރާދަކީ އެއީ ފާފައަކުން އެނބުރިއައުމެވެ.\nއަދި ތައުބާގެ3ރުކުން ނުވަތަ3ޝަރުޠު ހިމެނެއެވެ.\n1- ކޮށްކޮށްހުރި ފާފަ ދޫކޮށްލުން\n2- ފާފަކުރެވުނު ކަމުގެ މައްޗަށް ހިތާމަކުރުން\n3- ދުވަހަކުވެސް އެފަދަ ފާފަޔަކަށް އަރާނުގަތުމަށް ޢަޒުމު ކަނޑައެޅުން\nފަހެ، އެފާފައަކީ އާދަމުގެ ދަރިއެއްގެ ޙައްޤަކާ ގުޅިފައިވާ ފާފައެއް ކަމުގައިވާނަމަ،4ރުކުން ނުވަތަ ޝަރުޠު ހިމެނެއެވެ.\n4- އެކަމަކީ އެޙައްޤަށް އަރާގަތް މީހާގެ ކިބައިން ހިތްޙަލާލުހޯދުމެވެ. މާނައަކީ މަޢާފުހޯދުމެވެ.\nއަދި ހުރިހާ ފާފަތަކަކުން ތައުބާ ވަގުތުން ވުމީ ވާޖިބުކަމެކެވެ. އަދި އެކަންތައް ފަސްކުރުން ނުވަތަ ލަސްކުރުމީ ކިތަންމެ ކުޑަ ނުވަތަ ބޮޑު ފާފައެއްކަމުގައި ވިޔަސް ހުއްދަވެގެންވާ ކަމެއްނޫނެވެ. (صحيح مسلم بشرح الننوى 9/23)\nއިބުނުލް ޤައްޔިމު رحمه الله ވިދާޅުވިއެވެ.: ހަމަކަށަވަރުން ފާފަކުރާމީހާ ފާފައިން ތައުބާވުމަށް ވަގުތުން އަވަސްވެގަތުމަކީ އޭނާގެ މައްޗައްވާ ފަރްޟެކެވެ. އެކަން ލަސްކުރުން ހުއްދަވެގެންނުވެއެވެ. އެކަން ލަސްކުޅަމީހާ ފަހެ، އޭނާ ފާފައިން ތައުބާ ވިޔަސް ލަސްކުޅަކަމަށްޓަކާ اللهގެ އަމުރުފުޅަށް އުރެދިއްޖެއެވެ. އަނެއްކާ އެހެން ތައުބާއެއް އޭނަގެ މައްޗަށް އޮންނާނެއެވެ. އަދި އެތައުބާއަކީ ކުރީތައުބާ ތައުބާނުވެ ލަސްކުރި ކަމުގެ ތައުބާއެވެ. އަދި ތައުބާވާ މީހާގެ ސިކުޑީގެ ވިސްނުން އެކަމަށްޓަކާ މަދުވެފައި އަދިކިއެއްތަ އޭނާގެ މައްޗަށް އެހެންއެއްޗެއް ވަގުތުން ނުއޮއްނާނެއެވެ. އަދި ހަމަކަށަވަރުން ތައުބާނުވެ ލަސްކުރިކަމުގެ ތައުބާ މިކަމުން ސަލާމަތްވާނީ އޭނާޔަށް އެނގިގެންނާއި ނޭގި ކުރެވޭ ފާފަތަކަށް ޢާއްމުތައުބާއެއް ވެގެންނެވެ. ފަހެ، އެހެނީ އަޅާ ނޭނގި ކުރެވޭފާފަތަކަށްވުރެ އެނގިގެންކުރެވޭ ފާފަތައް ގިނައެވެ. އަދި އޭނާޔަށް ނޭގިކުރެވޭ ކުށްތަކަކަށް މާތް ﷲ ނުހިއްޕެވުމަކީ އެކަމުން އޭނާޔަށް ފައިދާ އޮތްކަމެއްނޫނެވެ. އޭނަޔަށް އެކަން ރަނގަޅަށް އެނގޭ ކަމުގައިވަންޏާ ފަހެ، ހަމަކަށަވަރުން އެނގުމާ އެކަމަށް ޢަމަލުކުރުން ދޫކޮށްލިކަމަށްޓަކައި ފާފަވެރިވާނެއެވެ. އަދި ފާފަ އޭނަގެ ޙައްޤައްބަލާއިރު އެކަން ނޭގުމަށްވުރެ ގަދަފަދަވެގެންވެއެވެ. (مدارج الساكلين 1/347)\nއަދި އަޅާގެ ފާފަގިނަވި ކަމުގައި ވިޔަސް ފަހެ، الله سبحانه وتعالى އަށް ތައުބާވެ ރުޖޫޢަވާ މީހާއަށް އެކަލާނގެ ފުއްސަވާނެތެވެ.\nއަލްއިމާމު އަންނަވަވީ رحمه الله ވިދާޅުވަނީ: ހަމަކަށަވަރުން އޭނާގެ ފާފަ 100 ފަހަރު ނުވަތަ 1000 ނުވަތަ އެއަށްވުރެން ގިނަފަހަރު ތަކުރާރުވިނަމަވެސް އޭނާ ކޮންމެ ފަހަރަކު އެކަމަށް ތައުބާވުމުން އެކަން ޤަބޫލުކުރެވޭނެއެވެ. އަދި އޭނާގެ ފާފަ ނެތިދާނެއެވެ. އަދި ހުރިހާ ކުށަކަށް ނުވަތަ ފާފަޔަކަށް އެންމެ ތައުބާއެއްވި ނަމަވެސް އެކަން ޞައްޙަވެދާނެއެވެ.\nއައްޝައިޚް އަލްޢައްމާމާ ޢަބްދުއްރަޙްމާން އައްސަޢްދީ رحمه الله، الله سبحانه وتعالى ގެ އަންނަނިވި ބަސްފުޅާއިގުޅިގެން ވިދާޅުވަނީ: ” قُلْ يَاعِبَادىَ الَّذِينَ أسْرَفُوا عَلَى أنفُسِهِم لاَ تَقْنَطُوا مِن رَحْمَةِ الله إِنَّ الله يَغْفِرُ الذُّنُوبَ جَمِيعًا إِنَّهُ هُوالْغَفُورُ الرَّحِيْمُ (الزمر: 53) ”\nމާނައީ: ކަލޭގެފާނު ވިދާޅުވާށެވެ! “އޭ ތިމާމެންގެ އަމިއްލަ ނަފްސުތަކުގެ މައަޗަށް (ފާފަކޮށް) އިސްރާފުކޮށްފައިވާ، އަހުރެންގެ އަޅުތަކުންނޭވެ! الله ގެ ރަޙްމަތާއި މެދު އުންމީދު ކަނޑައިނުލާ ހުށިކަމެވެ! ހަމަކަށަވަރުން الله، (އަޅަމެންގެ) ހުރިހާ ފާފަތައް، އެކަށް ފުއްސަވައިލައްވަތެވެ! ހަމަކަށަވަރުން، އެކަލާނގެއީ، ގިނަގިނައިން ފާފަފުއްސަވާ ރަޙީމްވަންތަ، މާތްރަސްކަލާނގެއެވެ!\nالله سبحانه وتعالى އެކަލާނގެ އަޅުންގެތެރެއިން އިސްރާފުޅަމީހުން އެކަލާނގެ ތަނަވަސް ވެގެންވާ ދީލަތިކަމުގެ ވާހަކައިގެ ޚަބަރު އަންގަވަމުން އަދި އެމީހުން އެކަލާނގެ ޙަޟްރަތަށް ރުޖޫޢަވުމަށް ހިތްވަރުދެއްވަމުން އަދި އެމީހުންގެ އެކަމަށް ކުޅަދާނަ ނުވެފައިވަނިކޮށް ފަހެ، ވަޙީކުރެއްވިއެވެ. (قُلْ) ކަލޭގެފާނު ވިދާޅުވާށެވެ! މިއަމުރުގެ މާނައަކީ އެކަލޭގެފާނަށްފަހު اللهގެ ދީނަށް ގޮވާލާ ދުޢާތުންނަށްވެސް އެކަލޭގެފާނު ހުންނެވި މަޤާމު އެމީހުން ހައްދަވާ ގެންގުޅުއްވާ إلهގެ ޙަޟްރަތުން އަންގަވާފައިވާ ޚަބަރުތައް އެންގެވުމާއި، އަދި އެބައިމީހުން ނަފްސުތައް ގޮވާލާ ކަންތައްތައް ފާފަކުރުންފަދަކަންތައްތައް ޣައިބު އެންމެ މޮޅަށް ދެނެވޮޑިގެންވާ ފަރާތް ކަމުގައިވާ الله سبحانه وتعالى އަންގަވަނީ ފާފަކުރެވުމުން އެކަމުން ނާއުއްމީދު ނުވުމަށާއި ފަހެ، ތިޔަބައިމީހުންގެ އަތްތަކުން ހަލާކުތެރެޔަށް އެއްލާނުލުމަށެވެ. އަދި ތިޔަބައިމީހުން ބުނާށެވެ! އަހަރުމެންގެ ފާފަތައް ހަމަކަށަވަރުން ގިނަވެއްޖެއެވެ. އަދި އަހަރުމެންގެ ޢައިބުތައް ތޮއްޖެހިއްޖެއެވެ. ފަހެ، މިކަން (ފާފަކުރުން) ފޮހެލާނެ އަދި އެކަންތަކުން ދުރައްދާނެ އެއްވެސް މަގެއްނެތެވެ. ފަހެ، ތިޔަބައިމީހުން އެކަލާނގެއަށް އުރެދުމާ ރަޙްމާންވަންތަ الله ތިޔަބައިމީހުންގެ މައްޗަށް އެކަލާނގެ ކޯފާ އެކަމުގެ ސަބަބުން އިތުރުވެދާނެ ކަންތައްތަކެކެވެ. އަދި އެހެނެއްކަމަކު، ތިޔަބައިމީހުން ދަންނަންވީ ތިޔަބައިމީހުން ހައްދަވާ ގެންގުޅުއްވާ އިލާހުގެ ދީލަތިކަމާ އޯގާވަންތަކަމަށް ދަލީލުކުރާ އެކަލާނގެ އިސްމުފުޅުތަކުގެ މައްޗަށް ނަޒަރުހިންގައި ވިސްނުމެވެ. އަދި ދަންނަންވީ އެކަލާނގެއީ ޝިރުކު އަދި ޙައްގަކާއި ނުލާ މީހުންމެރުން އަދި ޒިނޭ އަދި ރިބާ އަދި އަނިޔާވެރިކަން އަދި މިހެންގޮސް ބޮޑުފާފަތަކާ އަދި ކުދިފާފަތައް ހުރިހާ ކަމެއް ހިމެނޭ ގޮތުގައި ފުއްސަވާދެއްވާ ދީލަތިވަންތަ ރަސްކަލާނގެކަމެވެ. (تفسير ابن سعدى 727)\nއަދި އެކަން އެގޮތައް އޮތުމުން ކޮންމެ މުސްލިމަކަށް ވެސް އެކަށީގެންވަނީ ހެޔޮކަންތައްތައް ކުރުންގިނަކުރުމެވެ. ސަބަބަކީ ހެޔޮކަންތައްތަކަކީ ނުބައިކަންތައްތައް ފޮހެވުމާއި ހަމަޔަށް ގެންގޮސްދޭ އެންމެ ބޮޑު ވަސީލަތްކަމުގައިވުމުންނެވެ. މާތް الله ވަޙީކުރެއްވަނީ: إن الحسنات يذهبن السيئآت (هود 114)\nމާނައީ: ހަމަކަށަވަރުން ހެއުކަންތަކީ ނުބައިކަންތައް ފުހެލައި ނެތިކޮށްލާކަންކަމެވެ.\nއަލްއިމާމު އަންނަވަވީ رحمه الله ވިދާޅުވިއެވެ. މިބަސްފުޅުން ސީދާ އެނގެނީ ހަމަކަށަވަރުން ހެޔޮކަންކަމީ ނުބައިކަންކަން ފޮހެލާ ކައްފާރާއެކެވެ. އަދި ޢިލްމުވެރިން (بِا لحَسَناَتِ) މިތަނުގައި ހެޔޮކަންކަމޭ ބުނާބަހުގެ މުރާދާމެދުވަނީ ތަފާތު ގޮތަކަށް ބުނެފައެވެ. މިގޮތުން ތަފްސީރު ޢިލްމުވެރިއެއްކަމުގައިވާ =އައްޘަޢްލަބީ= ކިބައިން ނަޤްލުވެގެން އައިސްފައިވަނީ ހަމަކަށަވަރުން ގިނަ ތަފްސީރުޢިލްމުވެރީން ދެކެވަޑައިގަންނަވަނީ އެ ބަހުގެ މުރާދަކީ ހަމަކަށަވަރުން ފަރްޟު5ނަމާދު އަދާއާލައިގެން ކުރުމެވެ. އަދި މި ބަސްފުޅަކީ އިބުނު ޖަރީރު އަދި އެހެން އިމާމުންގެ ބަސްފުޅެވެ.\nއަދި މުޖާހިދު ވިދާޅުވިއެވެ. އެއީ، އަޅާ ދުލުންކިޔާ “سُبْحان الله، والْحَمْدُلِلَّهِ ، ولَاإِلَهَ إِلاَّ اللهُ ، وَاللهُ أكبر ” މިކަލިމަތަކެވެ. އަދި ހެޔޮކަންކަމުގެ މުރާދު ކަޑައެޅިގެން އެކަންތަކަށްވެދާނެއެވެ. (صحيح مسلم شرح النووي 9/83)\nހަމަކަށަވަރުން الله سبحانه وتعالى އަކީ އެކަލާނގެ އަޅުންނަށް އޯގާވަންތަ ރަސްކަލާގެއެވެ. ހަމަކަށަވަރުން ރަޙްމަތް އެކަލާނގެ ޢަޛާބާ އަދި ޢިޤާބުގެ ކުރިޔަށް އިސްކުރައްވާފައިވެއެވެ.\nމުޙައްމަދު ޒާހިރު މާރޗް 27, 2021 At 6:53 ޕމ\nމާޝާﷲ، ހެޔޮޮބަސް ބުނާ ހޮބަސް ގަބޫލުކޮށް ޢަމަލުކުރާ ބަޔަކުކަމުގައި އަޅަމެން ލައްވާށިއެވެ. – އާމީން ޔާރައްބު!


ވާހަކަ : ކަތީބު ކަލޭގެފާނުގެ ހުކުރު\n1 މެއި 2021 | ހޮނިހިރު 11:45\nމުޙައްމަދު އަމީނުގެ ވެރިކަމުގައި ރަށްވެހިކަމުގެ މުބާރާތުގެ ނަމުގައި މުޅި ރާއްޖެއަށް ވާދަވެރިކަމުގެ މުބާރާތެއް ހުށަހެޅުއްވިއެވެ. އަރިއަތޮޅު މާމިގިއްޔަކީ އެދުވަސްވަރު ގަލުވަޑާމުގެ ޚާއްޞަ ރަށެކެވެ. ރާއްޖެތެރޭގެ އަތޮޅުތަކުން އަތޮޅުވެރިންނާއި ބައެއް ޚާއްޞަ މަސައްކަތްތެރިން މާލެ ގެންނަވާ އެމީހުންނާއި މަޝްވަރާ ކުރެއްވިއެވެ. މާމިގިލި ވަނީ ވަރަށް ޚާއްޞަކުރެވިފައެވެ. އެހެންކަމުން އެރަށު ކަތީބަށް އިތުރު އިރުޝާދެއް ދެއްވުމަށް ކޮޅުނބަށް ފޮނުއްވާ، ދިވެހިންނަށް ކުރެވިދާނޭ ޚާއްޞަ މަސައްކަތް އޭނާއަށް ދެއްކެވިއެވެ. ހިލައިންކޮށް އުޅޭ މަސައްކަތް ހިރިގަލުން ކުރެވިދާނެ ކަމަށް މާމިގިލީ ކަލޭފާނު ދެންނެވިއެވެ. ކަލޭފާނު ބޭނުންވީ، އޭނާ ދުށް ކޮޅުނބުގެ ފާޚާނާތަކާ އެއްގޮތަށް އޭނާގެ ރަށުގެ ފާޚާނާ ހަދާށެވެ.\nދެން މުބާރާތަށް ތައްޔާރުވުމަށް މުޅި ރާއްޖޭގައި މަސައްކަތް ފަށައިގަނެވުނެވެ. ކަލޭފާނު ހިރިގަލާއި ވެލިގަލާއި އަދި ރަތްގަލުން މަސައްކަތް ފައްޓަވައިގަތެވެ. މަސައްކަތް ހިންގަވައިގަނެގެން، ރައްޔިތުންނަށް އަމިއްލަ ކަމަކަށް، ވަރަށް ފުރުޞަތު ނުލިބުނެވެ. އަންހެނުންނާއި ފިރިހެނުން އަބަދުހެންތިބެނީ މޫދުގައެވެ. އަދި އޭގެ ތެރެއިން އަންހެނުން ކެއިންބުއިމުގެ ވަގުތުގައި، ކައްކާ ދިނުމަށް އެއްގަމަށް އަރުވާ، ގިނަމީހުން ގޮނޑުދޮށުގައި ތިބެގެން ގާޖައްސައިގެން އުނދުން ހަދާ ތެލިތަވާ އުދައިގެން، ކަށިކޭލާއި ބޯކޭލުގައި އަދި ކަނޑުމަހުގެ ހާމަހުން ފާޑު ފާޑުގެ ކާބޯތަކެތި ތައްޔާރުކުރަނީއެވެ. ކަނޑުމަސް ބޭނުންކުރުމަކީ އޭރު މުޅިން މަނާކަމެކެވެ. އެއީ އަވީލާ ހިއްކައިގެން ދަރަނިކާޑަށް ބޮޑު އިސްޓޯރަށް ދައްކަންޖެހޭ އެއްޗެކެވެ.\nރަށްވެހިކަމުގެ މުބާރާތުން އެއްވަނައަށް އައުމަށްޓަކަ މުބާރާތުން ކުރަންޖެހޭހާ މަސައްކަތެއް ބަނޑުހައި ހޫނުގައިވެސް ކުރުމަށެވެ. މުބާރާތުގެ ނަތީޖާ ފާޅުކުރުމުގެ ދުވަސްވަރު އަންނަން ކައިރިވީވަރަކަށް މަސައްކަތުގެ ފޯރިގަދަވެ ދިރިއުޅުމުގެ އެހެންކަމެއް ކުރާނެ ވަގުތު ވަރަށް ނުލިބި ރޭގަނޑާއި ދުވާލު އެބަދެއެވެ. މިހެންކަން ހިނގަމުން ދަނިކޮށް ހުކުރުދުވަހު މާފޯރިގަދަކޮށް މަސައްކަތްކުރަން ދިމާވެއްޖެއެވެ. ކަލޭފާނު އެއްގަމަށް އަރުއްވާ ގޮނޑުދޮށުގައި ފާޑުފާޑުގެ މުރަކަގައު ނެގުވުމާއި ފޯރިއާއިއެކު ކުރިއަށް ދަނިކޮށް ހުކުރުވަގުތު މާ ކައިރިވެއްޖެއެވެ. މޫދަށް އެރިތިބި ފިރިހެންވެރިން ހުކުރަށް އެއްގަމަށް އެރުމަށް ހަޅޭއްލަވާގަތެވެ. ކަލޭފާނު މިއަޑު އައްސަވާކަމަށް ނުހެއްދެވިއެވެ. އުނުފޭރާމުގެ ހާލުދެރަކަން ހުރި ވަރީ އަންހެނުންނާއި ފިރިހެނުން ގާތްގާތުގައި ތިބެގެން އެކަކު އަނެކަކަށް ބަލާލެވޭ ޙާލެއްނޫނެވެ. ފަޅަށް އެރިތިބި އެންމެ ތަކުންގެ ތެރެއިން ގިނަ މީހުންހީކުރީ ހުކުރަށްދާން ހުއްދަ ލިބި ފުރުޞަތު ލިބޭނެކަމަށެވެ. މިކަމަށް އެދުމުން ކަލޭފާނު ރުޅިގަދަވީ މާގަދައަށެވެ. މުޅި މީހާ ތުރުތުރު އަޅަނީއެވެ. އޭނާގެ ހިތުގައި އޮތީ ރަށްވެހިކަމުގެ މުބާރާތުން އެއްވަނައަށް އައުމެވެ. ފާއިތުވެދިޔަ ބުދަދުވަހު ބައެއް އޮޑި ފަހަރުގައި އަތޮޅުތެރޭގެ ރަށްރަށަށް އޮޑި ފަހަރު ބަނުމަށް ވަކަރު ލަކުޑިޔާއި، އަދި ފަރުމާނު ހޯދުމަށް ފުރައިގެން ފައިވެއެވެ.(ރަނގަޅު ފަރުމާނަކީ ނިކަގަހުގެ އަޅޮލުން ހަދާ އެއްޗެކެވެ) ލަކުޑި ވަކަރާއި ފަރުމާނުގެ ބޭނުމުގައި އަތޮޅުތެރޭގެ ބައެއް އެހެންރަށްރަށުންވެސް އިއްޔެއިއްސުރެ މާމިގިއްޔަށް އައިސް އެބަތިއްބެވެ. ވަގުތު ކައިރިވުމުން، މިކަމަށް އަރައިތިބި ފިރިހެނުންނާއި އަދި ރަށުގެ ހަރުކުލައިގެ މީސްތަކުން، މޫދުން ހުކުރަށް ހިނައިގަނެގެން، މިސްކިތްދޮށަށް ދާން ފެށިއެވެ. ކަންދިމާވި ގޮތުން މިއަދު ހުކުރުކުރައްވާނީވެސް މިކަތީބުކަލޭފާނެވެ. ހުކުރުވަގުތު ޖެހުމުން ކަލޭފާނަކަށް މީސްތަކުން މަނައެއް ނުވިއެވެ. މަތަކުރެވުނީ ހަމައެކަނި އެރިތިބި އަންހެނުންނެވެ. ހުކުރުވަގުތު ގާތްގަނޑަކަށް ފާއިތުވެދާނެ ވަރަށް ނުވަތަ އެޖަމާޢަތް ރޫޅިދާނެ މިންވަރަށް ކަލޭފާނަށް، ކަންތަކާ މަޝްޣޫލުވެ އުޅެވިއްޖެއެވެ. އެންމެފަހުން އެރިތިބި މީހުންނަށް، ހުކުރުން ފައިބައިގެން އަންނާންދެން މޫދުގައި ތިބެންވާނެއޭ، އަންގަވާފައި ހުކުރު މިސްކިތަށް ނަމާދަށް ދުރުވެއްޖެއެވެ. އިމާމުކަމުގެ ހެދުމުގައެވެ. ޚުޠުބާ ކިއުއްވަން ހުންނެވީ އިރުމަތީ ފަރާތަށް އެނބުރިއެވެ. ޚުޠުބާ ނިމިގެން ޖަމާޢަތު ނަމާދުގެ އިމާމަކަށް މުސައްލަމަތީގައި އިރުމައްޗަށް އެނބުރި ހުންނަވައިގެން ތަކުބީރާއިއެކު ޙަރަމް ބެންނެވިއެވެ.\nމިހިސާބަށް ކަންދިއުމުން ހުކުރަށް އަރާތިބި އެހެން ރަށްރަށުގެ މީހުންނަށް، މިކަންތައް ވަރަށް ބޮޑުވެއްޖެއެވެ. އެކަކު އަނެކަކާއި ތުންގުޅޭ ސިއްރުސިއްރުން ކޮންމެވެސް އެއްޗެއް ކިޔަންފަށައިފިއެވެ. ނަމާދުގެ ފަރުޟު ސުންނަތް ދަންނަމީހުން ޖަމާޢަތުން ވަކިވެގެންފިއެވެ. އެމީހުން އެކަކު އަނެކަކަށް ބުނަންފެށީ، ކަތީބުކަލޭފާނު އެހެރީ މޮޔަވެފައެވެ. މޮޔައެއްގެ ފަހަތުގައި އިޤްތިދާވެ ނަމާދުކުރުން ހެޔޮނުވާނެއެވެ. ފައިބައިގެން ދިޔަ މީހުންގެ ތެރޭގައި މާމިގިލީ ނޫން ރަށްރަށުން އައި ބަޔަކު ދިޔައެވެ. އެމީހުން ފައިބައިގެން، އެހެން މިސްކިތަކަށް އަރާ، މެންދުރު ނަމާދުކޮށް އެޖަމާޢަތުން ފައިބައިގެން، އިމާމު ކަލޭފާނާއިމެދު ކަންތައްކުރަންވީ ގޮތުގެ ސިއްރު މަޝްވަރާކޮށް، ހުކުރުން ފޭބުމުން، އަވަހަށް ދޯނިފަހަރުގައި ފުރައިގަނެގެން އަތޮޅުވެރިޔާ އަރިހަށް މަހިބަދުއަށް ގޮސް، ޝަކުވާ ކުރިއެވެ. މީގެތެރޭގައި ހަރުކުލައިގެ މީހުން ދެންނެވިކަމަށްވަނީ، ކަލޭފާނު އެހެރީ މޮޔަވެފައިކަމަށެވެ. މިހާރު، މިހިނދުން މިހިނދަށްވެސް ޖަމާޢަތު ނަމާދު އިމާމުކަން ނުކުރުމަށް، އޭނާއަށް އަންގަވަމެއެވެ.\nމައްސަލާގެ ސިރިއަސްކަމުން އަތޮޅުވެރިޔާއަށްވެސް ވަރަށް އަވަހަށް އެކަމާ އުޅުއްވައިގަނެވުނެވެ. ހަމައެއާއެކު ވަޒީރުއްދާޚިލިއްޔާގެ ބަސްފުޅަކާއި ނުލައި އިމާމުވެ ޖަމާޢަތު ނަމާދުނުކުރުމަށް އަތޮޅުވެރިން، ކަލޭފާނަށް އެންގެވިއެވެ. މިމައްސަލައިގެ އެންމެ ހިތާމަހުރި ކަމަކީ، ކަލޭފާނު ބުއްދިއަށް ޚަލީލު އައިސްފައިވާކަން އެނގިހުރެވެސް، ރާއްޖޭގެ ވެރިޔަކާއި ހަމައަށް އެކަން އެތައް ދުވަހެއްވީއިރުވެސް ނާންގާ އޮތުމެވެ. މިކަމުގެ ސިއްރަކީ، ރައްޔިތުން ވެރިމީހާދެކެ ގަންނާ ކުރައްވާ ބިރުންނެވެ. ވެރިމީހާ ހުންނަނީ އޭނާގެ މަޤާމާއި ޢިއްޒަތްތާއި މުސާރަ ގެއްލިދާނެތީ ހުރިހާ ކަމެއް ސިއްރުކޮށްގެންނެވެ.


Ihyaa Forum gai mirey ge Mauloou aki " Hashigan'daai Furaanayaki Amilla Milkeh noon"! - AO News\nއިޙްޔާ ފޯރަމް ގައި މިރޭގެ މަޢުޟޫއަކީ ”ހަށިގަނޑާއި ފުރާނައަކީ އަމިއްލަ މިލްކެއް ނޫން”!\nރަމަޟާން މަހުގެ ރޭތައް އިޙްޔާ ކުރުމަށް ބާއްވާ ފޯރަމް ގައި މިރޭގެ މަޢުޟޫއަކީ ”ހަށިގަނޑާއި ފުރާނައަކީ އަމިއްލަ މިލްކެއް ނޫން” ކަމަށް އިސްލާމިކް މިނިސްޓްރީން ބުނެފިއެވެ.\nއެ މިނިސްޓްރީން ބުނީ 1443 ވަނަ އަހަރުގެ ރަމަޟާންމަހުގެ ރޭތައް އިޙްޔާކުރުމަށް ކުރިއަށްގެންދާ އިޙްޔާ ފޯރަމްގެ5ވަނަ ޕްރޮގްރާމް މިރޭ އިސްލާމީ އޮންނާނީ މަރުކަޒުގައި ކަމަށާއި މިރޭ ތަޤްރީރުކުރައްވާނީ ޑރ. އިބްރާހީމް ޒަކަރިއްޔާ މޫސާ އާއި ޑރ. އަނާރާ ނަޢީމް ކަމަށެވެ.\nމި ފޯރަމް ބާއްވަނީ ކޮންމެ އާދިއްތަ، ބުރާސްފަތި އަދި ހުކުރު ދުވަހުގެ ރޭ 21:30 އިން 22:30 އަށެވެ. އަދި އާދިއްތަ އަދި ބުރާސްފަތި ދުވަހު މާލެ ސިޓީ، އިސްލާމީ މަރުކަޒުގައި އިޙްޔާ ފޯރަމްތައް ކުރިއަށްގެންދާއިރު، ހުކުރު ދުވަހުގެ ރޭގެ އިޙްޔާ ފޯރަމްތައް ކުރިއަށް ގެންދަނީ ރާއްޖޭގެ އެކި އަތޮޅުތަކުގައެވެ.\nއެގޮތުން މި އޭޕްރިލް މަހުގެ އަށެއްގައި ކުޅުދުއްފުށި ސިޓީގައި އިޙްޔާ ފޯރަމް ބާއްވާފައިވާއިރު، ދެން އެންމެ އަވަހަށް މި ފޯރަމް އޮންނާނީ 15 އޭޕްރީލްގައި އައްޑޫ ސިޓީގައި، 22 އޭޕްރީލްގައި ފުވައްމުލަކު ސިޓީގައި، އަދި 29 އޭޕްރީލްގައި ރ. ދުވާފަރުގައި ކަމަށް އިސްލާމިކް މިނިސްޓްރީން ހާމަކުރެއެވެ.


Ep.7— Karunaige Therein | Safuhaa\nކަމީލާ ދުވާލު ހަތަރުދަން ވޭތުކުރީ ނުތަނަވަސްކަމެއްގެ ތެރޭގައެވެ. އެހާ ސަކަކޮށް އުޅޭކުއްޖާ އިންނަނީ ނެގި މަޑުވެފައެވެ. ކޮންމެވެސް ދިމާލަކަށް ބަލަހައްޓައިގެން އިންނައިރު އޭނަ އެގެއްލިފައިވަނީ ކޮންފަދަ ޚިޔާލަކަށްކަމެއްވެސް ނޭގެއެވެ. އިރްފާން ކިތަންމެ ފަހަރެއްގެ މަތިން ކަމީލާ އުޅޭގޮތް ދެކެފައި އެންމެފަހުން އޭނަގެ ޒަމާންވީ އެކުވެރިޔާ ޔާސިރުގެ ނަމްބަރު ހޯދަން އުޅެގަތެވެ. ޔާސިރުއާއި ދިމާނުވާތާ ކިތަންމެ އަހަރެއްވެދާނެއެވެ. އަމިއްލަ ދަރިފުޅު ބޮޑުވެއްޖެކަން އެނގުމުން އިރްފާން ބޭނުންވަނީ އަވަހަށް ކަމީލާއަށް ބައިވެރިޔަކު ހޯދަދިނުމަށެވެ. އެމީހުންގެ ފެންވަރު މީހެއް ނޫނީ ކަމުނުދާނެއެވެ.\nޔާސިރުގެ ބައްޕަ ރޯޒްހިލް އާދަމްއަކީ މުޅި ރާއްޖެ ދަންނަ މަޝްހޫރު ނަމެކެވެ. ރޯޒްހިލް ނަމްބަރު ދިރާގުން ހޯދައިގެން ގުޅިއިރު އިރްފާންގެ ހިތް އަވަސްވެފައިވެއެވެ. އޭނަ ހީކުރި ވަރަށް ވުރެ ނަސީބު ރަގަޅެވެ. ފޯނުނެގީ ޚުދު ޔާސިރެވެ. އިރްފާން އަމިއްލައަށް ތަޢާރަފުވެފައި ވާހަކަދައްކަން ފަށާފައި އޭނަ މާލެ ދާން ގަސްތުކުރާ ވާހަކަ ބުނެލިއެވެ. ދެކުދިންގެ މަންމަ މަރުވެ ކުދިންކޮޅު އެކަނިވުމުން ހަދާނެގޮތް ހުސްވެފައިވާކަމަށާއި ކަމީލާގެ ފަހަތުން ރަށުގެ ހުރިހާ ޒުވާނުން އުޅޭތީ ހާސްވެފައިވާކަމުގައި އިރްފާން ބުނެލިއެވެ.\n"އަހަރެންގެ ގޭގައި ގެސްޓްރޫމް ހުންނާނެ، އިރްފާންއަށް ވަޒީފާ ހަމަޖެހިދާނެ މަގޭ ކޮމްޕެނީއަކުން، އަވަހަށް މާލެ އަންނަންވީނު..." ޔާސިރު ދައުވަތު ދިނެވެ. ޔާސިރު ކުރިން އޭނަގެ ބައްޕަގެ ކުންފުނިން އިރްފާންއަށް ވަޒީފާ ހަމަޖައްސާދޭން އުޅުނެވެ. އިރްފާންގެ ޚަސީލަތް ހުންނަގޮތުން އެއްވެސް މީހެއްގެ އަޅުވެތިކަމުގައި މަސައްކަތްކުރާކަށް ބޭނުމެއްނުވެއެވެ. އެހެންނޫނަސް ދެމީހުން އެއް އަންހެނަކު ދެކެ ހިތާވެގެން އުޅެގަތީމަ ޔާސިރު އޭރު އޭނަދެކެ ހިތްހަމަނުޖެހި ދުރުވުމުން ފަހަތުން ދުވާކަށްވެސް އޭނަގެ ޒަމީރުތަން ނުދިނީއެވެ. އޭނަގެ ކެތްތެރިކަމެއް ނެތުމުގެ ސަބަބުން ހިނގި ހާދިސާއެއްގެ ހަނދާންތައް އަދިވެސް އޭނަގެ ސިކުނޑި ހާސްކުރުވަން ތޫނު ކަށްޓެއްގެ ސިފައިގާ ހެރެއެވެ. އެ ހާދިސާގެ ޚަބަރު ޔާސިރުގެ ކަންފަތަށް ފޯރައިފިއްޔާ ވާނެގޮތް ލަފާކޮށްލަން އަދި ދަތްޗެވެ.\n"ކޮބާތަ ޔާސިރުގެ އާއިލާ ކިހިނެއް؟" އިރްފާން އަހާލައިފިއެވެ.\n"އިރްފާންއަށް އެންމެ ރަގަޅަށް އެނގޭނީ ލާރިހުއްޓަސް ހުރިހާ އެއްޗެއް އޭރު މަށަށް ނުލިބުނުކަން، އަހަރެންގެ ފުރާނަ އެއީ، އަހަންނަށް މި ފައިސާއާއި ނިއުމަތް އެހާ މުހިއްމެއްނޫން، އެކަމަކު މިހާރު ހުރިހާ ކަމެއް ތަފާތު، އިރްފާން އަމިއްލަ ލޮލުން ދެކެން އާދޭ......." ޔާސިރުގެ ވާހަކައިގާ ފޮރުވިފައިވާ ހަގީގަތެއް އިރްފާންއަކަށް ނޭގުނެވެ. ހުރިހާކަމެއް ދެކެން އަންނާށޭ އެބުނީ ކޮން މަގުސަދެއްގައިކަމެއްވެސް ނުވިސްނުނެވެ. ކޮންމެގޮތެއްވިޔަސް އިރްފާންގެ ހިތުގައި އުފާވެރިކަމުގެ ރާޅުބާންޏެއް ޖަހާލައިފިއެވެ. ޔާސިރު މަތިން ހަނދާން ނައްތާލާފައި މިހުރިހާ ދުވަހު އޭނަ ހުރީ އޭނަގެ މޮޔަކަމުންނެވެ. ފައިސާވެރި ރައްޓެއްސަކު ހުއްޓާ އޭނަ އެއްފަރާތްކޮށްލެވުނީއެވެ.\nއިރްފާން އަވަސްވެގަތީ އަވަހަށް ކަމީލާ މާލެ ގެންދިއުމަށެވެ. ޔާސިރުގެ ފިރިހެންދަރިއަކީ ކޮންކަހަލަ މީހެއްކަން ބެލުން އިރްފާންއަކަށް މުހިއްމެއްނުވެއެވެ. ކަމީލާ މީހަކާއި ރައްޓެހިވެގެން އުޅޭކަން އެނގިހުރެ ބީރައްޓެއްސަކާއި ގުޅުވަން މަސައްކަތްކުރާއިރު ކަމީލާގެ ހިތަށް ވެދާނެގޮތެއް ބަލާލުން އިރްފާންއަށް މުހިއްމެއް ނުވިއެވެ. ލާރީގެ ދަހިވެތިކަން އޭނަގެ ސިކުނޑީގައި ވަކި ހިއްޕާލީ ވަކިގޮތެއް ބަލާފައެއް ނޫނެވެ. އާރިފާ މަންމަގާތުގައި ބަހައްޓާފައި ދުވަސްކޮޅަކަށް ކަމީލާއާއި އީކާ ގޮވައިގެން މާލެދާން ނިންމާފައި އަވަހަށް ޓިކެޓް ނަގަން މީހަކާއި ހަވާލުކުރިއެވެ. ކަމީލާ އަތުން އައިޑީ ކާޑުވެސް އަތުލިއެވެ. އޭރުވެސް އިރްފާން ކުރަން އުޅޭކަމެއް އެހެން މީހަކަށް ރޭކާނުލައެވެ.\nއާދައިގެމަތިން ހަވީރުގަޑީގައި ލޫކަސް ޓިއުޝަންދޭން އައެވެ. އޭރު ކަމީލާ އިނީ މޭޒުކާރީގައި އިންތިޒާރުގައެވެ. މިއަދު ކަމީލާލައިގެން ހުރީ ހަރުވާޅު ހެދުމެއްނޫނެވެ. ޖިލްބާބު ލައިގެން ކަޅުސްކާފެއް އަޅައިގެން އިންއިރު ކަޅުވިލާގަނޑެއްގެ ތެރެއިން ހަނދު ފާއްދާލާފައިވާފަދައެވެ. ލޫކަސްގެ އަތްފައިވެސް ފިނިވެލިއެވެ.\n"ހާދަ ރީއްޗޭ މަގޭ ފުރާނަޔާ....." ލޫކަސް ރޭބަން އައިނު ނަގާލާފައ އެ ރީތި ދެލޮލުން ބަލާލި ގޮތަކުން ކަމީލާގެ މޫނު އެކީގައި ރަތްވެއްޖެއެވެ. އެއްޗެއް ބުނަން ކަމީލާގެ ރޫ ހަރަކާތެއް ނުކުރި ހިނދުކޮޅެއްވެސް އައެވެ.\n"ބައްޕަ ކޮބާތަ؟ ބައްޕަގެ ވަލީ ބޭނުންވާނެއްނު..." ލޫކަސް ގޮނޑީގައި އިށީދެ ދެއަތްތިލަ ގުޅުވާލިއެވެ.\n"ބައްޕަ ނަމާދަށް ދިޔަގޮތަށް އަދި ނާދޭ...." ލޫކަސް ދިއްކޮށްލި ފޯމުގައި ހިފާލިއިރު ކަމީލާގެ އަތްތިލަވަނީ ތެމިފައެވެ. ކަމީލާ ބަލާލިއިރު ލޫކަސް ސޮއިކޮށްފައޮތެވެ.ދެމީހުން އާ ހަޔާތެއް ފެށުމުގެ ގޮތުން ގާނޫނީގޮތުން އެޅޭ ފުރަތަމަ ފިޔަވަޅެވެ. ކަމީލާގެ ހިތް އުފަލުން ނަށާލިއެވެ. އޭރު ލޫކަސް އިނީ ކަމީލާގެ ދިގު ދިގު އެސްފިޔަތަކަށް ބަލާށެވެ. ހިތަށް ކެތްވަނީއެއް ނޫނެވެ. ކަމީލާ އުނގުގައި ބާއްވައިގެން އޮތް ވޮލެޓް ނަގާފައި ލޫކަސްގެ އަތަށް ދިއްކޮށްލަމުން އޭގައި ހުރީ ކާކުގެ ތަސްވީރެއްހެއްޔޭ އަހާލިއެވެ. ކަމީލާ ހީކުރިގޮތަށް އެއީ ލޫކަސްގެ މަންމައެވެ. ލޫކަސް މަންމަދެކެ ލޯބިވާވަރު އެވަގުތު ދެއްކި ވާހަކަތަކުން ކަމީލާއަށް ހާމަވިއެވެ.\n"އައިމް ކްރޭޒީ، އަހަންނަށް ގަބޫލެއްވެސް ނުކުރެވޭ ލޫކަސް އަހަރެންގެ މީހަކަށްވިކަން، އެތައް މިލިއަން އަންހެންކުދިންނެއްގެ ތެރެއިން އަހަންނަށް ލޫކަސް މި ލިބުނީ، ދުނިޔޭގައި ހުރި އެންމެ ލަކީ ގާލް...." ކަމީލާ ހިތާހިތުން ކިޔާލިއެވެ.\n"މިރޭ މީޓްކޮށްލަން ބޭނުން، އޭގެ ފަހުން ސީދާ ހަޒްބެންޑްގެ ހައިސިއްޔަތުން އަހަރެން އަންނާނީ....." ލޫކަސް ކަމީލާގެ އަތަށް ފިތާލިއެވެ. އެވަގުތު ފަހަތުން މީހަކު ކަރުކެހިލިއަޑަށް ލޫކަސް ސިހިފައި ކަމީލާގެ އަތުން ދޫކޮށްލައިފިއެވެ. އޭނަ އަތްދަމައިގަތަސް ކިތަންމެ ރަގަޅަށްވެސް އެ މަންޒަރު ފެނި އިރްފާންގެ ލޭ ކައްކުވާލައިފިއެވެ. އޭނަގެ ދަރިފުޅު ކަމީލާ ފެންނަ ކޮންމެ ފިރިހެނަކާއި ރައްޓެހިވެގެން އުޅެނީ ހެއްޔެވެ؟ ޕާޓޭއަކާއިއެކު ވަލުތެރެއަށް ވަންނަކަމުގެ ޚަބަރު ފެތުރުނުއިރު ކިޔަވާދޭމީހާއާއިވެސް މިއޮތީ ކޮންފަދަ ގުޅުމެއްހެއްޔެވެ؟ ލޫކަސްއަކީ ރަގަޅުމީހެއް ނޫނެވެ. އޭނަ ޕާޓޭއިންނާއިއެކު އުޅޭތަން ފެންނަ ކަމަށާއި މިސްކިތަށް އަރާ އުޅެނީ މީހުންގެ ލޮލުގައި އަނދުން އަޅުވަންކަމުގައި އިރްފާންގެ އެކުވެރިއަކުވަނީ ބުނެފައެވެ. މިއަދުން ފެށިގެން ލޫކަސްގެ ވަޒީފާ އަދާކޮށް ނިމުނީއެވެ. ލިބިފައިވާ އުފަލެއްގެ ބޮޑުކަމުން އިރްފާން ރުޅި މައިތިރިކުރުން އުދަގޫކަމަކަށް ނުވިއެވެ. މޭޒުމަތީގައި ހުރި ޖަގުން ފިނިފެންތަށްޓެއް އަޅާލައިގެން ކަރުތެރެއަށް އޮއްސާލިތަނާހެން ލޫކަސް ގޮވާލުމުން އިރްފާން ސިހިފައި ބަލާލިއެވެ. އޭރު ކަމީލާ އެތަނުންގޮސް ނިމިއްޖެއެވެ.\nލޫކަސް އިރްފާން ގާތުން ކަމީލާގެ ކައިވެންޏަށް އެހީ ވަރަށް ހަމަޖެހިލާފައެވެ. އިރްފާންއަށް ޝޮކެއް ލިބުނެވެ. މި ޒުވާނާގެ ލަދުކުޑަކަމާއިމެދު އަނގަ ހުޅުވުނެވެ. އެވަރުންވެސް އިރްފާން އިނީ ހިނިތުންވެލައިގެންނެވެ. އެކަމަށް ހުއްދަ ދޭނެކަމަށާއި ސޮއިކޮށްދޭނެ ކަމަށް ބުނެ އެ ފޯމުގައި ހިފިއެވެ. އިރްފާން ބުނީ އެވަރުގެ ކަމެއްކޮށްލާއިރު ކަމީލާގެ ބޭބެގާތުން ލަފާ ހޯދަން ޖެހޭނެ ކަމުގައެވެ. މިރޭ ލިއަމްއަށް ގުޅާފައި ވާހަކަދައްކާނެ ކަމުގައެވެ. ކަމީލާއަށް ގުޅާފައި ލޫކަސް އެ ވާހަކަތައް ކިޔާދިނުމުން ކަމީލާ އުފަލުން ބިމުގައި ދެފައި ހަރުނުލައެވެ. މާހާއަށް ގުޅައިގެން އެރޭ ކަމީލާ ދިޔައީ ބާޒާރުކޮށްލާށެވެ. ކަމީލާ ޖިލްބަބު ލައިގެން ހުރިތަން ފެނިފައި މާހާ ސުވާލުކުރިއެވެ.\n"ޖިލްބާބު ލާން ފެށީމަ އެތެރެއިން ކުރު ހެދުންލިޔަސް އޯކޭވާނެއްނު، ހަރުވާޅު ހެދުންތައްލީމަ ދެން އަހަންނަށް އެހާ ރީއްޗެއްނޫން، ގޯންޏެއްގެ ތެރެއަށް އެރެވިގެން އުޅޭހެން ހީވަނީ، ދައްތައަކު މި ކަޅުހެދުން ގެނެސްދިނީ، އޭރުން ގޭގައި އުޅޭއިރު ޓައިޓް އެއްޗެހިވެސް ލެވޭނެއްނު، ޓޮޕްކޮޅާއި ޖިންސްލާންވެސް ހުއްދަލިބޭނެ، ތަންތަނަށް ދާންވީމަ ކަޅުހެދުން ލާނީ......" ކަމީލާ ރަތްކުލައިގެ ސްވެޓަރެއް ގައިގާ ޖައްސާލިއެވެ.\n"އަދި ސިކްރެޓެއް ބުނެފާނަން، އަހަރެންގެ ބާތްޑޭގައި މެރީކުރަން މިއުޅެނީ، އެ ބޯއި ބުނެގެންނޭ ކަޅުހެދުން ލާން މިނިންމީ......." ކަމީލާ ހީލުމުން ދެކޯތާފަތަށް އަޑިކޮޅު އެޅުނެވެ. މިރޭ އެދެލޮލުގެ ވިދުން ވަކިން ގަދަވެފައިވާހެން ހީވެއެވެ. ހަޔާތަށް ލޫކަސް އައުމާއިއެކު އޭނަ ލައި އުޅުނު ހެދުންތަކަށްވެސް އިންގިލާބެއް އައީއެވެ.\n"ވާއު، ހަމަ ތެދެއްތަ؟ " މާހާ ކަމީލާގެ އަތުގައި ހިފާލިއެވެ.\n"ޔަޕް..." ކަމީލާ ކުޑަކޮށް ފޮނިވެލިއެވެ.\n"ހޫޒް ދަ ލަކީ ވަން؟ " އެނގޭއިރުވެސް ޔަގީންކުރުވަން މާހާ ބޭނުންވިއެވެ.\nދެކުދިން ބާޒާރުކޮށްލައިގެން އައި މަގުމަތީގައި މާހާ ދެއްކީ ލޫކަސްގެ ވާހަކައެވެ. އެހާ ޒަމާނީކޮށް އުޅޭ ފެޝަނަބްލް ފިރިހެންކުއްޖަކަށް ކަމީލާ ކަޅުހެދުން ލީމަ ގަބޫލުކުރީމަ ހައިރާންވެގެން އެ ވާހަކަދެއްކިއެވެ. ކަމީލާ ބުނީ ލޫކަސް ބޭނުންވަނީ ކަމީލާ މިގޮތަށް ހެދުން އެޅުންކަމުގައެވެ. ލޫކަސްގެ ހަޔާތުގެ ބައިވެރިޔާގެ ރީތިކަން އެހެން މީހުންނަށް ދައްކަން ލޫކަސް ބޭނުންނުވާކަމުގައެވެ. ކަމީލާ ހީހީފައި ވާހަކަދައްކާއިރު އެއްވެސް ފިކުރެއް ޚިޔާލެއް ނެތްފަދައެވެ. އުފާވެރިކަމުގެ ފުރިހަމަ ތަސްވީރެކެވެ. ދެކުދިން ފިޔަވަޅުތައް އަވަސްކޮށްލީ ތުނިކޮށް ވާރޭވެހެން ފެށީމައެވެ.\nބާރަ ޖަހަންވާއިރަށް ކަމީލާ އިނީ ދޮރު ހުޅުވާލައިގެން ލޫކަސްގެ އިންތިޒާރުގައެވެ. ވާރޭ ވެހޭތީ ލޫކަސް ނާންނާނެކަމުގައި ކަމީލާ ހީކުރިއެވެ. ގުޅާލިއިރު ލޫކަސްގެ ފޯނު އޮތީ ނިވާލާފައެވެ. ކާވެނި ނުކުރެވެނީސް ކަމީލާގެ ހިތަށް ހަމަޖެހުމެއްވެސް ނުލިބޭނެއެވެ. ޚިޔާލުގައި އެނޫންކަމެއް ނުވެއެވެ. ކަމީލާ އެނދުގެ ބާލީސްތަކުގެ ތެރޭގައި މޫނު ފޮރުވާލިއިރު އަދިވެސް ހީވަނީ ލޫކަސްގެ މީރުވަސް ދުވާހެނެވެ. އެހެން އޮތްއިރުވެސް އިރުއިރުކޮޅާ ފާރުގައި ހުރި ގަޑިއަށް ބަލާލެވެއެވެ. ގަޑި މާލަހުން ހިނގާހެން ހީވިއެވެ. ލޫކަސް ގެ ރީތި މޫނު އަބަދާ އަބަދު ދެކެން ބޭނުންވަނީއެވެ. ފުރަތަމަ ލޫކަސް ފެނުނު ދުވަހުން ފެށިގެން ހިތުގެ މައްޗަށް އޭނައަށް ބާރު ފޯރުވެނީއެއް ނޫނެވެ. ލޫކަސްގެ އަޅަކަށްވާން ޖެހުނަސް ހެވެވެ.\n"ބޭބީ، ނިދީތަ؟ " ކަމީލާ ބާލީހުގައި މޫނު ފޮރުވާލިތަނުން ފިނިއަތަކުން ހިފަހައްޓާލުމުން ކަނދުރާގައިވާ ލޯލިތައްވެސް ކޮޅަށް ޖެހުނެވެ. ލޫކަސް އަތްލުމުން ކުރެވެނީ ބުނަން ނޭގޭފަދަ އިހުސާސްތަކެވެ. ހީވަނީ ހަށިގަނޑުގައި ކަރަންޓްގެ ރާޅުބާނިތަކެއް ދަތުރުކުރާހެންނެވެ. ކަމީލާ އެނބުރި ބަލާލިއިރު ދާދިގާތުން ލޫކަސްގެ ރީތި މޫނު ފެނިފައި މުޅި ދުނިޔެމަތިންވެސް ކަމީލާ ހަނދާން ނެތުނެވެ. ލޫކަސް ހުރީ ތެމިފޯވެފައެވެ. ކަމީލާ އެދުނީ ހިކިގެން އައުމަށެވެ. ކަމީލާ ދިއްކޮށްލީވެސް އޭނަގެ ފިޔާތޮށިކުލައިގެ ތުވާއްޔެވެ. ލޫކަސް ޓީޝާޓް ބޭލުމުން އެ ކަސްރަތީ ރީތި ހަށިގަނޑު ހާމަވެގެން ދިޔުމުން ކަމީލާ ލަދުގެންފައި އަވަހަށް އަނެއްފަރާތަށް އެނބުރުނެވެ. ލޫކަސް ކޮނޑަށް ތުވާލި އެއްލާލައިގެން އައިސް އެނދުގެ މަގަތުގައި އިށީދެއްޖެއެވެ.\n"ބޭބީ، މިރޭ ވާރޭވެހެން ހެދީމަ ނާންނަން ކަމަށް އަހަރެން ހުރީ، އެކަމަކު މަންމަ ގުޅާފައި ބޮޑުކަމެއް ދިމާވެގެން އަހަރެން މާދަން ހެނދުނު ފުރަން ޖެހުނީ، ކިހިނެއް އެހާ ދުރަށް ދާނީ ދިމާނުވެ..." ލޫކަސް މަޑުމަޑުން ވާހަކަދެއްކިއެވެ.\n"މާދަމާއޭ، ހާދަ ދެރައޭ...." ކަމީލާގެ އަޑުން މާޔޫސްކަން ފާޅުވިއެވެ.\n"އަހަރެން އަންނާނަމޭ....." ލޫކަސް ކަމީލާގެ އަތަށް ފިތާލިއެވެ. ކަމީލާގެ ނާޒުކް އަތް ލޫކަސްގެ އަތުތެރޭގައި ހައްޔަރުކޮށްލިގޮތަށް ދޫކޮށްލާކަށް ނޫޅުނެވެ. ކަމީލާ އެވަރުންވެސް އަނެއްފަރާތަށް އެނބުރުނީ ކަރުނަތައް ނުފިހެއްޓުމުންނެވެ.\n"ބޭބީ؟ ރޮނީތަ؟ " ލޫކަސް ކަމީލާ ރޯހެން ހީވެގެން ގަދަކަމުން އޭނައާއި ވީފަރާތަށް ކަމީލާ އަނބުރާލައިފިއެވެ. ބޮޑެތި ކަރުނަ ތިކިތަކުން އެ ލޯ ފުރިފައިވާތަން ފެނުމުން ލޫކަސްގެ ހިތް ހަލާކުވާވަރުވިއެވެ.\n" ޔޫ އާރ ކްރައިން، ތިހެން ނަހަދާ ބޭބީ، އަހަރެން ބޮޑު ކަމެއް ދިމާވެގެން މިދަނީ، ބޭބީ އާއި ވަކިވެގެން ދަނީކީއެއް ނޫން، ދެރަނުވޭ...." ލޫކަސް އަނެއްއަތުން ކަމީލާގެ ކޯތާފަތް ފޮހެލަދިނެވެ.\n"އަހަރެންވެސް ގެންދޭ....ޕްލީޒް.." ކަމީލާގެ ހިތް ފަޅިފަޅިވެގެން ދިޔައެވެ.\n'އެއިޓީން ނުވަނީސް މެރީނުކުރެވޭނެއްނު، ކޯޓަށްގޮސް ވަކި ގަވާއިދަކުން މިކަންތައް ކުރަން ޖެހެނީ، އެހެންނޫންނަމަ މާދަން ހެދުނުވެސް މެރީކޮށްގެން އެކީގައި ގެންދަން ބޭނުމީ، އަހަރެން ބޭބީ ދޫކޮށްލާފައި ދުރަށް އަބަދަށްޓަކާ ދަނީކަމަށް ހީކުރީތަ؟ އަހަރެން ހާދަ ލޯބިވެއޭ، އަހަރެންގެ އެންމެ ފަހުގެ ނޭވައާއި ހަމަޔަށް ބޭބީދެކެ ލޯބިވާނަން، އެކީގައި ދެމީހުން ނިމިގެންދާނީ، އައި ޕްރޮމިސް، ވީ ވިލް ބީ ޓުގެދަރ.......ފޯރއެވަރ......." ލޫކަސް ހިތްވަރުދޭން އެކި ވާހަކަދައްކަމުންގޮސް ކަމީލާގެ ކަރުނަތައް ހުއްޓުވައިފިއެވެ. ވާރޭ ހުއްޓާލާކަށް ނޫޅުނެވެ. ތުނިކޮށްލާނެހެން ހީވިއިރެއްވެފައި އަނެއްކާ މާބޯކޮށްލީއެވެ. ލޫކަސްވެސް ކަމީލާގާތު އޮށޯވެ ވާހަކަދައްކަންފެށީ ނުބައި ނިޔަތެއްގައެއް ނޫނެވެ. ކަމީލާ އެދުނީވެސް ވާރޭ ހުއްޓާލަންދެން ލޫކަސް އެތާ އޮތުމަށެވެ. ކުޑައެއް ފެނޭތޯ ބޭރަށް ނުކުމެ އުޅެނިކޮށް ބައްޕައަށް ޝައްކެއްވިއްޔާ މާ ދެރަގޮތެއް ވެދާނެއެވެ. އެރޭ ލިބުނު ފިލާވަޅުންވެސް ކަމީލާއަށް އިބުރަތެއް ނުލިބުނެވެ. އެކީގައި އެގޮތަށް ތަޅުލެވިގެން ތިބެންޏާ ތިންވަނައަށް އިބްލީސް ހުރެދާނެކަން ވިސްނައެއްނުލެވުނެވެ. ލޫކަސްގެ ރީތި މޫނަށް ބަލާލާފައި އާޝޯޚުވެގެން ދުނިޔެމަތިންވެސް ކަމީލާ ހަނދާނެއްނެތެވެ. އެ ލޮލުގެ ފުންކަމުގެ ތެރެއަށް ގެނބުނީ އަލުން ބޯ ހިއްލާލެވޭކަހަލަ ގޮތަކަށް ނޫނެވެ. ކުދިކުދި ސަމާސާތައް އެރޭވެސް މާ ދުރަށް ދެވުނީއެވެ. ހުއްޓާލަން އުދަގޫވާ ހިސާބަށް ދިޔައީއެވެ. ކަމީލާއަށް ވިސްނުނުއިރު މިރޭވެސް ގޯސް ހެދިއްޖެއެވެ.\nލަދުގަނެ ދެރަވަނީ ވަގުތު ފާއިތުވީމައެވެ. ފާފައެއް ނުކުރަން ހިތުގައި ކަނޑައަޅައިގެން ހުއްޓާ ދެވަނަފަހަރަށްވެސް ތަކުރާރުކުރެވުނީއެވެ. ފަތިހު ލޫކަސް ހޭލައިގެން ކަމީލާއާއި ވަދާއުގެ ސަލާމްކޮށްލިއެވެ.\n"އަވަހަށް އަންނައްޗޭ، އަހަރެން ވަރަށް ހަނދާންވާނެ...." ކަމީލާ ކަރުނުން ފުރިފައިވާ ދެލޮލުން ބަލާލަމުން ލޫކަސްގެ މޫނުގައި އަތް ޖައްސާލުމުން ލޫކަސް އެއަތުގައި ހިފަހައްޓާފައި ބޮސްދިނެވެ. ކިތަންމެ ހިތްވަރުކޮށްލައިގެން ހުއްޓަސް ކަމީލާ އެގޮތަށް ރޯތަން ފެނިފައި ލޫކަސްގެ ހިތަށް ކުޅަދާނަވަނީއެއް ނޫނެވެ. އޭނަވެސް ހުރީ ފެންކަޅިވެފައެވެ. ނުރޯށޭ ބުނަމުން ކަމީލާގެ ލޮލުގައި ބޮސްދިނެވެ.\n"ވަރަށް ހަނދާންވާނެ، ވަރަށް ވަރަށް ލޯބިވޭ، އަހަންނަށް އިންތިޒާރުކުރާނަންތަ؟ " ލޫކަސް އަހާލުމުން ކަމީލާ ބޯ ޖަހާލީ އާއެކޭ ބުނުމުގެ ގޮތުންނެވެ. ލޫކަސްގެ ރީތި ހިނިތުންވުމުން ކަމީލާގެ ހިތަށް އުފާވެރިކަމެއް ގެނެސްދިނެވެ. ލޫކަސް ހުރީ ދާހިތަކުން ނޫނެވެ. ކަމީލާގެ ރީތިކަން އެހިތަށް ތަދުކުރުވާވަރު ކުޑައެއް ނޫނެވެ. ފަޅި ސިކުންތުކޮޅަކަށްވެސް ކަމީލާއާއި ވަކިވާކަށް ހިތަކަށް ކެތްނުވާނެއެވެ. ލޫކަސް އެންމެ ފަހު ފަހަރަށް ކަމީލާގެ ރަތްލޭކޮޅެއްކަހަލަ ތުންފަތުގައި އިނގިލި ޖައްސާލަމުން އެންމެ ފަހު ފަހަރަށް އަތުތެރެއަށް ގެނެއެވެ. އެއަށްފަހު ކުޑަދޮރުން ބޭރަށް ބަލާލިއެވެ. އާދައިގެމަތިން އެއްވެސް މީހެއްގެ ހިލަމެއްނުވެއެވެ. ލޫކަސް ކުޑަދޮރުން ފުންމާލާފައި ހިނގައިގަތްތަނުން ގޭގެ މައިދޮރު ހުޅުވާލިއިރު ލޫކަސް ނަސީބަކުން ދޮރާށިން ނުކުތީއެވެ. އިރްފާން ޝައްކުވީލެއް ބޮޑުކަމުން ކަމީލާގެ ކޮޓަރީގެ ކުޑަދޮރުގައި ހިފާ ޗެކްކޮށްލިއިރު ތަންޑުތައް ހުރީ އަޅުވާފައެވެ.\n"ވީހާވެސް އަވަހަށް ކަމީލާ ގޮވައިގެން ފުރަންވީ، ނޫނީ އަހަރެމެންގެ މުޅި އާއިލާވެސް ބަދުނާމުވެދާނެ..." އިރްފާން ހިތާހިތުން ކިޔާލައިފިއެވެ.\nކަމީލާ ފަތިސް ނަމާދުކޮށްލައިގެން މުސައްލަމަތީގައި ދުޢާކުރަން އިނެވެ. ކުރެވުނީ ފާފައެއްކަން ވިސްނި އެލޮލުން ކަރުނަ އޮހުނެވެ. މިކަންތަކުން ސަލާމަތްވެވޭނީ އަވަހަށް ކާވެނިކުރީމައެވެ. ކަމީލާ ހިތާމަކުރާ ސަބަބަކީ އެއީއެއް ނޫނެވެ. ދުޢާކުރިއިރު ބޮޑަށް ރޮވުނީވެސް ލޫކަސްއާއި ވަކިވާންޖެހޭކަންވެސް ހިތަށް އަރާފައެވެ. ލޫކަސް އަވަހަށް ނުފެންނާނެކަން އެނގިފައި ކަމީލާގެ ހިތަށް ތަދުވާވަރުން އެއްގޮތަކަށްވެސް ރުއިން ހުއްޓައެއް ނުލެވުނެވެ.\n"އަހަންނަށް ނޭގޭ މިވަރަށް ލޫކަސްދެކެ ލޯބިވެވެނީ ކީއްވެކަމެއް، އޭނަ ފެނުމުން އެވާގޮތްތައްވެސް ބުނެދޭކަށް ނޭގޭ، އެއީ އަހަރެންގެ ހަޔާތުގެ ބައިވެރިޔާކަމުގައި ވާން އުޅޭ ފިރިހެންކުއްޖާ، އަހަރެން މިވަރަށް ރޯންވީ ސަބަބެއްވެސް ނެތް، ބައްޕަވެސް ހުއްދަދީފި، ދެން ބާކީ އޮތީ ފަސްދުވަސް، ލޫކަސް މާލެގޮސްފައި އަންނާނެއްނު، އެކަމަކު އަބަދާއަބަދު އަހަންނާއި ގާތުގައި ލޫކަސް ވާން ބޭނުންވަނީ ކީއްވެތަ؟ ލޫކަސް ގެއްލިދާނެތީ މިހާ ބިރުގަންނަނީ ކީއްވެތަ؟ ލޫކަސް ޕްރޮމިސްކުރި، އަންނާނެކަމުގެ ޔަގީންކަން ދިން، އަބަދަށްޓަކާ ލޯބިވާނެކަމަށް ބުނި، ވީއިރު އަހަރެން ކެތްކުރަން ނުޖެހޭތަ؟ އަހަރެންގެ ލޫކަސް ދުރަށް އެދިޔައީ ކޮންމެވެސް ބޮޑުކަމެއް ނިންމަން، ތިންދުވަސް ތެރޭގައި އަންނާނެކަމަށް ބުނި...." ކަމީލާ އަމިއްލަ ނަފުސާއި ވާހަކަދެއްކިއެވެ.\nކަމީލާ ރޭ އެންމެ ފަހަރަކު ލޮލު ފިޔަޖަހާނުލިކަމުގައި ވިޔަސް އޭނަ ކޮޓަރިން ނުކުތްއިރު މޫނު ނިކަން ތާޒާވެފައި ރީއްޗެވެ. ނަމަވެސް ކޮންމެވެސް ކަމަކާއި ދެރަވެފައި ހުރިކަމަށް ތެތްވެފައިވާ ދެލޯ ހެކިދެއެވެ. ދޮރު ހުޅުވާލާފައި ބޭރަށް ބަލާލާއިރަށް ނުކިޔަމަންތެރި އިސްތަށިގަނޑު އެގޮތް މިގޮތަށް އުދުހިގަތުމުން ރަތްކުލައިގެ ވޫލްކޮޅަކުން އައްސާލައިފިއެވެ. އޭނަ ބޭރަށް ނުކުތީ އެތެރެއިން ލާފައި ހުރި ކުރު ހެދުމުގެ މަތިން ކަޅުކުލައިގެ ދިގު ޖެކެޓެއްލައިގެން ފޮރުވިގެންނެވެ.\n"ދޮންބެ ޚަބަރެއްނުވޭތަ؟ " އާރިފާދައްތަގެ އަޑު އިވުމުން ކަމީލާ ސިހުނެވެ.\n"ނުވޭ..." ކަމީލާ ލޭކޮޅެއްފަދަ ރަތް ތުންފަތުގައި ދޫ ހާކާލަމުން ކޮނޑަށް އެއްލާލައިގެން އުޅުނު ޝޯލް ބޮލާއިއެކު އޮޅާލައިފިއެވެ. ކޮންމެވެސް ކަމެއް ފޮރުވަން އުޅޭފަދަ ގޮތެއް އޭނަގެ ހަރަކާތްތަކުން އާރިފާއަށް ފާޅުވިއެވެ.\n"އާދޭ ސައިބޯން، ބައްޕަ އެބަކިޔާ ކަމީލާ މީހަކާ އިންނަން އުޅެނީއޭ، މީހަކާއި އިންނަން އުޅޭއިރު ކަމީލާއަކަށް ރޮށްޓެއް ދަމާލާކަށް ނޭގޭ، އަހަންނަށް ނޭގޭ ބޭބެ މާ އަވަސްއަރުވާލައިގެން ކަމީލާ އޭލެވެލް ނަހަދަނީސް މީހަކާއި ދެވަން އެއުޅެނީ ކީކޭ ހިތަށްއަރައިގެން ކަމެއްވެސް، އަހަންނަށް ނުފެނޭ ތިހާ އަވަސްކުރަން...." އާރިފާ ކިޔާ އެއްޗެއްސަށް އަޅާނުލާ ކަމީލާ އިސްޖަހާލައިގެން ހުރެ ކުރިއަށް ފިޔަވަޅުއެޅިއެވެ. އީކާވެސް އޭރު ފިޔާތޮށިކުލައިގެ ޓޮޕްކޮޅަކާއި ރީދޫ ޖިންސެއްލައިގެން ކޮޓަރިން ނުކުމެއްޖެއެވެ. އޭނަ ކުޑަކަމުން އެފާޑުގެ ހެދުންތައް ލައިގެން ބޭރަށްދާންވެސް މަންމަމެންގެ ހުއްދައޮވެއެވެ. އީކާ ހީވަނީ ބާބީ ބުދެއްހެންނެވެ. އިސްތަށިގަނޑު ކަފަކޮޅެއްހެން އޮތުމުން ވަކިން ލޯތްބެވެ.\n"އެއްކަލަ ކުއްޖާ އެބަހުރި ފުނާ ނާޅާ ނުކުމެފައި....." އާރިފާ އީކާއާއި ދިމާލަށް ކަޅި އަޅާލިއެވެ. އެވަގުތު އިރްފާން އާއި އާރިފާގެ މަންމަ ކޮޓަރިން ނުކުތްގޮތަށް އީކާ ގެނެސް މޭގައި ޖައްސާލިތަން ފެނިފައި އާރިފާގެ މޫނު އިތުރަށް ކުނިކޮށްލިއެވެ. މަންމައަށް އެއްވެސް އެއްޗެއް ނުވިސްނެނީބާވައޭ އޭނަގެ ހިތަށް އެރިއެވެ. އެކުއްޖާއަށް ބަލާލިޔަސް އެއީ އިރްފާންގެ ދަރިއެއް ނޫންކަން އެނގޭނެއެވެ. ޔޫރަޕްގައި އެއުޅޭ ދޮންމީހުންނެކޭ ތަފާތެއް ނެތެވެ. އެންމެން އެކީގައި ސައިބޮއިގެން ބޭރަށް ނުކުމެ ވާހަކަދައްކާލަން ތިބިއިރު ކަމީލާ ނުކުތީ ގަސްތަކުގެ ތެރެއަށެވެ. ވާރޭ ހުއްޓާލާފައިވާއިރު ގަސްތައް ފެންނަނީ ނިކަން ޝާއްބަކޮށެވެ. ފެހިފަތްތަކުގެ މަތީގައި މުތީތަކެއް ފަދައިން ވާރޭގެ ތިކިތައް ހަރުލާފައިވާއިރު އެހާ ރީއްޗެވެ. ކަމީލާ ހުރީ އުފާވެފައެވެ. ކޮންމެވެސް ސަބަބަކާއިހުރެ ފޯނު ނުޖެއްސުނޭ ކިޔާފައި އޭނަ ހިތާމަކުރަން ފަށާކަށް ނުވެއެވެ. ލޫކަސްވަނީ އެވަރު ބުނެދީފައެވެ. ފަހުން ކަމެއް ވެދާނެކަމަށް ހިތާ އެކަމާއި ނުވިސްނަން އެދިފައެވެ. އޭނައަށް އިތުބާރު ކުރަން ލޫކަސް ތަކުރާރުކޮށް އެދިފައިވެއެވެ.\nކޮންމެވެސް ބަޔަކު ދޮރާށި ހުޅުވާލިހެން ހީވެފައި ކަމީލާ އެނބުރި ބަލާލިއެވެ. ދޮންބެ ހިނިތުންވެލާފައި ހުރިތަން ފެނުމުން ހިތަށް ކުޑަ އުފަލެއް ލިބުނެވެ. އަނެއްފަރާތަށް އެނބުރިގެން އެހެރީ މަންމަހެއްޔެވެ؟ ހުރިހާ އުފަލެއް އެކީގައި ލިބެން ވެއްޖެއްޔާ އޭނަގެ ހިތް ހުއްޓިދާނެހެން ހީވިއެވެ. މަންމަ ކަމުގައި ހީކުރި މީހާ އެނބުރިބަލާލުމުން ކަމީލާގެ މޫނުގެ ކުލަ އޮއްސިއްޖެއެވެ.


Sun Islandge gm ge magaamun Mausoom vakeve vadaigenfi\nސަން އައިލެންޑުގެ ޖީއެމްގެ މަގާމުން މައުސޫމް ވަކިވެވަޑައިގެންފި\nސަން އައިލެންޑުގެ ކުރީގެ ޖީއެމް ޑރ. އަބްދުﷲ މައުސޫމް- ފޮޓޯ: ވީނިއުސް\nސަން އައިލެންޑު ރިސޯޓް އެންޑް ސްޕާގެ، ޖެނެރަލް މެނޭޖަރުގެ މަގާމުން، ޑރ. އަބްދުﷲ މައުސޫމް ވަކިވެވަޑައިގެންފި އެވެ.\nމައުސޫމް "އަވަސް" އަށް މިއަދު ވިދާޅުވީ ސަން އައިލެންޑުގެ ޖީއެމްގެ މަގާމު ވަކިވެވަޑައިގަތީ އަމިއްލަ މަސައްކަތަށް ވަގުތު ދިނުމުގެ ގޮތުން ކަމަށެވެ.\nމައުސޫމް ސަން އައިލެންޑުގެ ޖީއެމްގެ މަގާމު ހަތަރު އަހަރު ހިދުމަތް ކުރެއްވި އެވެ.\nރާއްޖޭގެ އެންމެ ބޮޑު ރިސޯޓުގެ ޖީއެމްގެ މަގާމަށް މައުސޫމް ވަޑައިގެން އެ ރިސޯޓަށް ވަނީ ބޮޑު ބަދަލެއް ގެނެސްދެއްވާފަ އެވެ. މިގޮތުން ކުރެއްވި މަސައްކަތުން މުވައްޒަފުންގެ މޯޓިވޭޝަން ރަނގަޅު ވެގެން ދިޔައިރު، ރިސޯޓުގެ ހިދުމަތުގެ ފެންވަރު ވަނީ ބޮޑު ތަކުން މަތިކޮށްފަ އެވެ.\nޖީއެމްގެ މަގާމުން މައުސޫމް ވަކިވެވަޑައިގެންނެވިއިރު ފަހަކަށް އައިސް ސިޔާސީ ޕޯޑިއަމް ތަކުން އޭނާ ދަނީ ފެންނަމުންނެވެ. ގުޅިފައިވާ އިއްތިހާދުން ކުނޫޒްގައި ބާއްވާ ޖަލްސާތަކުގައި އޭނާ ވާހަކަ ދައްކަވާތަން ފެނެ އެވެ.\nރާއްޖޭގެ ޓޫރިޒަމްގެ ގިނަ ތަޖުރިބާ ތަކެއް ކުރައްވާފައިވާ މައުސޫމް ވަނީ ޓޫރިޒަމް ޕްރޮމޯޝަން ބޯޑުގައި 2004-2007 އަށް ހިދުމަތް ކުރައްވާފަ އެވެ. އަދި ފަހުން، ހއ. ކެލާ ދާއިރާގެ ރައްޔިތުން މަޖިލީހުގެ މެންބަރުކަން ވެސް ކުރެއްވި އެވެ. މީގެ އިތުރުން އެސްޓީއޯ އާއި އެމްޓީސީސީ ފަދަ ކުންފުނިތަކުގެ ބޯޑުގައި ވެސް ހިދުމަތް ކުރެއްވި އެވެ.\nވިލާ ގްރޫޕުން ދާދި ފަހުން ވަނީ ސީނިޔަ މެނޭޖުމަންޓަށް ބަދަލެއް ގެނެސްފަ އެވެ. މި ގެނައި ބަދަލާއެކު ކުރިން ޕެރަޑައިސް އައިލެންޑް ރިސޯޓުގެ ޖީއެމްގެ މަގާމުގައި ހުންނެވި، ގައިސަރު ނަސީމް ވަނީ، ގްރޫޕް ޖެނެރަލް މެނޭޖަރުގެ މަގާމަށް ބަދަލުކޮށްފަ އެވެ.


Red notice nerefaivaa sea lifege md hurithan sarukaarah engeykan...\nރެޑް ނޯޓިސް ނެރެފައިވާ ސީލައިފްގެ އެމްޑީ ހުރިތަން ސަރުކާރަށް އެނގޭކަން ހާމަވެއްޖެ\n3 މަސް,5ދުވަސް, 17 ގަޑި, 12 މިނެޓް, 8 ސިކުންތު ކުރިން 1720ހުސައިން ނާސިފް\nހުޅުމާލޭގައި އަޅާ ފްލެޓްތައް ދޭނެ ކަމަށް ބުނެ ގިނަ ބައެއްގެ އަތުން ފައިސާ ނެގުމަށް ފަހު، އެ ފައިސާއަށް ޚިޔާނާތްތެރިވި މައްސަލައިގާ ހިމެނޭ ސީލައިފް ގްލޯބަލްގެ މެނޭޖިން ޑިރެކްޓަރު އަހުމަދު މޫސާ މުހައްމަދު ހުރިތަން ސަރުކާރަށް އެނގޭ ކަން ހާމަވެއްޖެއެވެ.\nސަރުކާރުގެ އޮފިޝަލަކާ ހަވާލާދީ ބައެއް މީޑިއާގައި ބުނެފައި ވަނީ ހުޅުމާލެއިން ފްލެޓް ދޭނެ ކަމަށް ބުނެ އޮޅުވާލައިގެން ގިނަ ބައެއްގެ އަތުން ފައިސާ ނެގުމަށްފަހު ފިލައިގެން އުޅޭ މައްސަލައިގާ އިންޓަޕޯލްގެ ރެޑް ނޯޓިސް އާއެކު ހޯދަން އިއުލާންކޮށްފައިވާ ސީލައިފް ގްލޯބަލްގެ މެނޭޖިން ޑިރެކްޓަރު އަހުމަދު މޫސާ ހުރިތަން އޭޕްރިލް މަހުން ފެށިގެން ސަރުކާރަށް އެނގޭ ކަމަށެވެ.\nމީޑިއާ ތަކުގައި ރިޕޯޓްކޮށްފައި ވަނީ އަހުމަދު މޫސާ ހުރިތަން އެނގުނު ނަމަވެސް އޭނާ ހައްޔަރުކޮށް ރާއްޖެއަށް ގެންނަން ސަރުކާރުން ބޭނުން ނުވާ ކަމަށެވެ. އަދި އޭނާ ހައްޔަރު ކުރުމަށް ވުރެ ސަރުކާރުން ބޭނުން ވަނީ އޭނާއާއެކު ޑީލެއް ހަދަން ކަމަށާއި މިހާރު އެޑީލް ހެދުމާމެދު ދެ ފަރާތުގެ ދެމެދުގައި އެއްބަސްވުމަކަށް ގޮސްފައިވާ ކަމަށެވެ.\nއެތަކެއް ދިވެހި ރައްޔިތުންގެ ފައިސާއަށް ޚިޔާނާތްތެރިވެފައިވާ މީހާކާއެކު ޑީލްތަކެއް ހެދުމަށް ސަރުކާރުން ތައްޔާރުވަމުންދާއިރު މިދިޔަ ހަފްތާގައި ރައީސް ޞާލިހް ވެސް ވަނީ ސީލައިފް އާއި އެކު ސަރުކާރުން މަޝްވަރާ ކުރަމުންދާ ކަމަށް ވިދާޅުވެފައެވެ.\nސީލައިފް ކުންފުނިން ވަނީ އެޗްޑީސީ އަށް ދައްކާފައިވާ ފައިސާ، ސީލައިފް އަށް ފައިސާ ދެއްކި މީހުންނަށް ދިނުމަށްފަހު ފްލެޓް އަޅަން ހުޅުމާލެ އިން ބިމެއް ދިނުމަށް އެދިފައިވާ ކަމަށާއި ސަރުކާރުން އެގޮތަށް އެއްބަސްވެފައިވާ ކަމަށް މީޑިއާތަކުގައި ދަނީ ޚަބަރު ފެތުރެމުންނެވެ.\nމަކަރާއި ހީލަތުން ގިނަ ބައެއްގެ ފައިސާތަކަކަށް ޚިޔާނާތްތެރިވި މައްސަލައާއި ގުޅިގެން ސީލައިފްގެ މައްސަލަ ފުލުހުން ބަލަން ފެށުމާ އެކު އަހުމަދު މޫސާ ވަނީ ފިލައިގެން ރާއްޖެއިން ބޭރަށް ގޮސްފައެވެ. އެގޮތުން ސީލައިފްގެ އެމްޑީ އުޅެމުންދަނީ މި ސަރުކާރުން ހިމާޔަތްދީގެން ލުތުފީވެސް ގެންގުޅުނު ސްރީ ލަންކާގައެވެ. އެހެން ނަމަވެސް އޭނާ ހައްޔަރު ކުރުމަށް ކްރިމިނަލް ކޯޓުން ވަނީ އަމުރެއް ވެސް ނެރެފައެވެ.\nހުޅުމާލޭގައި 3،000 ހައުސިން ޔުނިޓް އެޅުމަށް އެޗްޑީސީ އިން ސީލައިފް އާއި ހަވާލުކުރި ނަމަވެސް އެތައް ބައެއްގެ އަތުން ފައިސާ ނެގުމަށްފަހު ފްލެޓް އަޅާފައެއް ނުވެއެވެ. އެއާއެކު ފްލެޓް ހޯދުމަށް އެ ކުންފުންޏަށް ފައިސާ ދެއްކި 200 އަށް ވުރެ ގިނަ މީހުން ވަނީ މި މައްސަލަ ކޯޓަށް ހުށަހަޅާފައެވެ.\n14 ގަޑި ކުރިން 43 0